ނޭމާ ހަތް މެޗަށް ސަސްޕެންޑް ކުރަނީ – Dhuvas Online\nނޭމާ ހަތް މެޗަށް ސަސްޕެންޑް ކުރަނީ\nޕީއެސްޖީއާ އޮލިމްޕިކް މާސެއިލް ބައްދަލުކުރި މެޗުގައި މާސެއިލްގެ އަލްވާރޯ ގޮންޒަލޭޒް ނަސްލީގޮތުން ދިމާކުރިކަމަށް ބުނެ ޕީއެސްޖީގެ ތަރި ނޭމާ އަލްވާރޯގެ ގަޔަށް އަތްލާ ހަމަލާ ދީފައިވާތީ ނޭމާއަށް7މެޗުގެ ސަސްޕެންޝަން އަތުވެދާނެކަމަށް ރިޕޯޓުތައް ބުނެފިއެވެ.\nޕީއެސްޖީން މި ސީޒަންގައި މިހާތަނަށް ކުޅުނު2މެޗުން ވެސް ބަލިވެފައިވާއިރު، މާސެއިލް މެޗުގައި ނޭމާއަށް ދެ ވަނަ ރީނދޫ ކާޑަކާއެކު ރަތް ކާޑު ދެއްކީ ވީއޭއާރ ރިވިޔު އިން ނޭމާ ގޮންޒަލޭޒްގެ ގައިގާ ޖެހިކަމަށް ފެނުމުންނެވެ. ރަތް ކާޑު ދެއްކުމުން ދަނޑުން ފައިބަމުން ވެސް ނޭމާ ވަނީ ވަރަށް ބޮޑަށް ނުރުހުން ފާޅުކޮށްފައެވެ. އަދި މެޗަށް ފަހުގައި ވެސް ގޮންޒަލޭޒް އޭނާއާ ނަސްލީގޮތުން ދިމާކުރި ކަމަށާއި، އެކަން ރެފްރީގެ ސަމާލުކަމަށް ގެނައުމުން ވެސް އަޅާނުލިކަމަށް ބުނެ ނޭމާ ވަނީ ވާހަކަދައްކާފައެވެ. މި ހާދިސާއާ ގުޅިގެން މާސެއިލްގެ އަލްވާރޯ ގޮންޒަލޭޒްއަށް 10 މެޗުގެ ސަސްޕެންޝަނެއް އައުމުގެ ފުރުސަތު އެބައޮތްކަމަށް ވެސް މީޑިޔާ ރިޕޯޓްތައް ބުނެއެވެ.\nނޭމާ އާއި ގޮންޒަލޭޒްއަށް އަންނާނެ އަދަބެއްގެ ކުޑަ ބޮޑުމިން އަދި އިތުރު އަދަބެއް ދޭނެކަން ނުވަތަ ނޫންކަން ވެސް ކަށަވަރު ވާނީ ފްރާންސްގެ ޕްރޮފެޝަނަލް ފުޓްބޯޅަ ގަވާނިންގ ބޮޑީ (އެލްއެފްޕީ) އިން މި މައްސަލަ އިތުރަށް ބެލުމަށްފަހު ގޮތެއް ނިންމުމުންނެވެ. ފްރާންސްގެ ނޫހެއްކަމުގައިވާ އާރއެމްސީ ސްޕޯޓްސސް އާ ހަވާލާދީ ޑެއިލީ މެއިލްގައި ބުނެފައިވާ ގޮތުގައި އެލްއެފްޕީގެ ގަވާޢިދު ބުނާގޮތުން ނޭމާގެ ކުށުގެ އަދަބެއްގެ ގޮތުގައި ގިނަވެގެން7މެޗުގެ ސަސްޕެންޝަނެއް ދެވިދާނެއެވެ.\nއާދިއްތަ ދުވަހުގެ މެޗުގައި ހިނގި ހާދިސާއާއެކު ނޭމާ އާއި ގޮންޒަލޭޒް އަށް ވެސް ބޮޑު ސަސްޕެންޝަނެއް އައުން ގާތް\nހަމަނުޖެހުން ބޮޑުވި ޕީއެސްޖީ-މާސެއިލް މެޗުގައި ރަތް ކާޑާއެކު ދަނޑުން ފޮނުވާލި5ކުޅުންތެރިންގެ ތެރޭގައި ނޭމާ ވެސް ހިމެނޭ\nނޭމާއަށް ސަސްޕެންޝަނެއް އައުމުގެ ފުރުސަތު ވަރަށް ބޮޑުކަމަށް މީޑިޔާ ރިޕޯޓުތައް ބުނާއިރު، އެލްއެފްޕީ އިން އަންނަނީ ގޮންޒަލޭޒްއަށް ކުރެވޭ ނަސްލީ ދިމާކުރުންތަކުގެ މައްސަލަ ވެސް ތަހުގީގު ކުރަމުންނެވެ. އަދި އޭނާއަށް ކުރެވޭ ތުހުމަތުތައް ސާބިތުވެއްޖެނަމަ 10 މެޗުގެ ސަސްޕެންޝަނަކާ ކުރިމަތިލާން ޖެހުން ވަރަށް ގާތެވެ.\nޕީއެސްޖީ އަތުން 20 މެޗަށްފަހު އަލަށް މާސެއިލް މޮޅުވި މެޗުގެ އިތުރު ވަގުތުގައި މެޗު ހޫނުވެ ހަމަނުޖެހުން ހިނގިއިރު 190 ސިކުންތުގެ ތެރޭގައި ވަނީ5ކުޅުންތެރިންނަށް ރަތްކާޑު ދައްކާ ދަނޑުން ފޮނުވާލާފައެވެ. އަދި މުޅި މެޗުގައި 12 ރީނދޫ ކާޑު ވެސް ދެއްކިކަން ފާހަގަ ކޮށްލެވެއެވެ.\nރަތް ކާޑު ދެއްކުމުން ދަނޑުން ފައިބަން ދަމުން ނޭމާ، ގޮންޒަލޭޒް އޭނާއާ ނަސްލީގޮތުން ދިމާކުރިމަކަށް ބުނެ ހިތްހަމަނުޖެހުން ފާޅުކުރަނީ\nނޭމާ ގޮންޒަލޭޒްއަށް އަތުން ހަމަލާދޭތަން ވަނީ ކެމެރާއަށް އަރާފައި


ސްރީލަންކާ ކައިރިން އަލިފާން ރޯވި ތެޔޮ ބޯޓު އަލިފާންގަނޑު ކޮންޓްރޯލުކޮށްފި - DhiDaily\nސްރީލަންކާ ކައިރިން އަލިފާން ރޯވި ތެޔޮ ބޯޓު އަލިފާންގަނޑު ކޮންޓްރޯލުކޮށްފި\nސްރީލަންކާ ކައިރިން އަލިފާން ރޯވެފައިވާ ތެޔޮ ބޯޓު އެ ޤައުމުގެ ކަނޑުގެ އައްސޭރިން ބޭރަށް ގެންދިޔުމަށްފަހު ރޯވެފައިވާ ހުޅުގަނޑު ކޮންޓްރޯލުކޮށްފިއެވެ.\n36 ގަޑިއިރުގެ ދިގު އޮޕަރޭޝަންއަކަށްފަހު، މި ތެޔޮ ބޯޓުގެ ހުޅުގަނޑު މިހާރުވަނީ އެއްކޮށް މައިތިރިކޮށްފައެވެ. ޕެނަމާއަށް ނިޞްބަތްވާ މި ބޯޓު ދަތުރުކުރަމުންއައީ 270،000 ޓަނުގެ ކުރޫޑް ތެޔޮ ހިފައިގެންނެވެ. އަދި ސްރީލަންކާގެ އައްސޭރިން ދަތުރުކުރަމުން ދަނިކޮށް ހުޅުހިފުމާއިއެކު އެ ބޯޓުންވަނީ ޑިސްޓްރެސް މެސެޖެއް ފޮނުވާފައެވެ.\nއިންޑިޔާގެ ކޯސްޓްގާޑު އަދި ސްރީލަންކާގެ ނޭވީއިން މަޢުލޫމާތު ދިން ގޮތުގައި، މި ބޯޓު ވަނީ ސްރީލަންކާގެ އައްސޭރިން 60 ކިލޯމީޓަރު ދުރަށް ޓަގްކޮށްފައެވެ. 1000 ފޫޓުގެ މި ބޮޑު ތެޔޮ ބޯޓުން އެއްވެސް ވަރަކަށް ތެޔޮ ލީކު ވެފައިވާ ކަމުގެ ނިޝާނެއް ފެންނަން ނެތްކަމުގައި އިންޑިޔާގެ ކޯސްޓުގާޑުން ޚަަބަރުދެއެވެ. ސްރީލަންކާގެ ނޭވީއިން ވަނީ ކެނޑިނޭޅި ފޯމުން އަލިފާންގަނޑު ނިއްވުމަށް މަސައްކަތްކޮށް އެ މަސައްކަތް ކާމިޔާބުކޮށްފައެވެ.\nމި ބޯޓުގައި އަލިފާން ރޯވާން ދިމާވެފައިވަނީ އިންޖީން ރޫމުގައި ހިނގި ގޮވުމެއްގައެވެ. އަދި މި ހާދިސާގައި ފިލިޕީންސްގެ މީހަކު ވަނީ މަރުވެފައެވެ. މި ގޮވުމާއިއެކު އެ ބޯޓުން ވަނީ ސްރީލަންކާއަށް ޑިސްޓްރެސް މެސެޖެއް ފޮނުވާފައެވެ.


Ras Online - އެމްޑީޕީގެ ވޯޓިން ލިސްޓަކީ ރަބަރެއް ދެމޭހެން ދެމޭ ލިސްޓެއް - އަލްހާން\nއަހުމަދު ޝާހް 19 ސެޕްޓެމްބަރު 2021 - 17:25\nއެމްޑީޕީގެ ވޯޓިން ލިސްޓަކީ ރަބަރެއް ދެމޭހެން ދެމޭ ލިސްޓެއް ކަމަށް އައްޑޫ ފޭދޫ ދާއިރާގެ ކުރީގެ މެންބަރު އަލްހާން ފަހުމީ ވިދާޅުވެއްޖެއެވެ.\nސަރުކާރު ހިންގާ މައި ޕާޓީ، އެމްޑީޕީގެ ދާއިރާތަކުގެ އިންތިހާބުގައި ވޯޓްލެވޭ މީހުންގެ ދާއިމީ ލިސްޓު ޢާއްމުކޮށްފައިވާއިރު، އެ ލިސްޓްގައި ވޯޓް ދިނުމުގެ ހައްގު ލިބިގެންވާ 92،743 މީހެއްގެ ނަން ވަނީ ހިމަނާފައެވެ. އޭގެ ތެރޭގައި އެހެނިހެން ޕާޓީތަކުގެ މެންބަރުންނާއި، އެމްޑީޕީއަށް އެއްވެސް އިރެއްގައި ސޮއި ނުކުރާ މީހުން ތިބިކަމުގެ ޝަކުވާގެ އަޑު ވަނީ ގަދަވެފައެވެ.\nއެކަމާ ގުޅިގެން އެމްޑީޕީގެ ނައިބުރައީސްކަން މީގެކުރިން ކުރެއްވި އަލްހާން ފަހުމީ ވިދާޅުވީ، އެމްޑީޕީގެ އެތެރޭގެ އިންތިޚާބުތަކުގައި ވޯޓު އޮޅުވާލުމަކީ އެ ޕާޓީގެ ރައީސް، ރައީސް މުޙައްމަދު ނަޝީދުގެ ބެއްލެވުމުގެ ދަށުން ރޭވިގެން ހިންގާކަމެއް ކަމަށެވެ. އަދި އޭނާއަކީ އެ ތަޖުރިބާ ކުރެއްވި ބޭފުޅެއް ކަމަށް އަލްހާން ވިދާޅުވިއެވެ.\n"އެ ލިސްޓަކީ ވޯޓު ގުނާ ނިމެންދެންވެސް ރަބަރެއް ވިލޭހެން ވިލޭ ލިސްޓެއް!" އަލްހާން ވިދާޅުވެފައިވެއެވެ.\nއެމްޑީޕީގެ ވޯޓާސް ލިސްޓް އާންމުކޮށްފައިވަނިކޮށް އެމްޑީޕީގެ މެންބަރޝިޕްކޮމިޓީގެ މެންބަރު އަދި އައްޑޫ މީދޫ ދާއިރާގެ މެމްބަރު ރޮޒައިނާ އާދަމް ވަނީ އެމްޑީޕީގެ އެތެރޭގެ އިންތިޚާބުގައި އެހެން ޕާޓީތަކުގެ ރަޖިސްޓްރީގައި ތިބޭ މީހުންނަށް ވޯޓް ލެވޭ އުސޫލް އޮޅުން ފިލުވައި ދިނުމަށް ޕާޓީގެ ޗެއާޕާސަން ހަސަން ލަތީފަށް ދަންނަވާފައެވެ.\nއެހެން ޕާޓީތަކުގެ މެންބަރުން އެމްޑީޕީގެ ވޯޓިން ލިސްޓުގައި ތިބިކަމުގެ ޝަކުވާ އަކީ އެމްޑީޕީގެ މަޖިލީސް ޕްރައިމަރީގައިވެސް ގިނަ ބަޔަކު ކުރަމުން ދިޔަ ޝަކުވާއެކެވެ. އެމްޑީޕީގެ އެތެރޭގެ ވޯޓުތަކާ ދިމާކޮށް ޕާޓީއަށް މެންބަރުން ވެއްދުމުގެ ސަޤާފަތް ނިމުމަކަށް ގެނައުމަށްޓަކައި މިފަހަރުގެ އިންތިޚާބުގައި ވޯޓުލުމުގެ ފުރުސަތު ދީފައިވަނީ އެތެރޭގެ އިންތިޚާބަށް ހުޅުވާލުމުގެ ހަމަސް ކުރިން ޕާޓީގެ ދަފްތަރުގައި ޖެހިފައިވާ މެންބަރުންނަށެވެ.


Chempian jaamanee baliviiru brezilah ves molheh nuvevunu\nވޯލްޑް ކަޕް 2018 ގައި ޗެމްޕިއަން ޖާމަނީ މެކްސިކޯ އަތުން 1-0 އިން ބަލިވިއިރު ބްރެޒިލް 1-1 އިން ސްވިޒަލެންޑާ އެއްވަރުވެއްޖެ އެވެ.\nރޭ ކުޅުނު ގުރޫޕް އެފް ގެ ފުރަތަމަ މެޗުގައި މެކްސިކޯ އަދި އެންމެ ފަހުގެ ޗެމްޕިއަން ޖާމަނީ ބައްދަލު ކުރިއިރު މެޗުގައި ފެނުނު ހަމައެކަނި ލަނޑު ފެނިގެން ދިޔައީ މެޗުގެ 35 ވަނަ މިނެޓްގަ އެވެ.\nމި ލަނޑު އެ ޓީމަށް ޖަހައިދިނީ ހިރްވިންގ ލޮޒާނޯ އެވެ. ފާއިތުވެ ދިޔަ ފަސް ވޯލްޑް ކަޕަށް4ވޯލްޑް ކަޕަށް ބަލާއިރު އެންމެ ފަހުން ޗެމްޕިއަން ހޯދި ތިން ޓީމެއް ވަނީ ގުރޫޕް ސްޓޭޖުން ކަޓައިގެން ގޮސްފަ އެވެ.\nއެންމެ ފަހުގެ ވޯލްޑް ކަޕް ހޯސްޓްކޮށް ހިތްދަތި ގޮތަކަށް ކަޓައިގެން ދިޔަ ބްރެޒިލް އަށް ވެސް ރޭ ސްވިޒަލެންޑް ބަލި ކުރެވޭ ގޮތް ވަނީ ނުވެފަ އެވެ. ރޭގެ މެޗުގެ 20 ވަނަ މިނެޓްގައި ކޯޓީނިއޯ ޕެނަލްޓީ އޭރިޔާ ބޭރުން ވަރަށް ރީތި ލަނޑެއް ޖަހާފައިވާއިރު ސްވިޒަލެންޑުން މެޗުގެ ނަތީޖާ ހަމަހަމަ ކުރީ މެޗުގެ 50 ވަނަ މިނެޓްގަ އެވެ. މިއީ ކޯނަރަކުން މުޅިން ހުސްކޮށް ހުރެ ސްޓީވަން ޒޫބާ ޖަހައިދިން ގޯލެކެވެ.\nރޭ މި ގުރޫޕްގައި ކުޅުނު އަނެއް މެޗުގައި ސާބިޔާ އިން ވަނީ 1-0 އިން ކޮސްޓާ ރިކާ ބަލިކޮށްފަ އެވެ. މެޗުގެ ހަމައެކަނި ލަނޑު ޖަހައިދިނީ މެޗުގެ 56 ވަނަ މިނެޓްގައި ލިބުނު ހިލޭ ޖެހުމަކުން އެލެކްސެންދްރާ ކޮލާރޯވް އެވެ.\nމިއަދު ކުޅެވޭ މެޗުތަކަށް ބަލާއިރު 17:00 ގައި ކުޅޭނީ ގުރޫޕް އެފް ގެ އަނެއް ދެ ޓީމު ކަމުގައިވާ ސްވިޑެން އަދި ސައުތު ކޮރެއާ އެވެ. 20:00 ގައި ގުރޫޕް ޖީ ގެ ފުރަތަމަ މެޗުގައި ބެލްޖިއަމް އަދި ޕެނަމާ ބައްދަލުކުރާއިރު، 23:00 ގައި ކުޅޭނީ ޓިއުނީޝިޔާ އަދި އިންގްލެންޑެވެ.


ސުނާމީ އާއި ބިންހެލުންތައް | Jazeera\tސުނާމީ އާއި ބިންހެލުންތައް - Jazeera\nސުނާމީ އާއި ބިންހެލުންތައް\nސަދާ ސައީދު April 29, 2019 365 views0\nބިންހެލުންތަކާއި ސުނާމީއަކީ ކުރިން އިންސާނުން އެހާ ގިނައިން އަޑުއަހައި އުޅުނު ވާހަކަތަކެއް ނޫނެވެ. އެެެހެންނަމަވެސް އަދު ދުނިޔޭގައި ކޮންމެ ތިން މިނިޓަކުން އެއް މިނިޓަކުން ބިންހެލުން އަންނަ ގައުމުތައްވެސް އެބަހުއްޓެވެ. އާންމު ގޮތެއްގައި އެހެން އަންނަ ކޮންމެ ބިން ހެލުމަކީ އޭގެއިން ސުނާމީ އުފެދޭ ބިންހެލުންތަކެއްވެސް ނޫނެވެ.\nއެފަދައިން އަންނަ ބައެއް ބިން ހެލުންތަކަކީ އަހަރެމެންނަށް އޭގެ އިހުސާާސްއެއްނުވާ ފަދަ ކުޑަ ބިންހެލުންތަކެވެ. އަދި ހަމަ އެހެންމެ ބައެއް ބިން ހެލުންތަަކަކީ އެ، އަންނަ ބާރުގަދަ ކަމުން ދިރިއުޅުމަށް އަޅާފަައިވާ ގެތަށްވެސް ބިމާއި ހަމަކޮށްލާ ވަރުގެ ގަދަފަދަ ބާރުގަދަ ބިންހެލުންތަކެވެ.\nއާންމު ގޮތެއްގައި އިންސާނުންނަށް ބިންހެލުމުގެ އަސަރު ފޯރަނީ ރެކްޓަރ މިންގަނޑުން4ކިލޯ މީޓަރ ގައި އަންނަ ބިންހެލުންތަކެެވެ. އެ މިންގަނޑު7އަކަަށް އަރައިފިނަމަ އެ ކަނޑައެޅިގެންދަނީ ވަރަށް ބާރުގަދަ ބިން ހެލުމެއްގެ ގޮތުގައެވެ.\nއެފަދައިން އަންނަ ބޮޑެތި ބިން ހެލުންތައް ވަރުގަދަ ކަމުން ކަޑުގައި ބިޔަ ރާޅުތަކެއް އުފެދިގެން ދެއެވެ. "ސުނާމީ" އޭ ކިޔައި އުޅެނީ އެގޮތަށް އުފެދޭ ބިޔަ ރާޅުތަކަށެވެ. ބައެއްފަަރު ދިޔަވަރު ބޮޑުވެގެން އަރާ ބިޔަ ރާޅުތަކަށްވެސް ސުނާމީ ކިޔާ އުޅެއެވެ. އެހެންނަމަވެސް ހަގީގަތުގައި އެއީ އަދި ސުނާމީއެއް ނޫނެވެ.\nއަޅުގަނޑު މި ދަންނަވަނީ ސުނާމީ އަރަނީ ހަމައެކަނި ބިންހެލުންތަކުގައި ކަމަށް ހީ ނުކުރައްވާށެވެ. ސުނާމީ އަރަންވެސް އެކި ހާލަތްތައް ދިމާ ވެއެވެ. އެގޮތުން ބަލާއިރު ބިންގަނޑު ކަޑައިގެން ދިޔުމާއި، އަލިފާން ފަރުބަދަތައް ފަދަ ތަކެތި ގޮވުމުން ކަނޑުގެ އަޑިއަށް އެ އަންނަ ބާރުގަދަ ލޮޅުމުގެ ސަބަބުންވެސް ސުނާމީއަރަން މަގުފަހިވެގެން ދެއެވެ.\nސުނާމީ އުފެދެނީ ކަނޑުގެ އަޑިންނެވެ. އެއަށްފަހު ގަޑިއަކު 750 ކިލޯމީޓަރުގެ ބާރުމިނެއްގައި ދަތުރުކޮށް އައްސޭރި ސަރަޙައްދުތަކަށް ޙަމަލާދެއެވެ. މި ފަދަ ރާޅުތައް އުސްވެގެން 30 އާއި 40 މީޓަރަށް އަރައެވެ. އަދި ގާތްގަނޑަކަށް 100 ހާސް ޓަނު ފެން، އައްސޭރިތަކުގެ ކޮންމެ އަކަ މީޓަރަކަށް ޖަހައެވެ. ނަތީޖާއެއްގެ ގޮތުން ޚުދު ބިންހެލުމުން ލިބޭ ގެއްލުމަށް ވުރެ ބޮޑު ގެއްލުން މި ކަމުގެ ސަބަބުން ލިބެއެވެ.\nމިހާތަނަަށް ތާރީޚު ދުށް އެންމެ މުހިއްމު އެއް ޙާދިސާއަކީ ޖަޕާނުގެ ހުންޝޫ ޖަޒީރާގެ އިރުމަތީ އައްސޭރިއަށް އެރި ބޮޑުރާޅެވެ. މި ޙާދިސާ ހިނގާފައިވަނީ 1896 ވަނަ އަހަރު ގެ ޖޫން5ގައި ކަނޑުއަޑިއަށް އައި ވަރުގަދަ ބިންހެލުމެއްގެ ސަބަބުންނެވެ. މި ބިންހެލުމުން އުފެދުނު ރާޅުތައް އެއްގަމާ ދިމާއަށް އައީ 30 އަކަށް މީޓަރަށް އުފުލިގެންނެވެ. އަދި ބައެއް އަވަށްތައް ހުރިގޮތަށް ޣަރަޤުވެ، ދިހަ ހާހަށް ވުރެ ގިނަ ގެދޮރު ސުންނާފަތިވެ، 26 ހާސް މީހުން ގެނބުނެވެ. ދެން އެ ރާޅުތައް ޕެސިފިކު ކަނޑުގެ އިރުމައްޗަށް ފެތުރި ހަވާއީގެ ހީލޫ އޭ ކިޔާ ޖަޒީރާއާ ހަމައަށް ފޯރިއެވެ. އެއަށް ފަހު އެމެރިކާގެ އައްސޭރިތަކަށް އަރައި، ފަހަތަށް ރުޖޫޢަވެ ނިޔުޒިލޭންޑާއި އޮސްޓުރޭލިއާ އަށް މިސްރާބުޖެހިއެވެ.\nޖަރުމަނަށް ނިސްބަތްވާ ޖިޔޮލޮޖީ ޢިލްމުވެރިއެއް ކަމަށްވާ، އަލްފްރެޑް ވެގިނަރ އޭނާގެ "ކޮންޓިނެންޓަލް ޑްރިފްޓް" ގެ ނަމުގައި ފޮތެއް ނެރުއްވާފައިވެއެވެ. އެ ފޮތުގައި ވާ ގޮތުން ބިމުގެ ތޮށިގަނޑަކީ އެކުވެ ލާމެހިފައިވާ އެއްޗެއް ނޫނެވެ. ބިން އުފެދިފައިވަނީ ރެނދުތަކަކުން ވަކިވެފައިވާ، ތާއަބަދު ޙަރަކާތްކުރާ ފޮތިތަކެއްގެ ގޮތުގައެވެ. އެގޮތުން ކޮންމެ ފޮތިވަރަކީވެސް އޭގެ ޒާތުގައި އެކަތިގަނޑަކަށް އޮންނަ ވަކި އެއްޗެކެވެ. މި ފޮތިތައް އޮންނަނީ ބިމުގެ މައިގަނޑު ފަށަލަތައްކަމުގައިވާ ފަށަލަތަކުގެ ތެރެއިން ތޮށިގަނޑާ ޖެހިގެން ދެވަނަ ފަށަލަމަތީ ވިރިގެން ދިޔާވެފައިވާފަދަ ޙާލަތެއްގައި ހުރި، ހިލަތަކެއްމަތީ ދެމިދެމިއެވެ.\nމި ފޮތިވަރުތައް ތާއަބަދު ޙަރަކާތްކުރުމުގެ ސަބަބުން އެއެއްޗެހި ވަރުދެރަވެ ދެމޭގޮތް ވެއެވެ. އަދި މީގެ ސަބަބުން ފަށްފަށްޖެހުމާއި ރެނދުލުން މި ފޮތިވަރުތަކަށް ކުރިމަތިވެއެވެ. ފަށްޖެހެނީ ކެނޑިނޭޅި މި ފޮތިވަރުތަކަށް ކުރިމަތިވާ ވަރުބަލިކަމާ ހެދިއެވެ. އަނެއްކޮޅުން ގަދަފަދަ ކުއްލި ވަރުބަލިކަމެއްގެ ސަބަބުން ރެނދުލާން މެދުވެރިވެއެވެ.\nބިންހެލުމާ ބެހޭގޮތުން ބެލި ބެލުންތަކުންނާއި ކުރެވުނު ދިރާސާތަކުން ދައްކާގޮތުގައި، އެ ފޮތިވަރުތަކުގެ ކައިރިފަށްތަކޭ ބުނެވޭ ރެނދުތަކުގެ ދޭތެރެއިން ފަށަލަތައް ކުރާ ޙަރަކާތާއި ހިލަތައް އެކެތި އަނެކެއްޗާ ކޭތުމުގެ ސަބަބުން އުފެދި އަރާ ހަކަތަ ބިންހެލުންތަކާއި ގުޅުންވެއެވެ.


މާލޭގެ މަތިން ބަލައިލާއިރު ފެންނަނީ ބޯކޮށް ހެދިފައިވާ ގަސްތަކެވެ. މޭވާ ގަހެވެ. ލަކުޑީގެ އާރު ހެޔޮ، ބިޔަ ގަސްތަކާއި، މާއަޅާ ބަރާވެފައިވާ ބޮޑެތި ގަސްތަކެވެ. އެހެންނަމަވެސް ފިސާރި ސާބިތުކަމާ އެކުގައި މަގުހޯދަމުން އުދުހެމުންއައި ކާޅު ތިރިކޮށްލީ، އާންމުކޮށް އެސޮރު ތިރިކުރާ ބޮޑު މިދިލިގަހަށެވެ. ގަހުގެ ގޮފިގަނޑުގައި ރަނގަޅަށް ތުންފުހެލައި ހަމަޖެހިލިއެވެ. ފެންނަންއޮތީ ސަރާސަރު ބޮޑު މަގެކެވެ. މަގުގެ ދެފަރާތުގައި ހުރި ގެތަކުގައި ހެދިފައިވާ ގަސްތަކުން މަތިއޮތީ ބެދިފައެވެ. ބަނބުކެޔޮގަހާއި އަތަގަހެވެ. ސަންފާކޭލާއި ބޮންތިރަތްކޭލެވެ. މާޅޮސްކޭލާއި ފުސްކޭލެވެ. އަނބާއި ބިލެތެވެ. ޖަންބާއި ޖަނބުރޯލެވެ. ފަޅޮލާއި ފޭރެވެ. ފުރަތަމަ ކާން ފަށަންވީ ކޯޗެއްކަން ނޭނގިފައި އިންދައި ކުއްލިއަކަށް ތޫލި އަޑެއް އިވިގެން އެ ދިމާއަށް ކާޅު ބަލައިލިއެވެ. ހަމީދާއި ޒާހިދު ވަރަށް ކުޅަދާނަކަމާއި ހުސިޔާރުކަމާ އެކުގައި ބަންދު ދުއްވަމުން އާދެއެވެ. ބަންދަކީ ދަގަނޑު ފުރޮޅެކެވެ. ބައެއްފަހަރު ބައިސްކަލު ފުރޮޅުގެ ބުރެވެ. އަނެއްބައި ފަހަރު ތާނގީގެ މަތިގަނޑުގެ މެދު ކަފާލުމަށް ފަހު އަރިމަތީގައި އޮންނަ ދަގަނޑު ބުރެވެ. ހަމީދު ބަންދު ދުއްވީ ބަންދުގައި ދަގަނޑުކޮޅަކުން ތަޅަމުންނެވެ. ޒާހިދު ހުރީ ދަގަނޑުކޮޅު ބަންދުގައި ޖައްސާލައިގެންނެވެ. ހަމީދުގެ ގެއާ ހަމައަށް އައިސްފައި އޭނަ ގެއަށް ވަނެވެ. އެ ހިސާބުން ޒާހިދު ބަންދު އަތަށް ނެގިއެވެ. ޒާހިދުގެ ގެއާ އެހާ ދުރަށް ޒާހިދު އައީ ހަމީދު ގެއަށް ލާން އެކަންޏެއް ނޫނެވެ. އުމުރުން ނަވާރަ އަހަރުގެ ޒާހިދުގެ އަމާޒަކީ ހަސީނާއެވެ. ހަސީނާ ގޭގެ ތިރި ފާރުބުރި ކައިރިއަށް އައިސް، އެކި ގޮތްގޮތަށް އަރިވެގެން ޒާހިދު މަސައްކަތްކުރީ ހަސީނާ ދެކިލާށެވެ. ކޮންމެ ދުވަހަކު އެކި ބަހަނާ ހިފައިގެން ހަސީނާގެ ގޭދޮށަށް އައުމަކީ ޒާހިދު ކޮށް ފޫހިނުވި ކަމެކެވެ. އެކަމަކު ހަސީނާގެ ސަމާލުކަމެއް ނުލިބުނެވެ.\nހަސީނާގެ ގެ ހުންނަނީ މާލޭގެ އިރުމަތީފަރާތުގައެވެ. ހެންވޭރު އަތިރިމައްޗާ ދިމާގައެވެ. ޒާހިދުގެ ގެ ހުންނަނީ ގަލޮޅާއި ހެންވޭރު ގުޅޭ ހިސާބުގައެވެ. ދުވަސްވަރަކީ މާލޭގައި ސައިކަލާއި ބައިސްކަލު ވަރަށް މަދު ދުވަސްވަރެކެވެ. މުޅިއެކު އޮންނަނީ ތިން ކާރެވެ. މަޖީދީ މަގުގެ އެއްކޮޅުގައި ހުއްޓިލައިގެން ހުންނައިރު މަޖީދީ މަގުން ކާރެއް ހުރަސްކޮށްލާ މަންޒަރު ފެންނާނީ ނަސީބުވެރިޔަކަށެވެ. ކޮންމެ ގެއެއްގައި ބަގީޗާއެއް އޮވެއެވެ. ފިނިފެންމަލާއި، ގުލޭނޫރަންމަލާއި، ކުދިމަލާއި، ހުސްނުހީނާމާ ބަރާވެފައި އޮވެއެވެ. ގުލްސަންޕާމަލާއި، ކަނީރުމަލާއި، ޖަވާހިރުމަލާއި، ހުވަނދުމާ ވެސް ވަރަށް ގިނައެވެ. ފަތިހު މަގުމައްޗަށް ނުކުންނައިރު މުޅި މަގަށް ފެތުރިފައިއޮންނަނީ ހީނާމަލާއި އުނިމާ ވަހެވެ. އެކަމަކު ޒާހިދު ފަތިސްނަމާދުކޮށްގެން ނުކުންނަނީ އެ ވަހަށް ޓަކައެއް ނޫނެވެ. ގޭދޮރުމަތި ކުނިކަހަން އޮންނަ ހަސީނާ ދެކިލުމަށް ޓަކައެވެ. ވަކި ވަރަކަށް ޒާހިދު ކައިރިވަންދެން ހަސީނާ ނުދެނަހުރިކަމަށް ހަދައިގެން އޮވެއެވެ. އެހެން އޮވެފައި ދުވެގޮސް ފިލަނީއެވެ.\nހަސީނާގެ ގޭގައި ހުންނަ އަނބުގަހުގައި ވާ ދިގު އުނދޯއްޔެއް ހުރެއެވެ. ހަވީރު ވަގުތު ވަރަށް ގިނައިން ހަސީނާ އުނދޯލިހެއްލަން އިނދެއެވެ. ގިފިލި ހުންނަނީ އަނބުގަހުގެ ބިއްދޮށުގައެވެ. ގިފިލީގައި އަލަޔާއި، ދަނޑިއަލުތްވާއި، ބަރަބޮލާއި، ޗިޗަންޑާ ހައްދާފައި އޮވެއެވެ. ހަވީރުދަޅައަށް ޒާހިދު އަންނަނީ އެއިން ކޮންމެވެސް އެއްޗެއް ބަލައެވެ. އެ ޒަމާނަކީ އެ ފަދަ އެއްޗެހި ވިއްކާ ޒަމާނެއް ނޫނެވެ. މަންމަ ބުނިކަމަށް ހަދައިފައި ކޮންމެވެސް އެއްޗެއް ބަލާ ޒާހިދު ނާންނަ ދުވަހެއް ނުދެއެވެ. ކޮންމެ ފަހަރަކު ވެސް ހަސީނާގެ މަންމައަށް ގޮވައިފައި ހަސީނާ ގޭތެރެއަށް ވަދެ ފިލަނީއެވެ. ހަސީނާޔާ އަނގައިން ބުނެލަން ޒާހިދަށް ފުރުސަތެއް ތަނަވަސްވީ، އެގެއަށް ވަންތަނާ ވިއްސާރައިގައި ޖެހުނު ދުވަހުއެވެ. ހަސީނާގެ ގޭގައި ވެސް ބޮޑުއަށްޓަކާއި ކުޑައަށްޓެއް ހުރެއެވެ. ދިމާ އެނދަކާއި އުތުރު އެނދެއް ވެސް ހުރެއެވެ. ފެންޑާގައި ހުރި ބޮނޑު އުނދޯލީގައި އޮތީ ބޯކަށިކެޔޮފަތު ކުނަލެކެވެ. އޭގެ މަތީގައި ފުށްކަފަ ބާލީހަކާއި ކަންނޭލެއް އޮތެވެ. ހަސީނާ އޮތީ ކަންނޭލުގައި އަތްއަޅާލައިގެން ފޮތެއް ހިފައިގެންނެވެ. އެތަކެއް ދުވަހަކަށް ފަހު ޒާހިދަށް ލިބުނު ރަނުގެ ފުރުސަތު ބޭކާރުކޮށްލާކަށް ޒާހިދު ބޭނުމެއްނުވިއެވެ. ކުރިޔަށް ދެ ފިޔަވަޅު ފަހަތަށް ފިޔަވަޅެއް އަޅަމުން ގޮސް އުނދޯލި ކައިރިއަށް ޒާހިދު ހުއްޓުނެވެ. ސަލާން ގޮވައިލިއެވެ. ހަސީނާ ސަލާން ބަލައިގަތެވެ. އެ ހިސާބުން ދުވެފައި ގޮސް އެތެރެގޭތެރޭގެ ދޮރުފޮތިގަނޑު ބިއްދޮށަށް ވަންގޮތަކަށް ދެން ނުނިކުތެވެ. އޭގެ ފަހުން ޒާހިދު ފެންނައިރަށް ހަސީނާ ގަންނަނީ އަމަށަކު ލަދެއް ނޫނެވެ. ލަދުގަންނަނީ ކީއްވެގެންތޯ އަހަން ވެސް ޒާހިދަކަށް ދަނޑިވަޅެއް ނުލިބުނެވެ.\nޒާހިދު ނިސްބަތްވަނީ އަތްމަތި ވަރަށް ތަނަވަސް އާއިލާއަކަށެވެ. ހަސީނާއަކީ ދިމާ އިދިކޮޅެވެ. އެ ފަދަ ފުރުސަތެއް ލިބިއްޖެ ނަމަ މުއްސަނދިމީހާޔާ އަންހެންދަރިފުޅު ދެވުމަކީ އާންމުކަމެކެވެ. ހަސީނާ ދެކެ ޒާހިދު ލޯބިވާކަން ޒާހިދުގެ އާއިލާއަށް އެނގުމުން، އެ މީހުން ވެސް އެ ކައިވެންޏާ މެދު ރުހުނެވެ. އެހެނަސް ހަސީނާގެ ބައްޕަ ބޭނުންވަނީ ހަސީނާއަށް ދޫކޮށްލާށެވެ. ހަސީނާ ބޭނުންވަނީ ކިޔަވާށެވެ. ޒާހިދުގެ ހުވަފެނުގައި ކުލަނުޖެހިގެން އުޅޭ ސަބަބަކީ އެއީއެވެ.\nއެއްދުވަހަކު މަގުމަތިން ހަސީނާ ފެނިގެން ޒާހިދު ގޮސް ކުރިބެއްދިއެވެ. އެއީ ކެތްތެރިކަން ކޮޅުންލައިގެން ގޮސް ޒާހިދަށް ކުރެވުނުކަމެކެވެ.\n“މިއަދު ދެވޭނީ ޖަވާބެއްދީފަ!” ޒާހިދު ބުންޏެވެ. “އާދޭސްކުރެވޭނީ ވަކި ވަރަކަށް.”\nޒާހިދު ހީކުރީ ޒާހިދަށް ކުރެވުނީ މޮޅުކަމެއްކަމަށެވެ.\n“ހަސީނާ ބޭނުމެއް ނޫންތަ އަހަރެން އުނދަގޫކުރުން ހުއްޓާލާކަށް؟” ޒާހިދު އެހިއެވެ. “ޖަވާބު ލިބެންދެން އަހަރެން ސުވާލުކުރާނަން. އަހަންނާ އިނދެފާނަންތަ؟”\n“ނީންނާނަން!” ހަސީނާ ދިމާއަށް ބުންޏެވެ.\nހަސީނާ އެ ފަދަ ޖަވާބެއް އެހާ ކުއްލިގޮތަކަށް ދީފާނެކަމަކަށް ޒާހިދު ހިޔެއްނުކުރެއެވެ. އެހެންކަމުން ޒާހިދަށް ވަރަށް ބޮޑު ސިހުމެއް ލިބުނެވެ. ޒާހިދު ދުލެއްނުކުރިއެވެ. ގޭދޮށުން މުގޯލިއަޅައި، ހަސީނާ ދާހާ ތާކަށް ފާރަލަމުން ދާން ފެށިއެވެ. ޒާހިދުގެ މުޅި އާއިލާއަށް މިކަން އެނގުނެވެ. ހަސީނާ އިންކާރުކުރިކަމާއި ޒާހިދު އުނދަގޫކުރާކަން ވެސް އެނގުނެވެ. ނަސޭހަތްދީގެން ޒާހިދުގެ ވިސްނުން ބަދަލުކުރަން އެ މީހުން މަސައްކަތްކުރިއެވެ. ޒާހިދުގެ ނިންމުމަށް ކުޑަ ނަމަވެސް ބަދަލެއް ނައެވެ. ދިރިއުޅުމުގެ ހުރިހާ ކަމެއް ހުއްޓައިފައި ޒާހިދުގެ ކަމަކީ ހަސީނާގެ ލޯބި ހާސިލުކުރަން މަސައްކަތްކުރުމެވެ. އެ ކަމާ ހަސީނާގެ މައިންބަފައިންނަށް އުނދަގޫވެގެން ހަސީނާ މާލޭގެ ހުޅަނގުކޮޅަށް ފޮނުވައިލިއެވެ. އެއީ މާފަންނެވެ. މާލޭގައި ބައިސްކަލު ވެސް މަދުން ގެންގުޅުނު ޒަމާނެއްގައި، މާލޭގެ އެއްކޮޅުން އަނެއްކޮޅަށް ދިޔުމަކީ ފަސޭހަކަމެއް ނޫނެވެ. މައްޗަންގޮޅީގައި އުޅޭ މީހަކު ލޮނުޒިޔާރަތްކޮޅަށް ދިޔުމަކީ މިހާރުގެ ނަމަ މާލެއިން ހުޅުމާލެއަށް ހިނގާފައި ދިޔުން ކަހަލަ ކަމެކެވެ. އެހާ ވެސް ވަގުތު ނަގާ ކަމެކެވެ. އެ ދުވަސްވަރު ޒުވާން އަންހެންކުދިން ފޮރުވުމަށް ޓަކައި ގާތްތިމާގެ، ދުރުގައި ހުންނަ ގެޔަކަށް ފޮނުވައިލުމަކީ އާންމުކަމެކެވެ.\nއެތައް ދުވަހެއް ވަންދެން ހަސީނާ “ގެއްލުވައިލައިގެން” ގެންގުޅެވުނެވެ. އަނެއްކާ ވެސް ހަސީނާ ހުރިތަން ޒާހިދު ހޯދިއެވެ. އަނެއްކާ ވެސް ހަސީނާގެ ބޯކޮޅުބަލަމުން ހިނގަންފެށިއެވެ. ދާހާ ތަނަކަށް ދާން ފެށިއެވެ. ޒާހިދު ބުނެއެވެ. ހަސީނާއަކީ ޒާހިދުގެ ހިތުގެ އެއް ފަޅިއެވެ. ފުރިހަމަ އިންސާނަކަށް ޒާހިދު ވާނީ ހަސީނާ ލިބުނީމައެވެ. އަދިވެސް ބުނެއެވެ. ހަށިގަނޑެއްގައި ނަމަ ހަސީނާއަކީ ހިތެވެ. ޒާހިދަކީ އެ ހަށިގަނޑުގެ ސިކުނޑިއެވެ. ދެން ވެސް ހަސީނާގެ ހިތެއް ޒާހިދަކަށް ފަތަހައެއް ނުކުރެވުނެވެ. އިންނަން ހަސީނާ އެއްބަހެއް ނުކުރެވުނެވެ. ހަސީނާ ދެކޭގޮތުގައި ހަސީނާ ގަޔާވާ ކަހަލަ ސިފައެއް ޒާހިދުގެ ނެތެވެ.\nޒާހިދު އެކުވެރިންގެ އެހީ ހޯދިއެވެ. އެކި ގޮތްގޮތުން ހަސީނާއަށް ވިސްނައިދިނެވެ. ކާމިޔާބެއް ނުވިއެވެ. ޒާހިދު ނަދުރު ބުންޏެވެ. ރޯދަހިފިއެވެ. ޒިޔާރަތަށް ލާރިއެޅިއެވެ. ކާމިޔާބެއް ނުވިއެވެ. ލައްކަ މަސައްކަތް ކުރުމަށް ފަހު ޒާހިދު ދެން އިހުތިޔާރުކުރީ އަނދިރި ގޯޅިއެކެވެ. އަޑިގުޑަން ގިނަ، ނާމާން ގޯޅިއެކެވެ. މުފީދު އުޅެނީ އެ ގޯޅީގަ ހުންނަ ގެއެއްގައެވެ. މުފީދަކީ ފަންޑިތަހަދާ މީހެކެވެ. މުފީދަކީ މާލެއަށް އެކަނި މަޝްހޫރު މީހެއް ނޫނެވެ. މުޅި ރާއްޖޭގައި ވެސް މުފީދަކީ ދިވެހިންގެ ދުލަށް ފަރިތަ، ކަމަށް މޮޅު ކަންވެރިއެކެވެ.\nރުހުމުގައި ނުލިބުނިއްޔާ ނުރުހުމުގައި ވެސް ޒާހިދު ބޭނުންވީ ހަމަ ހަސީނާއެވެ. ހަސީނާގެ ޖާދުލުގައި ޒާހިދު ހައްޔަރުވެފައިވަނީ އެއިން ސަލާމަތްވާން ޒާހިދު ބޭނުންނުވާ ވަރަަށެވެ. ހަސީނާގެ ރާޅުބާނި އިސްތަށިގަނޑުން ކަސްތަޅުއެޅި ނިމިދާން ވެސް ޒާހިދު ހުރީ ތައްޔާރަށެވެ. ފަންޑިތަހަދައިދޭން މުފީދު އެއްބަސްވިއެވެ. ރަނގަޅު އުޖޫރައެއް އަތުލާފައި، މުޖައްރިބުކަމުގެ ސިއްކަޖަހައިފައި މުފީދު ދިނީ ފެންފުޅިއެކެވެ.\n“ގެންގޮސް ފެންވަރާ ވަޅަށް އަޅާލާ!” މުފީދުގެ އަޑުގައި ވަަނީ ޔަގީންކަމެވެ. “އޭރުން ހަސީނާއަށް އަބަދުވެސް ފެންނާނީ ކަލޭ. ހުވަފެނުގަ ވެސް ކަލޭ، ފެންވަރާއިރު ވެސް ކަލޭ، މަގުހިނގާއިރު ވެސް ކަލޭ، ރެޔާދުވާލު ވެސް ކަލޭ. އެންމެފަހުން އޭނަ ޖެހޭނީ ކަލޭ ގާތަށް އަންނަން. އޭނަ އިންނަން އަހާނީ ވެސް.”\nކަންވެރިޔާ ހިތުން ކަންވެރިޔާ މާނަކުރީ ހަސީނާ ފެންވަރާ ވަޅުކަން ޒާހިދަށް އެނގޭނެއެވެ. އެ ވަރުގެ ހޭލުންތެރިކަމެއް ޒާހިދުގެ ހުންނާނެއެވެ. ޒާހިދު ފެންފުޅި ގެންގޮސް އޮއްސާލީ ޒާހިދު ގޭގައި ހުރި ވަޅަށެވެ. އެ ކުޑަކުޑަ ކުށުގެ ނަތީޖާ ކިހާ ހިތިވާނެކަމެއް ޒާހިދަކަށް ނުވިސްނެއެވެ. ރަނގަޅަށް ފެންވަރާލައިގެން ނުކުމެގެން ގޮސް ކޮޓަރިއަށް ވަންއިރު ޒާހިދަށް ހީވީ އެނދުމަތީގައި ހަސީނާ އިންހެނެވެ. ރަނގަޅަށް ބަލައިލިއިރު ހަސީނާއެއް ނެތެވެ. އެ ހިސާބުން ނިމުނީކީ ނޫނެވެ. އެއީ ފެށުމެވެ.\nޒާހިދަށް ހަސީނާ ނޫން މީހަކު ނުފެންނަން ފެށިއެެވެ. ފެންވަރާއިރު ވެސް، ކިޔަވަންއިންނައިރު ވެސް، ނިދީގައި ވެސް ހަސީނާއެވެ. މިސްކިތުގައި ބަންގިގޮވަނީ ވެސް ހަސީނާއެވެ. ހުތުބާކިޔަނީ ވެސް ހަސީނާއެވެ. އެހެން ނުވާނެކަން ޒާހިދަށް އެނގެއެވެ. އެހާ ހޭވެރިކަން ހުއްޓެވެ. އެހެނަސް ލޮލަށް ފެންނަނީ ހަސީނާއެވެ. ނަތީޖާއަކަށްވީ އަސްލު ހަސީނާ ފެނުނަސް އެއީ އަސްލުކަން ވެސް ޒާހިދަށް ނޭނގުމެވެ. ޒާހިދުގެ ސިކުނޑި ސުމަކަށްދިޔައެވެ. މުފީދު ބުނި ގޮތަށް އަކުރުންއަކުރަށް ހުރިހާ ކަމެއް ކުރީމައި، އެހެން ގޮތަކަށް ކަންތައްވަނީ ކީއްވެގެން ހެއްޔެވެ؟\nމާލެ ފުރެންދެން ހަސީނާ ފެންނަން ފެށުމުން ދެން ނުވެ ނުދާނެ ގޮތް ވެސް ޒާހިދަށް ވިއެވެ. ނުދަންނަ މީހުންނަށް ހިނިތުންވުމާއި، ފިރިހެނުންނާ ދިމާއަށް އަންހެން ނަމަކުން ގޮވައިގެން ވާހަކަދެއްކެން ފެށިއެވެ.


Furathama faharah "Black Hole"eh ge photo nagaifi\nފުރަތަމަ ފަހަރަށް "ބްލެކްހޯލް"ގެ ފޮޓޯ ނަގައިފި\nއާންމުކޮށްފައިވާ "ބްލެކްހޯލް"ގެ ފޮޓޯ\nމުޅި ކާއިނާތުގައިވާ އެންމެ ބާރުގަދަ އެތީގެ ގޮތުގައި ސައިންސްވެރިން ސިފަކުރާ، "ބްލެކް ހޯލް"އެއްގެ ފޮޓޮއެއް ފުރަތަމަ ފަހަރަށް ނަގައި ބައިނަލްއަގްވާމީ ސައިންސްވެރިންގެ ޓީމަކުން ބޮޑު ކާމިޔާބީއެއް ހޯދައިފި އެވެ. ބްލެކް ހޯލްގެ އެ ފޮޓޯ މިހާރު ވަނީ އާންމުކޮށް ޝާއިއު ވެސް ކޮށްފަ އެވެ.\n"ބްލެކް ހޯލް" ގެ ފޮޓޯ ނެގުމުގެ އެކްސްޕެރިމަންޓް ކުރި، އިވެންޓް ހޮރައިޒަން ޓެލެސްކޯޕް (އޭއެޗްޓީ) ޕްރޮޖެކްޓުން މި ފޮޓޯ އާންމު ކުރުމަށް ފަހު ބުނީ މިއީ ކާއިނާތުގެ ހޯދުންތައް ހޯދާ ސައިންސް، ނޫނީ އެސްޓްރޯ ފިޒިކްސްއަށް ލިބުނު ކުރިއެރުމެއް ކަމަށެވެ.\nއެ ފޮޓޯ އާންމު ކުރުމަށް ފަހު ބޭއްވި ޕްރެސްގައި ވާހަކަ ދައްކަވަމުން ޔޫރަޕިއަން ޔޫނިއަންގެ ކޮމިޝަނާ ފޯ ރިސާޗް އެންޑް އިނޮވޭޝަން، ކާލޮސް މީޑަސް ވިދާޅުވަނީ މިއީ އެންމެންވެސް ހިތް އަވަސްވާނެފަދަ ކާމިޔާބެއް ކަމަށެވެ.\nމި އާދަޔާ ހިލާފު ފޮޓޯ ނަގާފައިވަނީ ކާއިނާތު ބަލައި ހޯދުމަށް ޓަކައި ދުނިޔޭގެ އެކި ސަރަހައްދުތަކުގައި ބަހައްޓާފައިވާ އެންމެ ވަރުގަދަ އަށް ޓެލެސްކޯޕްގެ އެހީގަ އެވެ.\nބްލެކް ހޯލްގެ ފުރަތަމަ ފޮޓޯއިން ފެންނަ ގޮތުގައި ކަޅު އަނދިރިކަން ވަށައި އިންްނަ އަލި ބޮޅެއްގެ ސިފައިގައި ފެންނަ މި ބްލެކް ހޯލް ވަނީ ދުނިޔެއާ 54 އަލި އަހަރު ދުރުމިނުގަ އެވެ. މީގެ ބޮޑުމިނުގައި 40 ބިލިއަން ކިލޯމީޓަރު ހުންނަ އިރު، ދުނިޔެއަށް ވުރެ ތިން މިލިއަން ގުނަ ބޮޑުވާނެ ކަމަށް ދިރާސާކުރާ ފަރާތްތަކުން ބުނެއެވެ.\nބްލެކް ހޯލްއަކީ އޭގެ ބާރުގައި އެއާ ކައިރީގައިވާ ތަރިތަކާއި ޕްލެނެޓުތައް އަދި ގޭހާއި ހިރަފުހާއި އިލެކްޓްރޯ މެގްނެޓިކް ރޭޑިއޭޝަންތައް ވެކިއުމް ކްލީނަރެއް ފަދައިން ދަމައިގަންނަ އެއްޗެކެވެ. އޭގެ، "ވަކިތަކުން" އަލިކަމަކަށް ވެސް ސަލާމަތް ނުވެވޭ ބްލެކް ހޯލްއާ ގުޅޭ ގޮތުން ސައިންސް ވެރިންނަށް ވެސް އަދި ހޯދިފައި ވަނީ ވަރަށް ވެސް ކުޑަ މިންވަރެކެވެ.\nސައިންޓިސްޓުން ބުނާ ގޮތުގައި އޭގަ ހުންނަ ދަމާބާރު ނުވަތަ ގްރެވިޓީގެ ސަބަބުން އިރުގެ އަލިކަންވެސް އޭގެ ތެރެއަށް ދަމައިގަންނަ ބްލެކްހޯލް އަކީ މުޅި ކާއިނާތުގައިވާ އެންމެ ބާރުގަދަ އެކައްޗެވެ.\nބްލެކް ހޯލް އުފެދޭ ގޮތް\nސައިންސްވެރިން ބުނާގޮތުގައި ބޮޑެތި ތަރިތަކުގެ ހަކަތަ ހުސްވުމުން އޭގެ ބައްޓަން ހިފެހެއްޓުމުގެ ބާރު ގެއްލި ދެއެވެ. އެހެންވުމުން އޭގައި ހިމެނޭ ގިނަ އަދަދެއްގެ ހައިޑްރޮޖަން ގޭސް ފަށަލަތަކުގައި އުފެދޭ ބާރުގަދަ ޕްރެޝަރުގެ ސަބަބުން ތަރި ކުޑަވާން ފަށަ އެވެ.\nމިހެން ގޮސް ޒައްރެއްގެ މިންވަރަށް ތަރި ކުޑަވެގެންދާއިރުވެސް، ގަބޫލުކުރަން ދަތި ނަމަވެސް އޭގެ ބަރުދަން އެއްވަރެއްގައި ހިފެހެއްޓިފައި ހުރެއެވެ. ތަރި މިގޮތަށް އޭގެ ތެރެއަށް ކުޑަވަމުން ދާއިރު އޭގައިވާ ދަމާ ބާރުގެ ސަބަބުން އޭގެ ގާތުން ދަތުރުކުރާ ހުރިހާ އެއްޗެއް، އެއީ އިރުގެ އަލިކަމަށް ވީނަމަވެސް، އެ އުފެދޭ ބްލެކް ހޯލް ތެރެއަށް ދަމައިގަނެ އެވެ.


Kudhi dhoanifaharah haassa Yanmar engineh MTCC in thaarafkoffi | Mihaaru\nއެމްޓީސީސީގެ ފެރީއެއް: ކުދި ދޯނިފަހަރަށް ހާއްސަކޮށް ތައާރަފްކޮށްފައި ވަނީ 35 ހޯސްޕަވަރުގެ އިންޖީނެއް.-- ފައިލް ފޮޓޯ: އެމްޓީސީސީ\nކުދި ދޯނިފަހަރަށް ހާއްސަ ޔަންމާ އިންޖީނެއް އެމްޓީސީސީން ތައާރަފްކޮށްފި\n17 ޖެނުއަރީ 2017 - 13:363comments\nކުދި ދޯނިފަހަރަށް ހާއްސަ، ޔަންމާ ބްރޭންޑުގެ 35 ހޯސްޕަވަރުގެ އިންޖީނެއް ރާއްޖޭގެ ބާޒާރަށް ނެރެން އެމްޓީސީސީން ނިންމައިފި އެވެ.\nއެމްޓީސީސީން މިދިޔަ މަހު ކުރިއަށް ގެންދިޔަ "ކަށަވަރު ޕްރޮމޯ"ގެ ނަސީބުވެރިޔާ ހޮވުމަށް މިއަދު މެންދުރު ބޭއްވި ހަފްލާއެއްގައި، އެ ކުންފުނީގެ ޕްރޮޑަކްޓް އޮފިސަރު ސާމިހް ޝެހެނާޒް ވިދާޅުވީ އަލަށް ނެރުމަށް ނިންމާފައި ވަނީ 3.5 ގެ ގިޔަރު ބޮކްސްއެއް ހިމެނޭ އިންޖީނެއް ކަމަށެވެ. އެއީ 35 ފޫޓަށް ވުރެ ކުދި ދޯނިފަހަރަށް ހާއްސަކޮށް އުފައްދާފައިވާ އިންޖީނެއް ކަމަށް އޭނާ ވިދާޅުވި އެވެ.\n"މައިގަނޑު ގޮތެއްގައި ކުދި އަދި މެދު ފަންތީގެ، ނޫނީ ފަރުމަސްވެރިކަމަށް ހާއްސަކޮށްގެން މި ދުއްވާ ދޯނިތަކަށް އެކަށީގެންވާ އިންޖީނެއް ކަމަށް ގަބޫލު ކުރަން،" ސާމިހް ވިދާޅުވި އެވެ.\nއޭނާ ވިދާޅުވީ މި އިންޖީނުގެ ޓެސްޓް ފޭސްތަކެއް ކުރިއަށް ގެންދިއުމަށް ނިންމާފައިވާ ކަމަށާއި އާއްމުކޮށް ވިއްކަން ފަށާނީ އެ އަށް ފަހު ކަމަށެވެ. ނަމަވެސް، މިހާރު ވެސް މި އިންޖީނަށް ޕްރީއޯޑަރު ކުރެވޭނެ ކަމަށް ސާމިހް ވިދާޅުވި އެވެ.\n"ޕްރީއޯޑާކޮށްގެން އިންޖީނު ގަންނަ ފަރާތްތަކަށާއި ފުރަތަމަ ގަންނަ ފަރާތްތަކަށް ހާއްސަ އަގެއްގައި ލިބޭނެ،" އޭނާ ވިދާޅުވި އެވެ.\nމި އިންޖީނު ވިއްކާ އަގެއް އެމްޓީސީސީން އަދި ހާމައެއް ނުކުރެ އެވެ. ނަމަވެސް، އެ ކުންފުނިން ބުނީ އެ އިންޖީނުގެ އަގު ގާތްގަނޑަކަށް 200،000ރ. އަށް އަރާނެ ކަމަށެވެ.\nރާއްޖެ އަށް އެންމެ ފުރަތަމަ ތައާރަފްކުރި ޔަންމާ އިންޖީނަކީ އޮޑިވެރިންގެ އިތުބާރު އެންމެ ބޮޑަށް ހޯދާފައިވާ އިންޖީނެވެ. މި ބްރޭންޑުގެ އެކި ވައްތަރުގެ އަދި ތަފާތު ބޭނުންތަކަށް ބޭނުންކުރެވޭ އިންޖީނާއި ސްޕެއާ ޕާޓްސް އެމްޓީސީސީން ވިއްކަ އެވެ.


އައިސް ޕްލާންޓް މެއިންޓެއިންކޮށްދޭނެ ފަރާތެއް ހޯދުން - Raa Maduvvaree Council\nއައިސް ޕްލާންޓް މެއިންޓެއިންކޮށްދޭނެ ފަރާތެއް ހޯދުން\nޕްރޮޖެކްޓް ނަންބަރު PRO/308/2022/03\nމިކައުންސިލްގެ އައިސް ޕްލާންޓާއި ލޮނުފެން މޯޓަރާއި އައިސް ޕްލާންޓްގެ ޖެނެރޭޓަރު، 1 (އެކެއް) އަހަރު ދުވަހުގެ މުއްދަތަށް މެއިންޓެއިންކޮށްދޭނެ ފަރާތެއް ހޯދަން ބޭނުންވެއެވެ.\nއައިސް ޕްލާންޓާއި ލޮނުފެން މޯޓަރާއި ޖެނެރޭޓަރަށް ދިމާވާ ޓެކްނިކަލް މައްސަލަތައް ޙައްލުކޮށް ސްޕެއަރ ބަދަލުކުރަންޖެހޭ ޙާލަތްތަކުގައި ސްޕެއަރ ގަނެ އެތަކެތި ބަދަލުކުރުމުގެ މަސައްކަތްކުރަންޖެހޭނެއެވެ.\nމިމަސައްކަތުގެތެރޭން ސްޕެއަރއެއް ގަންނަންޖެހިއްޖެނަމަ ގަންނަން ޖެހުނު އެއްޗެއް ގަނެ، އެ އެއްޗެއް ގަތް ބިލު ހުށަހެޅުމުން އެބިލުގެ ފައިސާ ކައުންސިލުން ދައްކާނެއެވެ.\nއައިސް ޕްލާންޓާއި ލޮނުފެން މޯޓަރާއި ޖެނެރޭޓަރު އޯވަރހޯލްކުރަން ޖެހިއްޖެނަމަ އެމަސައްކަތްކުރަންވާނެއެވެ.\nއައިސް ޕްލާންޓްގެ އެއްވެސް މެޝިނަރީއެއް މެއިންޓެއިން ކުރާނީ ކައުންސިލުން އެކަމަށްއެދި ކުރާ ރިކުއެސްޓަށެވެ.\nއަގު ހުށަހަޅާނީ، މެއިންޓެއިން ކުރުމުގެ މަސައްކަތަށް ކޮންމެ މީލާދީ މަހަކަށް ޗާޖުކުރާނެ އަދަދެވެ.\nރަޖިސްޓްރީކުރުން 2022 ޖަނަވަރީ 31 ވާ ހޯމަ ދުވަހުގެ 13:00ގެ ކުރިން ބިޑް ރަޖިސްޓްރީކުރަންވާނެއެވެ. ބިޑް ރަޖިސްޓްރީ ކުރައްވާނީ މިކައުންސިލްގެ info@raamaduvvari.gov.mv / ahmed@raamaduvvari.gov.mv އަށް ތިރީގައި މިދަންނަވާ މަޢުލޫމާތު މެއިލްކޮށްގެންނެވެ. ބިޑް ރަޖިސްޓްރީ ނުކުރައްވާ ފަރާތްތަކުގެ ބިޑް ބަލައިނުގަންނާނެ ވާހަކަ ދަންނަވަމެވެ.\n· ވިޔަފާރީގެ ނަން\n· ވިޔަފާރި ރަޖިސްޓްރީ ނަންބަރު\n· ވެރިފަރާތުގެ ނަން\n· ވެރިފަރާތާއި ގުޅޭނެ ނަންބަރު\n· އީމެއިލް އެޑްރެސް\nމަޢުލޫމާތު ސާފުކުރުން މި މަސައްކަތާއި ގުޅޭގޮތުން މަޢުލޫމާތު ސާފުކުރުމަށް އީ-މެއިލް ކުރައްވާނީ 2022 ޖަނަވަރީ 31 ވާ ހޯމަ ދުވަހުގެ 13:00 ގެ ކުރިން ތިރީގައި ދަންނަވާފައިވާ އެޑްރެހަށެވެ. އީމެއިލްކުރައްވާއިރު ސަބްޖެކްޓްގައި އިޢުލާނު ނަންބަރާއި ބީލަމުގެ ނަން ލިޔަންވާނެއެވެ.\nއަންދާސީ ހިސާބު ހުށަހެޅުމުގެ ސުންގަނޑި އާއި ހުށަހަޅާނެގޮތް · 2022 ފެބުރުވަރީ 01 ވާ އަންގާރަ ދުވަހުގެ 13:00 އަށް.\n· އަންދާސީ ހިސާބު ހުށަހަޅާނީ މިއިދާރާއަށް ވަޑައިގެންނެވެ.\nއަގު ހުށަހަޅަންވާނީ ލީޓަރަކަށްޖެހޭ ރުފިޔާގެ ރޭޓުންނެވެ.\n“އައިސް ޕްލާންޓް މެއިންޓެއިންކޮށްދޭނެ ފަރާތެއް ހޯދުން”\nވިޔަފާރީގެ މުއްދަތު ހަމަނުވާ ރަޖިސްޓްރީގެ ކޮޕީ\nޕޮއިންޓް ދެވޭގޮތުގެ ތަފްސީލު:\nޕޮއިންޓް ދިނުމުގައި ބަލާ މިންގަނޑު ތަކަކީ:\nއަންދާސީހިސާބު އިވެލުއޭޓް ކުރާއިރު އަގުގެ ބެންޗްމާރކްގެ ގޮތުގައި ބަލާނީ އެންމެ ކުޑަ އަގަށެވެ.\nޕަބްލިޝްކުރި ތާރީޚް: 20 ޖަނަވަރީ 2022\nސުންގަޑި: 1 ފެބުރުވަރީ 2022


Gasthugai Ehves Flight Eh Delay Nukuraane - Maldivian - Vaguthu\nގަސްތުގައި އެއްވެސް ފްލައިޓެއް ޑިލޭ ނުކުރާނެ ކަމަށް ޤައުމީ އެއާލައިން، މޯލްޑިވިއަން އިން ބުނެފިއެވެ.\nމޯލްޑިވިއަން އިން މިގޮތަށް ބުނެފައި މިވަނީ، މި ދުވަސްވަރު ގިނަ ފްލައިޓްތައް ޑިލޭވެ، ޝެޑިއުލް އާއި އެއްގޮތަށް ދަތުރު ނުކުރެވި ދާތީ އާންމު ފަރާތްތަކުން ހިތްހަމަ ނުޖެހުމާއި ޝަކުވާތައް އިތުރުވެފައިވާ ދަނޑިވަޅެއްގައެވެ.\nމިކަމާއި ގުޅޭގޮތުން މޯލްޑިވިއަންގެ ކޮމިއުނިކޭޝަން މެނޭޖަރު މޫސާ ވަސީމް ވިދާޅުވީ، އެ އެއާލައިނުން "އެއްވެސް ފްލައިޓޭއް ގަސްތުގައި ޑިލޭ ނުކުރާނެ" ކަމަށެވެ.\nފްލައިޓްތައް ޑިލޭވުމާއި ގުޅޭގޮތުން އެއާޕޯޓް ހިންގާ މޯލްޑިވްސް އެއަރޕޯރޓްސް ކޮމްޕެނީ ލިމިޓެޑް (އެމްއޭސީއެލް) އިން ބުނެފައި ވަނީ، ފްލައިޓްތައް ޑިލޭވަނީ ރަންވޭ ބާރުބޮޑުވުމުން ކަމަށެވެ. އެގޮތުން ދުވާލެއްގެ މައްޗަށް މި ދުވަސްވަރު 50 އަށްވުރެ ގިނަ ފްލައިޓް، ވެލާނާ އިންޓަނޭޝަނަލް އެއާޕޯޓަށް ޖައްސާއިރު، އެކަމުގެ ސަބަބުން ރަންވޭއަށް ވަރަށް ބޮޑަށް ބާރުބޮޑުވެފައިވާ ކަމަށް އެ ކުންފުނިން ބުނެފައި ވެއެވެ.\nއެ ކުންފުނިން ބުނެފައިވަނީ، މ ދުވަސްވަރު ރަންވޭ ބާރުބޮޑުވެ ފްލައިޓުތައް ޑިލޭވުމުގެ މައްސަލަ ކުރިމަތިވަމުން ދިޔަ ނަމަވެސް، ޗުއްޓީ އާއި ދިމާކޮށް ގިނަ ބަޔަކު އެކި މަލްޒިލްތަކަށް ދަތުރުކުރާ މި ސީޒަން ނިމުމުން މައްސަލައަށް ވަގުތީ ހައްލެއް ލިބޭނެ ކަމަށެވެ.\nއެމްއޭސީއެލް އިން ބުނިގޮތުގައި، ބާރު ބޮޑު ދުވަސްތަކާއި ދިމާކޮށް ފްލައިޓުތައް ޑިލޭވުމުގެ މައްސަލަ މިހައި ބޮޑަށް ކުރިމަތިވަމުން ދަނީ އެންމެ ރަންވޭއެއް ބޭނުން ކުރާތީ އެވެ. އެހެންކަމުން ކުރިޔަށް އޮތްތަނުގައި އައު ރަންވޭ ހުޅުވުމުން މައްސަލަ އަށް ހައްލެއް ލިބިގެންދާނެ ކަމަށް އެ ކުންފުނިން ބުނެއެވެ.\nތީ މިހާރަކުވެގެން އުޅޭ ކަމެއް ނޫން. އަބަދުގެ ހާލަތު.\nކަމެއްކުރަން ނޭނގެނީ! އަދިވެސް މޮޅު ވާހަކަދެއްކޭތޯބަލާ! ތިކަން ހައްލުކުރާނެ މަގު ދައްކާފަ އޮތްއިރުވެސް ތިއުޅެނީ ނޭންގިގެން.\nޑިސެމްބަރު 28, 2019 11:01\nކޮން މޫސާ ވަސީމެއް ބާ މީ. ޓިވީ ގަ ހަބަރު ކިޔަން އުޅުނު މޫސާ ވަސީ ތަ؟\nސަންފާދިޔެގެ ޝިނާޒް/ ސ.ހިތަދޫ\nޑިސެމްބަރު 28, 2019 11:05\nއަހަރެންނަށް މިދިޔަ 12 އަހަރުތެރޭ ޑިލޭ ނުވެ ފުރުނީ %5 ދަތުރު. އަނެއް %95 ދުވަހު 30މ އާއި 1 ގަޑި އިރު ލަސްވެފައި އެބަހުރި.\nކަންކުރަން ތިބޭ މުވައްޒަފުން ތަމްރީނުކޮށް ކަންކަން ހިންގަން ސިޔާސީ ފިކުރު ދިމާވާ މީހުންނަށް އިސްކަން ދިނުމުގެ ބަދަލުގައި ކޮލިފައިޑް މީހުންނަށް ފުރުސަތު ދޭންވީ. ތިއީ ފެނަކަ ، މރޑސ ނުވަތަ އާދައިގެ ކުންފުންޏެއް ހިންގާ ގޮތަށް ކުރަންޖެހޭ ކަމެއްނޫން.\nތިއީ ގައުުމުގެ މައި ދޮރާށި، ތިއީ އިގްތިސާދީ މައިނާރުގެ ފެށުން، ތިއީ ގައުމުގެ ފަހްރާއި ގުޅިފައިވާ މިގައުމުގެ މޫނު.\nރަނގަޅު ނުކުރެވިގެން އުޅެނީ އަބަދުވެސް އެއޮންނަ ޓޮޕް މެނޭޖްމެންޓް ސިޔާސީވެފައި ސިޔާސީ ބަޔަކު އަންޔަންކުރާ ބަޔަކަށްވާތީ. މިއީ މިއަދަކުނޫން.. އަބަދުވެސް ހާލު\nޑިސެމްބަރު 28, 2019 11:19\nމިހާ ގިނަދުވަސްވަންދެން މިކަން ރަނގަޅު ނުކުރެވިގެން އުޅޭނީ ބޮޑު މައްސަލަތަކެއް އެތެރޭގައި ހުރުމުން\nހުރިހާ ރައްޔިތުންނަށް މިކަން ރަނގަޅުކުރަން އައިޑިއާ ދެވޭގޮތަށް އޮންލައިން ފޯރަމެއް ހަދައި ހިންގާނެ ޒުވާނަކު ނެތްތަ ؟\nޑިސެމްބަރު 28, 2019 11:42\nދުވަހަކުވެސް ޑިލޭ ނުވާ ފްލައިޓް އަކަށް އަދި ނޭރޭ. އެކަމަކުވެސް އޭޝިޔާގެ އެންމެ ގަޑިއަށް ފުރާ އެވޯރޑްވެސް ލިބޭ ކޮންމެ އަހަރަކު.\nޑިސެމްބަރު 28, 2019 11:49\nނޫން ގަސްތުގައިވެސް އެބަހުރި ފްލައިޓް ޑިލޭކުރުވާފައި. ގާތް ރައްތެހިން ލަހުން އާދެވުމުން އެމީހުނަށް މަޑުކުރުވާފަވެސް އެބަހުރި.\nޑިސެމްބަރު 28, 2019 12:36\nތެދުފުޅެއް ޑިލޭޔެއްވެސް ނުވާނެ ދިވެހިންނައްވަރައް އޯގާތެރިވެސް ވާނެ މާލެއިން ޓިކެޓު ނަގާއިރު ބުނާއެއްޗެއް އިންޑިޔާގަ ހުންނަ އެއާލައިން އޮފީހައް ޓިކެޓް އޯކޭ ކުރަން އައީމަ ދިމަލެއް ވެސް ނުވާނެ ހިތުހުރި އަގެއް ކިޔާފަ ޓިކެޓުގަނޑު އޯކޭވެސް ކޮއް ދޭނެ ހަމަ ދިވެހިން ކަތިލަނީ ދިވެހިންގެ ލޭބޮއިގެން ހިންގާ ކުންފުންޏެއް ތިއީ\nޑިސެމްބަރު 28, 2019 12:47\nސީޒަން ނިމުނީމަ ރަގަޅުވާނެޔޯ. ނޭނގެނީހަމަ.\nޑިސެމްބަރު 28, 2019 13:17\nތިއީކީ މިދުވަސްވަރު އެކަނި ވެ ގެން އުޅޭކަމެއް ނޫން އަބަދުވެސް ހާލަކީ ތީ. އަހަރެން އަދި ދަތުރު ނުކުރަން ޑިލޭ ނުވާ ދަތުރަކު.\nޑިސެމްބަރު 28, 2019 15:28\nބޭކާރު ވާހަކަ ދައްކާނެ ކަމެއްނެއް ގަސްތު ގަ ޑިލޭކުރަނީ ،ގެސްޓުން ބޭރުން އަނަ ފުލައިޓުތަކުން ނަ ގަންވެ ގެން\nޑިސެމްބަރު 28, 2019 16:54\nކާކު ބުނިވާހަކައެއް؟. ފްލައިޓް ލަސްކުރަނީ ގަސްދުގަ. އެއީ އެފްލައިޓްއިން ދަތުރުކުރަން އެހެން ފްލައިޓްތަކުން އަންނަ މީހުން ގޮވައިގެން ދާންވެގެން. އެފްލައިޓް ލަސްވީމަ މިފްލައިޓް ލަސްކޮށްލަނީ. ރިސޯރޓަކުން ނޫނީ ފިކުރާވާ ގެސްޓްހައުސްއަކުން އަންގާލައިފިނަމަ ލަސްވާނެ. އެހެޔޮ ގެސްޓް މީހާ އެއަރޕޯރޓްގަ ތެޅޭނެ ވަރަކަށް ތެޅިފަ އަންނަންވިޔަސް.\nޑިސެމްބަރު 28, 2019 16:55\nކާކު ބުނިވާހަކައެއް؟. ފްލައިޓް ލަސްކުރަނީ ގަސްދުގަ. އެއީ އެފްލައިޓްއިން ދަތުރުކުރަން އެހެން ފްލައިޓްތަކުން އަންނަ މީހުން ގޮވައިގެން ދާންވެގެން. އެފްލައިޓް ލަސްވީމަ މިފްލައިޓް ލަސްކޮށްލަނީ. ރިސޯރޓަކުން ނޫނީ ފިކުރާވާ ގެސްޓްހައުސްއަކުން އަންގާލައިފިނަމަ ލަސްވާނެ. އެހެޔޮ ގެސްޓް މީހާ އެއަރޕޯރޓްގަ ތެޅޭނެ ވަރަކަށް ތެޅިފަ އަންނަންވިޔަސް. ފްލައިޓް ގަޑި ކަނޑައަޅާ ޓިކެޓް ވިއްކާ ފަހުން ޝެޑިއުލްވާ ފްލއިޓްއިން އަންނަ މީހާ ގޮވައިގެންދާ ނިޒާމުގަ ވާނީ އެހެން\nޑިސެމްބަރު 28, 2019 17:29\nގަސްތަކު ޑިލޭއެއް ނުކުރޭ. ދޯދިޔާކަމުން ހިންގުން ކަޑަކަމުން ޑިލޭވަނީ. ގަސްތުގަ ޑިލޭކުރުމަކީ މި ޑިލޭކުރަނީއޭ ކިޔާފަ ޑިލޭ ކުރުން. އެކަން ނުކުރީމަ ދެން އެވަނީ ގަސްތުގަ ކުރާ ޑިލޭއެއްނޫން. ދިވެހިންގެ ވިސްނުން ރަނގަޅުކުރަން އެބަޖެހޭ . ތިވެސް ކުލި ކޮމްޓްރޯލްނުކޮށް މާލޭމީހުން އަތުން ޓކްސް ނެގުންކަހަލަ ކަމެއް. ޓެކްސް ދައްކަންޖެހެނީ ކުލި ބޮޑުކޮށްގެން އެލާރިކޮޅުން.


City Park Gai Pool Park Tharaggee Kuran Anehkkaaves Iulaan Kohfi - Vaguthu\nސިޓީ ޕާކުގައި ޕޫލް ޕާކު ތަރައްގީކުރަން އަނެއްކާވެސް އިއުލާނުކޮށްފި\nމާލޭ ސިޓީ ޕާކުގައި ޕޫލަކާއި ވޯޓާ ޕުލޭ ސްޓްރަކްޗާއެއް ހިމެނޭ ގޮތަށް ޕާކެއް ތަރައްގީ ކޮށްދޭނެ ފަރާތެއް ހޯދަން ހައުސިން މިނިސްޓްރީން އަލުން އިއުލާން ކޮށްފިއެވެ. މިއީ މިކަމަށް މިނިސްޓްރީން އިއުލާންކުރި ތިންވަނަ ފަހަރެވެ،\nހައުސިންގ މިނިސްޓްރީން ވިދާޅުވީ، އެކަމަށް އަލުން އިއުލާން ކުރަން ޖެހުނީ ކުރިން ދިން މައުލޫމާތަށް ބަދަލު އައިސްފައިވާތީ ކަމަށެވެ.\nއެ މިނިސްޓްރީގެ އިއުލާނުގައިވާ ގޮތުން، އެ މަސައްކަތަށް ޝައުގުވެރިވާ ފަރާތްތަކަށް މައުލޫމާތު ދިނުން އަންނަ މަހުގެ އެއްވަނަ ދުވަހު އޮންނާނެ އެވެ. އަދި މިކަމަށް ޝައުގުވެރިވާ ފަރާތްތަކުން އެކަމާ ގުޅޭ ޕްރޮޕޯސަލް ހުށަހަޅަންޖެހެނީ ޖުލައި 1-8 އަށް ކަމަށްވެސް އިއުލާނުގައި ވިދާޅުވެފައިވެއެވެ.\nސިޓީ ޕާކުގައި ތަރައްގީ ކުރާ ޕާކުގައި އެއް ފޫޓާއި ހަތަރު ފޫޓާ ދެމެދުގެ ފުންމިން ހުންނަ ޕޫލަކާއި ވޯޓާ ޕުލޭ ސްޓްރަކްޗާތައް ހަރުކޮށް ބަލަހައްޓަން ޖެހޭނެއެވެ. އަދި އެތަނުގައި ކުޑަކުދިންނަށް ކުޅެވޭނެ އާލާތްތަކާއި ބެންޗުތައް ވެސް ބަހައްޓަން ޖެހެއެވެ.\nއަދި އޭގެ އިތުރުން އެތަނުގައި މަލްޓި ސްޓޯރީ މިކްސް ޔޫސް ބިލްޑިންގް އެއްވެސް ތަރައްގީ ކުރަން ނިންމާފައިވާކަމަށް ހައުސިންގ މިނިސްޓްރީން ވިދާޅުވިއެވެ.\nއެކި ކަހަލަ ބޭނުންތަކަށް ހާއްސަކޮށްގެން ހަދާ 1000 އަކަ ފޫޓުގެ ތިން ބުރީގެ އެ އިމާރާތުގެ ގްރައުންޑް ފްލޯ ހުންނަން ވާނީ އާންމުންގެ ބޭނުންތަކަށް ހާއްސަ ކޮށްފައި ކަމަށާއި އެތަނުގައި ފާޚާނާ، ޗޭންޖިންރޫމް އަދި ނާސިން ރޫމް ވެސް ހުންނަން ޖެހޭނެ ކަމަށް އެ މިނިސްޓްރީ އިން ވިދާޅުވިއެވެ.


New ge hahgugai Imran thedhuvejje | Mihaaru\nނިއުގެ ގޯލްކީޕަރު އިމްރާން މެޗަށް ފަހު ސަޕޯޓަރުންނާ އެކު އުފާފާޅުކުރަނީ. –ފޮޓޯ: ހުސެއިން ވަހީދު\nނިއުގެ ހައްގުގައި އިމްރާން ތެދުވެއްޖެ\n24 މެއި 2019 - 01:397comments\nކުޅުންތެރިންނަށް މުސާރަ ނުދީގެން ސަސްޕެންޑްކޮށްފައި އޮތް ނިއު ރޭޑިއަންޓް ސްޕޯޓްސް ކްލަބަށް ދިމާވެފައިވާ މައްސަލަތައް ހައްލުކުރުމަށް އެހީތެރިވެދޭން ތައްޔާރަށް ހުރި ކަމަށް، އެ ކްލަބުން މުސާރަ ނުލިބޭތީ މިދިޔަ އަހަރު އެ މައްސަލަ އެފްއޭއެމް އަށް ހުށަހެޅި އެއް ކުޅުންތެރިޔާ ކަމަށްވާ ގޯލްކީޕަރު އިމްރާން މުހައްމަދު ބުނެފި އެވެ.\nއެފްއޭއެމުން މި އަހަރުގެ ޖެނުއަރީ މަހު ނިއު ސަސްޕެންޑްކުރީ އިމްރާނާއި ބައެއް އެހެން ކުޅުންތެރިން ހުށަހެޅި މައްސަލަ އަށް ރިއާޔަތްކުރުމަށް ފަހު އެވެ. އެކަމަކު ނިއު އިން ތަކުރާރުކޮށް ބުނަމުން އައީ ސަސްޕެންޑްކުރި ސަބަބަކީ، އެފްއޭއެމްގެ ވެރިންގެ އިތުބާރުގެ ނެތްކަމުގެ މައްސަލައެއް ހުށަހެޅުން ކަމަށެވެ.\nއިމްރާން ވެސް ފަހުން ވަނީ އެފްއޭއެމްގެ އެ ނިންމުމާ މެދު ސުވާލު އުފައްދައިފަ އެވެ. އެގޮތުން އޭނާ ބުނީ އެފްއޭއެމުން ނިއު ސަސްޕެންޑްކުރީ ކުޅުންތެރިންނަށް މުސާރަ ނުދީ އޮތުމުން އެ މައްސަލަ ހައްލުކުރަން ކަމަށް ބުނެ ކަމަށާއި އެކަމަކު މިހާތަނަށް މުސާރަ ނުލިބިގެން އެފްއޭއެމް އަށް މައްސަލަ ހުށަހެޅި އެއްވެސް ކުޅުންތެރިޔަކަށް ފައިސާ ނުލިބޭ ކަމަށެވެ. އެހެންވެ ނިއު ސަސްޕެންޑްކުރީ ކުޅުންތެރިންގެ ހައްގުތައް ހޯދައިދޭންތޯ ނުވަތަ އެފްއޭއެމްގެ އިތުބާރު ނެތްކަމުގެ ވޯޓުން ސަލާމަތްވާންތޯ ނޫނީ އެއީ އެހެން ކްލަބްތަކަށް ރަނގަޅަކަށް ކުރި ކަމެއްތޯ އަހައި އޭނާ ސުވާލު އުފެއްފި އެވެ.\nއިމްރާން މިރޭ ބުނީ ނިއު އަށް މިހާރު ދިމާވެފައިވާ ހާލަތުން އަރައިގަނެ ކުރިއަށް އޮތް ފުޓްބޯޅަ ސީޒަނުގައި ވާދަކުރުމުގެ ފުރުސަތު ހޯދުމަށް ކްލަބުން ކުރަމުން އަންނަ މަސައްކަތަށް އޭނާގެ ފުރިހަމަ އެއްބާރުލުން ލިބޭނެ ކަމުގެ ޔަގީންކަންދޭ ކަމަށެވެ.\n"އަދި އަޅުގަނޑު އެދެނީ ދިވެހި ފުޓްބޯޅަ އަށް ލޯބިކުރައްވާ ހުރިހާ ފަރާތްތަކުން ވެސް މިކަމަށް އެއްބާރުލުން ދެއްވުން. އަޅުގަނޑުގެ އުއްމީދަކީ އަންނަ ފުޓްބޯޅަ ސީޒަނުގައި ނިއު ރޭޑިއަންޓް ވެސް ވާދަކުރާތަން ފެނިގެން ދިއުން،" އިމްރާން ބުންޏެވެ.\nއެފްއޭއެމްގެ އެގްޒެކެޓިވް ކޮމިޓީން ދިން އަދަބު ކޮންގްރެސް އިން ދަމަހައްޓާފައިވާތީ ނިއު އަށް ފުރުސަތު ލިބެން އޮތީ އެކްސްޓްރާ އޯޑިނަރީ ކޮންގްރެސްއެއް ބާއްވައި އެކަމަށް ރުހުން ލިބިއްޖެ ނަމަ އެވެ. އެ ފުރުސަތު ނިއު އަށް ހޯދައިދިނުމުގެ މަސައްކަތުގައި އިސް ނެގީ ކްލަބުގެ ސަޕޯޓަރުންނެވެ. އެ މަސައްކަތަށް އެއްބާރުލުން ދިނުމުގެ ގޮތުން ޗެއާމަން މުހައްމަދު ޒިޔާދު ވަނީ އިސްތިއުފާ ދެއްވައިފަ އެވެ. އެއާ އެކު ރޭ ވަނީ ކްލަބުގެ އެކްޓިން ޗެއާމަނަކަށް ކުރީގެ ގޯލްކީޕަރު ސައްޔިދު އަލީ ހަމަޖައްސައި ބޯޑް މެމްބަރުންނާއި ސަޕޯޓަރުން ހިމެނޭ ކޮމިޓީއެއް ނަގައި މަސައްކަތް ފަށައިފަ އެވެ. އަދި އާ ސީޒަނުގައި ކުޅުމުގެ ފުރުސަތު ލިބިއްޖެ ނަމަ އެކުލަވާލާ ޓީމަށް ކޯޗުކޮށްދިނުމަށް ޓީސީ ސްޕޯޓްސް ކްލަބުގެ ކުރީގެ ކޯޗު މުހައްމަދު ނިޒާމް (ނިޒާމްބެ) އާ އަންނަނީ ވާހަކަދައްކަމުންނެވެ.\nއެނގިފައިވާ ގޮތުގައި އިމްރާން އަންނަނީ އެ ކޮމިޓީއާ ގާތުން މަސައްކަތްކޮށް، ކްލަބް އަލުން ހަމަޔަކަށް އެޅުމުގެ މަސައްކަތުގައި އަމަލީ ގޮތުން ވެސް ބައިވެރިވަމުންނެވެ. ނިޒާމްބެއާ އެކު ކްލަބުގެ އޮފިޝަލުން ބާއްވާ ބައްދަލުވުންތަކުގައި ވެސް އޭނާ ބައިވެރިވެ އެވެ. އިމްރާން މި މަސައްކަތުގައި ބޮޑަށް ހަރަކާތްތެރިވާން ފެށީ ޗެއާމަންކަމުން ޒިޔާދު އިސްތިއުފާ ދެއްވުމުންނެވެ.\nމުސާރަ ނުދޭތީ އިމްރާން މިދިޔަ އަހަރުގެ ވަކި ހިސާބަކުން ނިއުގެ ޕްރެކްޓިހަށް ހާޒިރުވުން ހުއްޓާލުމުން އޭނާގެ ކޮންޓްރެކްޓް އުވާލި މައްސަލައިގައި ވެސް އޭނާ ހިތްހަމަނުޖެހުނީ ޗެއާމަން ޒިޔާދާ މެދުގަ އެވެ.\nއޭނާ އޭރު ބުނީ ޕްރެކްޓިހަށް ނުދާން ފެށީ ކްލަބުން މުސާރަ ނުދޭތީ އާމްދަނީ ހޯދަން އެހެން މަސައްކަތެއް ކުރަން ޖެހޭތީ ކަމަށެވެ. އެހެންވެ ކޮންޓްރެކްޓް އުވާލި މައްސަލައިގައި ދުލެއް ނުކުރާނެ ކަމަށާއި މިކަމުގައި ދެވެން އޮތް އެންމެ ދުރަކަށް ދާނެ ކަމަށެވެ. އަދި ނިއު ރޭޑިއަންޓް ފަދަ ބޮޑު ކްލަބަކުން މިގޮތަށް އަމަލުކުރުމުން ދެރަވާ ކަމަށާއި ކްލަބަށް ހެޔޮއެދޭ މީހުން ކްލަބުގެ ހާލަތު ބަދަލުކުރުމަށް މަސައްކަތްކުރަން އޭރު އޭނާ ގޮވާލި އެވެ.\n"ވަކި މީހެއްގެ މުށުތެރެއިން ކްލަބް ސަލާމަތްކުރަން، ކްލަބަށް ހެޔޮ އެދޭ މީހުންގެ ގާތުގައި އަޅުގަނޑު އެދެން. ނިއު ރޭޑިއަންޓް ފަދަ ރާއްޖޭގެ ބޮޑު ކްލަބެއް މި ހާލަތަށް ވެއްޓުމަކީ ވަރަށް ދެރަވަރު ކަމެއް،" ޒިޔާދަށް އިޝާރާތްކޮށް އިމްރާން އޭރު ބުނެފައިވެ އެވެ.\nނިއުގައި ހަތަރު ހޭދަކުރުމަށް ފަހު 2015 ގައި މާޒިޔާ އަށް ބަދަލުވި އިމްރާން ދެ ވަނަ ފަހަރަށް ނިއު އަށް ބަދަލުވީ، 2017 ވަނަ އަހަރު ނިއުއާ ޒިޔާދު ހަވާލުވެ މާސިންގާ ބަޖެޓެއް ހަދައި ގެނައި ކުޅުންތެރިންގެ ތެރޭގައި ހިމެނިގެންނެވެ. އެގޮތުން 2017 ވަނަ އަހަރު ދިވެހި ޕްރިމިއާ ލީގާއި އެފްއޭ ކަޕާއި ޕްރެޒިޑެންޓްސް އަދި މި އަހަރުގެ އެސްޓީއޯ މާލޭ ލީގު ވެސް ނިއުާ އެކު އުފުލާލި އެވެ.


Baivaru series ge therein: Baivaru Bas Bot – adduLIVE\nބައިވަރު ސީރީސްގެ ތެރެއިން: ބައިވަރު ބަސް ބޮޓް\nOct 05, 2019, 12:05 އަމީރާ\n"ބައިވަރު" ސީރީސްގެ ތެރެއިން މި ހަފްތާގައި މި ގެނެސްދެނީ ދިވެހި ބަސްވެރިކަން ކުރިއެރުވުމަށް މި ޓީމުން ކުރަމުންދާ މަސައްކަތެވެ. ދިވެހި ބަސް އުވި ދިޔުމުން ސަލާމަތް ކުރުމާއި، ބަސް އާލާކޮށް، އާންމުކޮށް ވާހަކަ ދެއްކުމުގެ ތެރޭގައި ދިވެހި ބަސް ބޭނުން ކުރަން ފަސޭހަކުރުމަށް އުފައްދާފައިވާ މި ބޮޓަކީވެސް ކުރިއެކޭ އެއްފަދައިން ޓެލެގްރާމް މެދުވެރިކޮށް ބޭނުން ކުރެވޭ ބޮޓެކެވެ.\nޓެލެގްރާމްގެ ކޮންމެ ޗެޓެއްގައިވެސް BaivaruBasBot@ ޖަހާލައިގެން ބޭނުން ވާ ބަހެއް ތާނަ، ލެޓިން ނުވަތަ އިނގިރޭސި ބަހުން ވެސް ލިޔެލުމުން ބަހުގެ ތަފްސީލު ލިބޭގޮތަށް ތައްޔާރުކޮށްފައިވާ މި ބޮޓަކީ ހިލޭ ބޭނުންކުރުމަށް ކޮންމެ ބަޔަކަށްވެސް ހުޅުވާލެވިފައިވާ ބޮޓެކެވެ.\nމި ބޮޓުގައި މިވަގުތު 35،000 އަށް ވުރެ ގިނަ ބަސް ރަޖިސްޓަރ ކުރެވިފައިވާ އިރު، ބޮޓު އުފެއްދި "ބައިވަރު" ޓީމުން މަޢުލޫމާތު ދޭ ގޮތުގައި ބޮޓަށް ބަސް އިތުރުކުރުމަށް ލިބެން އޮތް ކޮންމެ އެހީއަކަށް މަރުހަބާ ކިޔާނެއެވެ. ޖޭސީއައި އައްޑޫގެ ޚިޔާލަކަށް އުފެއްދި މި ބޮޓަކީ ބޭރު މީހުންނަށްވެސް ދިވެހި ބަހަށް ފަރިތަވުމަށް ހުޅުވިގެންދާނެ މަގެއް ކަމަށް ބައިވަރު ޓީމުން ޤަބޫލުކުރެއެެވެ.


SunOnline: Column: Online ungenumaai internet ge hidhumai\nއޮންލައިން އުނގެނުމާއި އިންޓަނެޓުގެ ޚިދުމަތް\nރާމިޒު އަލީ 10 Nov 2019, 10:35\nއޮސްޓްރޭލިޔާގެ ނަޕްލާން އިމްތިހާން، އޮންލައިންކޮށް ހެދުމަށް މިއަހަރު ބައިވެރިވި ގިނަ ދަރިވަރުންނަށް ސިސްޓަމް ބޭނުންކުރުމުގައި ދިމާވި މައްސަލަތަކުގެ ވާހަކަ ވަރަށް ބޮޑަށް ދެކެވުނެވެ. ނަޕްލާން (ނޭޝަނަލް އެސެސްމެންޓް ޕްރޮގުރާމް- ލިޓްރެސީ އެންޑް ނިއުމެރަސީ) އަކީ 2008 ވަނަ އަހަރުން ފެށިގެން އޮސްޓްރޭލިޔާގެ ހުރިހާ އިސްކޫލެއްގެ ގުރޭޑް 3، 5،7އަދި9ގެ ދަރިވަރުންނަށް ގައުމީ ފެންވަރުގައި ކޮންމެ އަހަރަކު ދެވޭ ފެންވަރުބެލުމުގެ އިމްތިހާނެކެވެ. މިއިމްތިހާނު ދެވެނީ ހިސާބާއި އިނގިރޭސި މާއްދާ އިންނެވެ. ގައުމުގެ ތައުލީމީ ސިޔާސަތު ބައްޓަން ކުރުމުގައި މިއިމްތިހާނުގެ ނަތީޖާ ބޭނުންކުރެވެ އެވެ.\nއޮންލައިންކޮށް ނަޕްލާން އިމްތިހާން ހެދުމަށް އެއްބަސްވެވުމާ ގުޅިގެން ފުރަތަމަ ފަހަރަށް އޮންލައިންކޮށް މިއިމްތިހާނުގައި ދަރިވަރުން ބައިވެރި ކުރެވުނީ 2018 ވަނަ އަހަރު އެވެ. އަޖުމަ ބެލުމުގެ ގޮތުން އެފަހަރު ގާތްގަނޑަކަށް 15 ވަރަކަށް އިންސައްތަ އިސްކޫލުގައި މި ސިސްޓަމް ބޭނުންކުރި އެވެ. އޮސްޓްރޭލިޔާގެ އަމާޒަކީ 2020 ވަނަ އަހަރުން ފެށިގެން މުޅި އިމްތިހާން އޮންލައިންކޮށް ދިނުން ކަމަށްވާތީ މިހިނގާ 2019 ވަނަ އަހަރު ގާތްގަނޑަކަށް 50 ޕަސެންޓް ސްކޫލުން އޮންލައިން ސިސްޓަމް ބޭނުންކުރި އެވެ. ނަމަވެސް ދަރިވަރުން އިމްތިހާނު ހަދަމުން ދިޔަވަގުތު އޮންލައިން ސިސްޓަމަށް ދިމާވި މައްސަލަތަކުގެ ސަބަބުން އެތައް ހާސް ދަރިވަރުންނަށް މިއަހަރުގެ އިމްތިހާނު ފުރިހަމަ ނުކުރެވުނެވެ. ނަތީޖާއެއްގެ ގޮތުން ޓެސްޓުގައި އަލުން އިށީނުމަށް ބޭނުންވާ ދަރިވަރުންނަށް އެފުރުސަތު ހުޅުވާލުމުގެ އިތުރުން އޮންލައިން އިމްތިހާނު ދޭންބޭނުންވި ބައެއް އިސްކޫލުތަކަށް ކަރުދާހުގައި ދިނުމަށް ވެސް ފުރުސަތު ދެވުނެވެ. މިސަބަބުތަކާ ގުޅިގެން މި އަހަރުގެ އިމްތިހާނުގެ ނަތީޖާ ސައްހަ ނުވާނެކަމުގެ ބަހުސްތައް ވެސް ގަދަ ވި އެވެ.\nނަޕްލާންގެ ވާހަކަ އަޅުގަނޑު މިގެނައީ މައިގަނޑު ދެ ބޭނުމެއްގަ އެވެ. ފުރަތަމަ ބޭނުމަކީ އޮންލައިން އުނގެނުމާއި އުނގަންނައިދިނުން ހިމެނޭގޮތުން ޓެކްނޮލޮޖީ ޝާމިލުވާ ކަންކަމުގައި ޓެކްނިކަލް މައްސަލަ ދިމާވެދާނެކަން ބަޔާންކުރުމެވެ. އެހެން ނޫންނަމަ އޮސްޓްރޭލިޔާ ފަދަ ގައުމެއްގައި ގައުމީ ފެންވަރުގައި ކުރާ މިފަދަ ކަމެއްގައި އިސްވެ ބަޔާންކުރެވުނު ވަރުގެ ބޮޑެތި މައްސަލަތަކެއް ނުނިކުތީހެވެ. ދެވަނަ ބޭނުމަކީ އޮންލައިން އުނގަންނައިދިނުމުގައި އިތުބާރުކުރެވޭ އިންޓަނެޓުގެ ޚިދުމަތް ދަރިވަރުންނަށް ލިބޭކަން ކަށަވަރު ކުރުމަކީ އުނގެނުމުގެ ހަރަކާތް ފުރިހަމަވުމަށް ހަމަވާން ޖެހޭ ޝަރުޠެއް ކަމުގައި ބަޔާންކުރުމެވެ. މިއީ އޮންލައިން އުނގެނުން ފަރުމާކުރުމުގައި އެންމެ ފުރަތަމަ ބަލަން ޖެހޭ ކަންކަމުގެ ތެރެއިން ކަމެކެވެ.\nރާއްޖޭގެ މަތީ ތައުލީމުދޭ ބައެއް މަރުކަޒުތަކުގައި އޮންލައިން އުނގެނުން ޝާމިލުވާ ކޯސްތައް ހިންގާތާ އަހަރުތަކެއް ވެއްޖެ އެވެ. އަޅުގަނޑު ދެކޭ ގޮތުގައި ރާއްޖެ އުފެދުމުގައި ލިބިފައިވާ ގުދުރަތީ ސިފަތަކާއި، އިގުތިސާދީ ފުދުންތެރިކަމާއި އިންސާނީ ވަސީލަތުގެ ތަނަވަސްކަން ހުރިގޮތުން ރަނގަޅަށް ކިޔަވައިދެވޭ އޮންލައިން އުނގަންނައި ދިނުމުގެ ނިޒާމެއް ރާއްޖެއަށް އިންތިހާއަށް ބޭނުންވެ އެވެ. މިފަދަ ނިޒާމެއް ވާންވާނީ ރަށްރަށުގައި ދިރިއުޅޭ ފަރާތްތަކަށް މާލެއަށް ހިޖުރަނުކޮށް ކިޔެވޭ، ކިލާސްތަކަށް ހާޒިރުވުމަށް ނުހިފޭވަރުގެ ބޮޑުޚަރަދެއް ކުރަންނުޖެހޭ، އަދި ކޯސްތަކުގެ ފެންވަރު ހިފެހެއްޓޭ ނިޒާމަކަށެވެ. މިފަދަ ނިޒާމެއްގެ އެންމެ މުހިއްމު އެއް އުންސުރަކީ ރަނގަޅު އިސްޕީޑެއްގައި ބޭނުންކުރެވޭ، އިތުބާރުކުރެވޭ އިންޓަނެޓު ލިބުމެވެ.\nރާއްޖެއަށް އިންޓަނެޓުގެ ޚިދުމަތް ފޯރުކޮށްދޭ މުވާސަލާތީ އެންމެ ބޮޑު ދެ ކުންފުނިން ވެސް އާއްމުކޮށް އިއުލާނުކޮށްފައިވާ ގޮތުގައި މުޅި ރާއްޖެއަށް 4ޖީ ނެޓުވަރކު މެދުވެރިކޮށް އިންޓަނެޓުގެ ޚިދުމަތް ފޯރުކޮށްދެވެ އެވެ. ނަމަވެސް މިހާރު ރާއްޖޭގެ ހުރިހާ ރަށަކަށް ލިބޭ މިދެންނެވި "4ޖީ"ގެ ޚިދުމަތަކީ އޮންލައިންކޮށް ރަނގަޅު ފެންވަރުގެ ކޯސްތައް ހިންގުމަށް އެކަށޭނަ ޚިދުމަތެއް ހެއްޔެވެ؟ ރަށްރަށުގައި ތިބެގެން ކިޔަވާ ގިނަ އަދަދެއްގެ ދަރިވަރުން އިންޓަނެޓުގެ ޚިދުމަތް ހޯދުމަށް ޔޫ.އެސް.ބީ "މޮޑަރމް"އެއް ބޭނުންކުރެއެވެ. ނުވަތަ މަސައްކަތްކުރާ އޮފީހުގެ ކޮންމެވެސް ކޮމްޕިއުޓަރެއް ބޭނުންކުރެއެވެ. ގިނަ ރަށްރަށުގައި، ޚާއްސަކޮށް ކުދި ރަށްރަށުގައި ގޭގެއަށް ގުޅައިދެވިފައިވާ ރަނގަޅު ފެންވަރުގެ އިންޓަރނެޓު ޚިދުމަތެއް ނުލިބެ އެވެ. މީގެ ސަބަބުން ދިމާވާ ތުރާތައް މިހާރު އޮންލައިންކޮށް ކިޔަވާ ދަރިވަރުން ކަށަވަރު ކޮށްދޭނެ އެވެ.\nއޮންލައިން އުނގެނުމުގައި އާއްމު ކިލާހެއްގައި ހިނގާ ހުރިހާ މުއާމަލާތެއް ހިނގާނީ އޮންލައިން މަންސަ (ޕްލެޓްފޯމް) އެއް މެދުވެރިކޮށެވެ. މިގޮތުން ލެކްޗަރުތައް ބެލުމާއި، ޓިއުޓޯރިއަލް ކިލާސްތައް ބޭއްވުމާއި، މާއްދާގެ ސުރުޚީތަކާ ގުޅިގެން އޮންލައިން ފޯރަމް މެދުވެރިކޮށް ދަރިވަރުންނާއި މުދައްރިސުން ވާހަކަދައްކައި ބަހުސް ކުރުމާއި، ފިލާވަޅާ ގުޅިގެން ފޯރުކޮށްދެވޭ ކިޔުންތަކުގެ އިތުރުން، އިތުރު މައުލޫމާތު ހޯދުމަށް އޮންލައިން ލައިބްރަރީއެއްގެ ޚިދުމަތް ހޯދުމާއި ދަރިވަރުންގެ ފެންވަރު ބެލުމުގެ ގޮތުން ދެވޭ އެކިއެކި މަސައްކަތް ފުރިހަމަކުރުން ފަދަ އެތައްކަމެއް ހިމެނެ އެވެ. މިއިން ކޮންމެ ކަމަކަށް އިންޓަރނެޓު ބޭނުންވާނެ އެވެ. އަދި ކީއްހެއްޔެވެ؟ އިންޓަރނެޓުގެ އެޚިދުމަތް ވާންވާނީ އިރުއިރުކޮޅާ ނުކެނޑޭ، ރަނގަޅު އިސްޕީޑެއްގައި ދެވޭ، އަދި އަތްފޯރާ އަގެއްގައި ބޭނުންކުރެވޭ އެއްޗަކަށެވެ. އެހެނީ އާއްމުގޮތެއްގައި މީހުން ޓެކުނޮލޮޖީއެއް ބޭނުންކުރުމުގައި ދެމިތިބެނީ މައިގަނޑު ދެ ކަމެއް ފުރިހަމަ ވާނަމަ އެވެ. ފުރަތަމަ ކަމަކީ އެ އުފެއްދުމެއް ބޭނުންކުރުމަށް ފަސޭހަކަމަށް ގަބޫލު ކުރެވުމެވެ. ދެވަނަ ކަމަކީ އެއުފެއްދުމަކީ ބޭނުންތެރި އެއްޗެއް ކަމުގައި ގަބޫލުކުރެވުމެވެ.\nރާއްޖޭގެ އިޖުތިމާއީ އަދި އިގުތިސާދީ ކުރިއެރުން ދެމެހެއްޓުމަށް ޓަކައި ހުރިހާ ރަށަކަށް ރަނގަޅު ފެންވަރުގެ އިންޓަނެޓުގެ ޚިދުމަތް ބޭނުންވެ އެވެ. މިޚިދުމަތް ވާންވާނީ ނަމުން 4ޖީ އަކަށް ނޫނެވެ. ހަމައެއާއެކު އާދައިގެ އާމްދަނީއެއް ލިބޭ މީހާގެ މުސާރައިގެ ތިންބައިކުޅަ އެއްބައި ޚަރަދުކުރަން ޖެހޭ އެއްޗަކަށްވެސް ނުމެނޫންމެވެ. މަތީ ތައުލީމު ދިނުމުގައި ފެންވަރު ރަނގަޅު އޮންލައިން ކޯސްތައް ހިންގޭނީ އޭރުންނެވެ. ދިވެހިރާއްޖެއަށް އިންޓަނެޓުގެ ޚިދުމަތަކީ މިއަދު "ލަކްޝަރީ"އެއް ނޫނެވެ. ދިރިއުޅުމުގެ ބައެކެވެ. ޒަރޫރަތެކެވެ.


MMPRC ge kureege MD Ziyath gey bandhah badhalu koffi\nކުރީގެ ނައިބު ރައީސް އަދީބު އަދި ޒިޔަތު (މ).-- ފޮޓޯ: ރައީސް އޮފީސް\nއެމްއެމްޕީއާރުސީގެ ކުރީގެ އެމްޑީ ޒިޔަތު ގޭ ބަންދަށް ބަދަލުކޮށްފި\nރާއްޖޭގެ ތާރީހުގައި ހިންގާފައިވާ އެންމެ ބޮޑު ހިޔާނާތް ހިންގި ކަމަށް ތުހުމަތު ކުރެވޭ ބޭފުޅުންގެ ތެރޭގައި ހިމެނޭ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ)ގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތު ގޭބަންދަށް ބަދަލުކޮށްފި އެވެ.\nޒިޔަތު ގޭ ބަންދަށް ބަދަލުކޮށްފައިވާކަން މޯލްޑިވްސް ކަރެކްޝަނަލް ސާވިސް އިންވެސް ވަނީ ސީއެންއެމަށް ކަށަވަރު ކޮށްދީފަ އެވެ.\nކަރެކްޝަންގެ އޮފިޝަލަކު ސީއެމްއެމަށް ވިދާޅުވީ ޒިޔަތު ގޭ ބަންދަށް ބަދަލުކުރީ މިއަދު ކަމަށެވެ. ނަމަވެސް ޒިޔަތު ގޭ ބަންދަށް ބަދަލުކުރީ ކިހާ ދުވަހަކަށް ކަމެއް އަދި އެކަމުގެ އެއްވެސް އިތުރު މައުލޫމާތެއް އޮފިޝަލް ހާމައެއް ނުކުރައްވަ އެވެ.\nއެމްއެމްޕީއާރުސީ އޮޑިޓް ރިޕޯޓުން ދައްކާގޮތުން އެކުންފުނީގެ ހިޔާނާތް 1.22 ބިލިއަން ރުފިޔާއަށް އަރައެވެ. ނަމަވެސް ރާއްޖޭގޭ މާލީ އިދާރާތަކުގައި ކުރިން މަސައްކަތް ކުރެއްވި އަދި އިގްތިސާދު ދިރާސާ ކުރައްވާ ބޭފުޅުން ވިދާޅުވަނީ އެމްއެމްޕީއާރުސީގެ ހިޔާނާތް ތިނެއް ނުވަތަ ހަތަރު ބިލިއަން ރުފިޔާއަށް އަރާނެ ކަމަށެވެ.\nއެމްއެމްޕީއާރުސީގެ ހިޔާނާތުގެ މައްސަލަތަކާ ގުޅިގެން ޒިޔަތުގެ އިތުރުން ކުރީގެ ނާއިބު ރައީސް އަހުމަދު އަދީބުގެ މައްޗަށް ވެސް ގިނަ ދައުވާތަކެއް އުފުލާފައި ވެއެވެ. އަދި ބައެއް ދައުވާތައް އެ ދެބޭފުޅުންގެ މައްޗަށް ސާބިތުވެ އެ ދެބޭފުޅުން ޖަލަށް ލުމަށް ކްރިމިނަލް ކޯޓުން ވަނީ ހުކުމް ކޮށްފަ އެވެ. އަދި އިތުރު ގިނަ ދައުވާތަކެއް އަދީބާއި ޒިޔަތުގެ މައްޗަށް ކްރިމިނަލް ކޯޓުގައި ދަނީ ކުރިއަށެވެ.\nކަރެކްޝަން ސާވިސް އޮޑިޓް ރިޕޯޓް އެމްއެމްޕީއާރުސީ ސިޔާސީ މަޝްރަހު\nފައިސާތަށް އެމްޑީޕީއަށް އަނެއްކާ ދިނީތޯ؟


Messi Ge Furathama Match in PSG Molhukoh Dhinee Mbappe - Vaguthu\nމެސީގެ ފުރަތަމަ މެޗުން ޕީއެސްޖީ މޮޅުކޮށްދިނީ އެމްބާޕޭ\nރެއިމްސްގެ ކުޅުންތެެރިއެއް ކައިރިން މެސީ ނައްޓާލަނީ\nޕެރިސް ސެއިންޓް ޖާމަން (ޕީއެސްޖީ) ގެ ޖާރޒީގައި ލިއޮނަލް މެސީ ކުޅުނު ފުރަތަމަ މެޗާއެކު ފްރެންޗް ލީގުގައި ރެއިމްސް އަތުން ޕީޢެސްޖީ 2-0 އިން މޮޅުވެއްްޖެއެވެ.\nރަށުންބޭރުގައި ކުޅުނު މި މެޗުގައި ޕީއެސްޖީގެ ދެ ލަނޑުވެސް ކާމިޔާބުކޮށްފައިވަނީ ކީލިއަން އެމްބާޕޭ އެވެ. މި މެޗުގައި އެމްބާޕޭގެ ފަރާތުން މޮޅު ކުޅުމެއް ވަނީ ފެނިފައެވެ.\nމި މެޗުގައި މެސީ ކުޅެން އަރާފައިވަނީ މެޗުގެ ދެވަނަ ހާފުގައި ބަދަލު ކުޅުންތެރިއެއްގެ ގޮތުގައެވެ. މެސީ ކުޅެން އެރީ ނޭމާގެ ބަދަލުގައެވެ. މިއީ 20 ވަރަކަށް އަހަރުވަންދެން ބާސެލޯނާއަށް ކުޅުމަށްފަހު އެ ކުލަބު ނޫން އެހެން ކުލަބެއްގެ ޖާރޒީގައި އޭނާ ކުލަބް ފުޓުބޯޅައިގައި މެޗެއް ކުޅުނު ފުރަތަމަ ފަހަރެވެ.\nޕީއެސްޖީ އާއި ރެއިމްސް ކުޅުނު މެޗުގައި މެސީ\nޕީއެސްޖީން މި މެޗާއި ކުރިމަތިލިއިރު އެ ޓީމަށް މި މެޗުގައި ދެ ލަނޑު ޖެހި ކީލިއަން އެމްބާޕޭ ދަނީ ރެއާލް މެޑްރިޑަށް ބަދަލުވުމުގެ ވާހަކަތަކެއް ދެކެވެމުންނެވެ. ޓްރާންސްފަރ ބާޒާރު ބަންދުވާން ބާކީ 40 އަކަށް ގަޑިއިރު އޮތްއިރު މިހާތަނަށް ރެއާލަށް ބަދަލުވުމާއި ގުޅޭގޮތުން އެއްވެސް އިތުރު މައުލޫމާތެއް ނެތެވެ. ބަދަލުވާނަމަ މިއީ ޕީއެސްޖީ ޖާރޒީގައި އެމްބާޕޭ ކުޅޭނެ ފަހު މެޗަށްވާނެ އެވެ.\nމި މެޗުގައި ޕީއެސްޖީން ފުރަތަމަ ލަނޑު ޖަހާފައިވަނީ މެޗުގެ 16 ވަނަ މިނެޓުގައެވެ. އެންހެލް ޑި މާރިއާ ނަގައިިދިން ހުރަސް އެމްބާޕޭ ގޯލަށް ވައްދާލީ ފަސޭހަކަމާއެކު އެވެ. މިއީ މި ސީޒަނުގެ މިހާތަނަށް އެމްބާޕޭ ބޮލުން ޖެހި ދެވަނަ ލަނޑެވެ.\nފުރަތަމަ ހާފު ނިމުނީ އެއް ގޯލުގެ ލީޑަކާއެކު އެވެ. ދެވަނަ ހާފުގެ ކުރީކޮޅު ރެއިމްސް ފެނުނީ ނުރައްކާކޮށެވެ. ދެވަނަ ހާފު ފަށައިގެން މާގިނައިރުތަކެއް ނުވަނީސް އެ ޓީމުގެ މާޝަލް ނަތީޖާ ހަމަހަމަކުރި އެވެ. ނަމަވެސް ވީޑިއޯ އެސިސްޓަންޓް ރެފްރީ (ވީއޭއާރް) ބެލުމަށް ރެފްރީ ނިންމީ އެއީ އޮފްސައިޑު ލަނޑެއް ކަމަށެވެ.\nލިބުނު ކައުންޓަރ އެޓޭކެއްގައި ޕީއެސްޖީގެ ދެވަނަ ލަނޑު އެމްބާޕޭ ކާމިޔާބުކޮށްފައިވަނީ މެޗުގެ 63 ވަނަ މިނެޓުގައެވެ. މިއީ އަޝްރަފް ހަކީ ދިން ބޯޅައަކުން ފަސޭހަކަމާއެކު އެމްބާޕޭ ކާމިޔާބުކުރި ލަނޑެކެވެ. މި ލަނޑު ޖެހިތާ ދެ މިނެޓެއްހާ ފަހުން މެސީ ވަނީ ކުޅެން އަރުވާފައެވެ. ނަމަވެސް ރަނގަޅަށް ކުޅުމުގެ ތެރެއަށް ވަދެ ނުރައްކާކުރާނެ ވަގުތެއް އޭނައަށް ނުލިބުނެވެ. ނަމަވެސް ލިބުނު ފުރުސަތުތަކުގައި އޭނާ ވަނީ ޓީމު ލައްވާ ކުޅުވަން މަސައްކަތްކޮށްފައެވެ.\nކުރިޔަށް ދެން އޮތި އިންޓަނޭޝަނަލް ބްރޭކެވެ. ވޯލްޑްކަޕް ކޮލިފައިންގެ މެޗުތަކަށް ގިނަ ޓީމުތަކެއްގެ ގައުމީ ޓީމުގެ ކުޅުންތެރިން އެނބުރި ގައުމުތަކަށް ދާނެއެވެ. ބްރޭކަށް ދިޔައިރު ޕީއެސްޖީ އޮތީ ތާވަލުގެ އެއްވަނައިގައެވެ.


ކޯމަން ބާޔާންއާއެކު އެއްބަސްވުން އާ ކޮށްފި ކޯމަން ބާޔާންއާއެކު އެއްބަސްވުން އާ ކޮށްފި\nކޯމަން ބާޔާންއާއެކު އެއްބަސްވުން އާ ކޮށްފި\nޖަރުމަނު ބުންޑަސްލީގާގެ ޗެމްޕިއަން ބަޔާން މިޔުނިކަށް ކުޅޭ ފަރަންސޭސިވިލާތުގެ ބައިނަލްއަޤްވާމީ ކުޅުންތެރިޔާ ކިންގްސްލީ ކޯމަން އެކްލަބާއެކު ހަދާފައިވާ އެއްބަސްވުން އާ ކޮށްފިއެވެ. އަލަށް ވެވުނު އެއްބަސްވުމުގެ ދަށުން ކޯމަން އެކްލަބްގައި 2027 ވަނަ އަހަރުގެ ނިޔަލަށް މަޑުކުރާނެއެވެ.\nއުމުރުން 25 އަހަރުގެ ކޯމަން އާއި ބަޔާން އާއެކު ހަދާފައިވާ އެއްބަސްވުން ހަމަވާން އޮތީ 2023 ވަނަ އަހަރުގެ ޖޫން މަހުގެ ނިޔަލަށެވެ. ކޯމަން ބަޔާން އާއި ގުޅިފައިވަނީ 2017 ވަނަ އަހަރު އިޓާލިއަން ސެރީއާގެ ޔުވެންޓަސްއިން ދެ އަހަރު ދުވަހުގެ ލޯން އެއްބަސްވުމެއްގެ ދަށުންނެވެ. އަދި މިހާތަނަށް ބަޔާންއަށް އޭނާ ކުޅެދީފައިވާ 104 މެޗްގައި އޭނާވަނީ 21 ލަނޑު ޖަހައިދީފައެވެ. މީގެތެރޭގައި 2020 ވަނަ އަހަރުގެ ޗެމްޕިއަންސް ލީގުގެ ފައިނަލްގައި ޕީއެސްޖީއާ ބައްދަލުކޮށް މޮޅުވި މެޗްގައި ބަޔާން މޮޅުކޮށްދިން ލަނޑުވެސް ހިމެނެއެވެ.\nބަޔާންގެ ވެބްސައިޓަށް ކޯމަން ދިން ބަޔާނެއްގައި ބުނީ ބަޔާންއަކީ ވަރަށް ބޮޑު ކުލަބެއް ކަމަށާއި އެހެންކަމުން މިއެއްބަސްވުމާމެދު އޭނާ ވަރަށް ހިތްހަމަ ޖެހިފައިވާކަމަށެވެ. އަދި ކުރިއަށް އޮތް ތާނގައިވެސް ގިނަ ކާމިޔާބީތަކެއް ބަޔާން އާއެކު ހޯދޭނެކަމަށް ޤަބޫލް ކުރާކަމަށްވެސް އޭނާ ބުންޏެވެ. ހުރިހާ ކަމެއްވެސް ބަޔާންގައި ހުރީ ވަރަށް ފުރިހަމަ އަށް ކަމަށާއި އަދި އޭނާގެ ކެރިއަރުގެ އެންމެ ކާމިޔާބު އަހަރުތައް އަދި ކުރިއަށް އޮތީކަމަށް އޭނާ ބުނެއެވެ. އަދި އެއަހަރުތަށް ބަޔާންގައި ހޭދަކުރާނެކަން އެނގުމުން ލިބޭ ހިތްހަމަ ޖެހުން އިތުރުކަމަށްވެސް ކޯމަން ބުންޏެވެ.


ހަނިމާދޫ އެގްރިކަލްޗަރ ސެންޓަރ ތަރައްޤީ ކުރަނީ - Sandhaanu\nހަނިމާދޫ އެގްރިކަލްޗަރ ސެންޓަރ ތަރައްޤީ ކުރަނީ\nއަވައްޓެރި އިންޑިއާގެ އެހީތެރި ކަމާއި އެކު ހަނިމާދޫގައި ހުންނަ އެގްރިކަލްޗަރ ސެންޓަރ ތަރައްޤީ ކުރުމުގެ އެމްއޯޔޫއެއްގައި ސޮއިކޮށްފިއެވެ.\nމި އެއްބަސްވުމުގައި ސޮއި ކޮށްފައިވަނީ މިދިޔަ އާދިއްތަ ދުވަހު އިންޑިއާގެ ފޮރިން ސެކްރެޓަރީ ހަރްޝް ވަރްދަން ޝްރިންގްލާ ރާއްޖެއަށް ކުރެއްވި ރަސްމީ ދަތުރުފުޅުގައެވެ. މި މަޝްރޫޢު ކުރިއަށް ގެންދާނީ އިންޑިއާ ސަރުކާރުގެ ހައި އިމްޕެކްޓް ކޮމިއުނިޓީ ޑިވެލޮޕްމެންޓް ޕްރޮޖެކްޓް (އެޗްއައިސީޑީޕީ) ގެ ދަށުންނެވެ. މި މަސައްކަތަށް 1،711،434.60ރ. ކަނޑައަޅާފައިވެ އެވެ.\nއިންޑިއާގެ އެހީގެ ދަށުން ގެންނަ ބަދަލުތަކުގެ ތެރޭގައި ސޮއިލް އެނަލެސިސް އަދި ޕްލާންޓް ޓިޝޫ ޓެސްޓިން ލެބޮރަޓަރީއެއް ހަދަން ނިންމާފައިވެ އެވެ. އެއާ އެކު ދަނޑުވެރިންނާއި ދިރާސާ އާއި އަދި ތަޢުލީމީ ކަންކަމަށް މި ލެބް ބޭނުންކުރެވޭނެ އެވެ.\nމިއީ 2018 ވަނަ އަހަރު ރައީސް އިބްރާހިމް މުޙައްމަދު ޞާލިޙް އިންޑިއާ އަށް ކުރެއްވި ރަސްމީ ދަތުރުފުޅުގައި ސޮއިކުރެއްވި އެގްރިކަލްޗާ އެމްއޯޔޫ ފްރޭމްވޯކްގެ ތެރޭގައި ހިމެނޭ ކަންތައްތަކުގެ ތެރެއިން ކަމެކެވެ.\nއެޗްއައިސީޑީޕީ 11 މަޝްރޫޢެއް ރާއްޖޭގައި މިވަގުތު ކުރިއަށް އެބަދެއެވެ. އޭގެ ތެރޭގައި އައްޑޫގައި ފިޝް ޕްރޮސެސިން ޕްލާންޓްތަކެއް ހެދުމުގެ އިތުރުން، އީކޯ ޓޫރިޒަމަށް ފަސް ޒޯން ހަމަޖެއްސުން ހިމެނެއެވެ.


Central Park ga udhuhey Dhooni thah balaalintha ?\nރިޕޯޓު - އުދުހޭ ދޫނިތައް\nސެންޓްރަލް ޕާކުގައި އުދުހޭ ދޫނިތައް ބަލާލިންތަ؟\nދޫނިތައް ދޫކޮށްލަނީ ހުކުރު ދުވަހެއްގެ ހެނދުނު 6:00 އިން 9:30 އަށް\nގިނަ ބަޔަކު މުނިފޫހިފިލުވާދޭ އެއްޗަކަށް ދޫނިތައް ވަނީ ވެފައި\nކ. މާލެ9އޯގަސްޓު 2019 | ހުކުރު 13:32 36,474\nދޫނިތައް ޕާކަށް ދޫކޮށްލާފައި - ރާއްޖެއެމްވީ\nބޮޑު ދެފިޔަ ގަނޑު ވިހުރުވާލުމަށްފަހު އުދުއްސައިގަންނަނީ އެތައް ބައެއްގެ މޫނު މައްޗަށް ހިނިތުންވުން ގެނައުމަށްފަހުއެވެ. ކާރުބާރު ބޮޑު ކޮންކްރީޓް މާލެސިޓީން މިފަދަ މަންޒަރެއް ފެނުމަކީ ބުނެދޭން ވެސް ނޭނގޭހާ އެތައް އިހުސާސްއެއް ގެނެސްދޭ ވެސް ކަމެކެވެ. މިނިވަންފަޒާގައި އެތައް ބައިވަރު ދޫނިތަކެއް އެދަނީ އުދުހެމުންނެވެ.\nމި ދައްކަނީ ސެންޓްރަލް ޕާކް ގަސްތަކުގެ ތެރޭގައި ކޮންމެ ހުކުރު ދުވަހަކު އުދުހޭ ހިތްގައިމު ދޫނިތަކުގެ ވާހަކައެވެ. ސެންޓްރަލް ޕާކުގެ ގަސްތަކުގެ ތެރެއިން އެދޫނިތައް އުދުހެނީ މުޅި ސަރަހައްދުގައި ތިބި އެންމެންގެ ހިތްއުފާ ކޮށްދެމުންނެވެ. ނޭނގި ހުއްޓާ ވެސް ދޫނިތައް އައިސް އިށީންނަނީ ކޮނޑުމަތީގައެވެ. ސެންޓްރަލް ޕާކުތެރެއަށް މިދޫނިތައް ދޫކޮށްލަނީ ކޮންމެ ހުކުރު ދުވަހެއްގެ ހެނދުނު 6:00 އިން 9:30 އަށްށެވެ.\nއެގޮތުން މިހާރު އެމަންޒަރު ބެލުމަށް ގިނަ ބަޔަކު އެސަރަހައްދަށްދެއެވެ. ސަބަބުތަކެއް ނެތިއެއް ނޫނެއެވެ. އެވަގުތު ތަކުގައި ގިނަ އަދަދެއްގެ ދޫނިތައް އުދުހެމުންދާއިރު، އެދޫންޏެއްގެ ނަމުން ގޮވާލައިރަށް އާދެއެވެ. އެއްވެފައިތިބޭ މީހުންނާއި އެހާ ގާތުގައި އުދުހިލާއިރު އެސަރަހައްދުގައި ތިބޭ މީހުންނާ ވެސް އެދޫނިތައް އެހައި އޮޅެވެ. އެގޮތުން ކުޑަކުދިންގެ އިތުރުން ގިނަބައެއްގެ މޫނިފޫހިފިލުވައިދޭ އެއްޗަކަށް މިއަދު އެދޫނިތައް މިވަނީ ވެފައެވެ.\nކެމަރާމަންގެ ކޮނޑުމަތީގައި ދޫންޏެއް އިށީނިމުން ނަގަނީ\nމިހަރަކާތުގައި އިސްކޮށްއުޅޭ އަހުމަދު ނަސީރު ބުނީ މިއީ އުފަލަކަށް ކުރާ ކަމެއް ކަމަށާއި، މިކަމުގެ ސަބަބުން ގިނަބަޔަކަށް ހިތްހަމަ ޖެހުން ލިބޭ ކަމަށް އުންމީދުކުރާ ކަމަށެވެ.\nދޫނި ގެންގުޅޭ ހުރިހާ ކުދިން ވެގެން އުފަލަކަށް ކޮށްލާކަމެއް މިއީ .ހުރިހާ ދޫނި ގެންގުޅޭ ފަރާތްތަކަށް ފުރުސަތު އޮންނާނެ ބޭނުން މީހަކު ހަމަ މިކޮޅަށް އައިސްފަ އެންޖޯއީ ވެލަންވީ.\n~ އަހުމަދު ބުންޏެވެ.\nއަހުމަދު ބުނީ ދޫނިތައް ދޫކޮށްލުމަށް ކުރިއަށް ގެންދާ މިހަރަކާތަށް ގިނަ ބައެއްގެ އެއްބާރުލުން ލިބޭ ކަމަށެވެ. އެގޮތުން ދޫނި ގެންގުޅޭ ފަރާތްތަކުން އެދޫނިތައް ދޫކޮށްލުމަށް ހުކުރު ދުވަހު ސެންޓްރަލް ޕާކަށް އަންނަކަން އޭނާ ފާހަގަކުރިއެވެ.\nކުޑަކުއްޖެއް ދޫންޏެއް އަތަށް އަރުވައިގެން\nމީގެ އިތުރުން މާސްޓަރ ޕެޓް ފިހާރާގެ ވެރިޔާ އަހުމަދު ބުނީ މިއިން ދޫންޏެއްގެ އަގުތައް އުޅެނީ 35000 ރުފިޔާއާއި 85000 ރުފިޔާ ދެމެދުގެ އަގުތަކެއްގައި ކަމަށެވެ. އަދި މިހަރަކާތުގެ ކޮންމެ މީހަކަށް ވެސް މިދޫނިތަކާއެކު މަޖާކޮށްލަން ފުރުސަތު ލިބޭއިރު، ހިލޭ ފޮޓޯ ނެގުމުގެ ފުރުސަތު ލިބޭނެ ކަމަށެވެ.\nމެކާއޯ، ކޮކަޓޫއާގެ މިދޫނިތަކުގެ ވެރިން ބޮޑު އަގުގައި ދޫނިގަނެ، އޭގެ ހިތްގައިމުކަމާއި ރީތިކަން އެހާ ގާތުން ބަލާލުމުގެ ފުރުސަތު އެހެން ފަރާތްތަކަށް ދިނުމުގެ ސަބަބުން އިޖުތިމާއީ ގުޅުންވެސް ވަރުގަދަވެގެންދާކަން ޔަޤީނެވެ. ކުޑަކުދިންނާއި، އެ މަންޒަރު ބަލަން އަންނަ ފަރާތްތަކުގެ ހިތް ހަމަޖެހުމުގެ އިތުރުން މިކަން މިއަދު ވެފައި މިވަނީ ދިވެހިންގެ ތެރޭގައި ޒަމާނުއްސުރެ އޮތް އެކުވެރިކަމާއި އެއްބައެއްވަންތަ ކަމުގެ ސިފަ ދައްކުވައިދޭ މިސާލަކަށެވެ. ނުދަންނަ މީހެއް ނަމަވެސް ހިނިތުންވެ ބަހެއް ބުނެލަން ލިބޭ ފުރުސަތަކަށެވެ. ހަމަ ގައިމުވެސް މި ދޫނިތަކުގެ ސަބަބުން ދިވެހިންގެ ތެރޭގައި ވަޅުޖެވެމުންދާ އެކުވެރިކަން އެބަ އާލާވެގެންދެއެވެ. ކަފާސް ވަމުންދާ އިޖުތިމާއީ ފޭރާން ވަރުގަދަވަމުންދެއެވެ. އެ ދޫނިތައް ބަލާލަން ގޮސްފިން ހެއްޔެވެ؟


Islamic Ministry "GOV.MV" In Mihaaru Fennaane - vNews.mv\nމިނިސްޓަރ އޮފް އިސްލާމިކް އެފެއަރޒް ޑރ. އަހްމަދު ޒާހިރު، ރަމަޟާންމަހަށް ހަނދުބެލުމުގެ ޖަލްސާގައި\nއިސްލާމިކް މިނިސްޓްރީ "ގަވް ޑޮޓް އެމްވީ" އިން މިހާރު ފެންނާނެ\nޝިފްޒާ މުޞްޠަފާ 27 June 2020, 14:55\nސަރުކާރުގެ ހުރިހާ ވުޒާރާތަކާއި އިދާރާތަކުގެ ޚަބަރާއި މައުލޫމާތު އެއްޕްލެޓްފޯމަކުން ފަސޭހައިން ފޯރުކޮށްދިނުމަށް ތައްޔާރުކޮށްފައިވާ "ގަވް ޑޮޓް އެމްވީ" ގައި މިނިސްޓްރީ އޮފް އިސްލާމިކް އެފެއާޒްގެ ވެބްސައިޓް ހިމަނައިފިއެވެ.\nމިކަން ހާމަކޮށްފައިވަނީ މިނިސްޓްރީ އޮފް ކޮމިއުނިކޭޝަން ސައިންސް އެންޑް ޓެކްނޮލޮޖީން ކުރި ޓުވީޓެއްގައެވެ.\nއެ މިނިސްޓްރީން ބުނީ ގަވް ޑޮޓް އެމްވީ ޕޯޓަލްގެ މަސައްކަތްތަކުގެ ތެރެއިން އިސްލާމިކް މިނިސްޓްރީގެ ވެބްސައިޓް މައިގްރޭޓް ކުރުމުގެ މަސައްކަތް މިއަދު ފުރިހަމަކުރެވިފައިވާ ކަމަށެވެ.\nކޮމިއުނިކޭޝަން މިނިސްޓްރީން ބުނީ މިހާތަނަށް ގަވް ޑޮޓް އެމްވީ ޕޯޓަލްގައި ސަރުކާރުގެ9މުއައްސަސާއެއް އެއްގޮތްކުރެވިފައިވާ ކަމަށެވެ. އަދި3މުއައްސަސާއެއް ހިމެނުމުގެ މަސައްކަތް ކުރިއަށްދާ ކަމަށާއި އެއް މުއައްސަސާގެ މަސައްކަތް ނިމި މިހާރު އޮތީ ހުއްދަދިނުމުގެ މަރުހަލާގައި ކަމަށް ވެސް ވަނީ ބުނެފައެވެ.\nގަވް ޑޮޓް އެމްވީއަކީ ސަރުކާރުގެ ޚަބަރުތަކާއި މައުލޫމާތުތައް އެއް ޕްލެޓްފޯމަކުން ފަސޭހައިން ފެންނަގޮތަށް ހެދުމަށް ތައްޔާރުކޮށްފައިވާ ޕޯޓަލެކެވެ. މި ޕޯޓަލަށް ހުރިހާ ވުޒާރާއަކާއި އިދާރާއެއްގެ ވެބްސައިޓް ބަދަލުކުރެވުމުން ސަރުކާރު އޮފީސްތަކުގެ ވެބްސައިޓްތައް ބެލުމުގައި އާންމުންނަށް ފަސޭހަވެގެންދާނެ ކަމަށް، މިކަން އިސްވެ ބަލަހައްޓާ ކޮމިއުނިކޭޝަން މިނިސްޓްރީން ވަނީ ބުނެފައެވެ.\nގަވް ޑޮޓް އެމްވީގައި މިހާރު ހިމަނާފައިވާ ވުޒާރާތަކުގެ ތެރޭގައި ކޮމިއުނިކޭޝަން މިނިސްޓްރީގެ އިތުރަށް، ޑިފެންސް މިނިސްޓްރީ، ފިޝަރީޒް މިނިސްޓްރީ، ފޮރިން މިނިސްޓްރީ، އިސްލާމިކް މިނިސްޓްރީ، ޓްރާންސްޕޯޓް މިނިސްޓްރީ އަދި ޔޫތު މިނިސްޓްރީ ހިމެނެއެވެ. މީގެ އިތުރަށް ޓިވެޓް އޮތޯރިޓީ ވެސް ވަނީ މި ޕޯޓަލްގައި ހިމަނާފައެވެ. މި ޕޯޓަލްގައި ހިމެނުމަށް ހުރިހާ ވުޒާރާތަކަކާއި މުއައްސަސާތަކެއްގެ ވެބްސައިޓު ފަރުމާ ކުރަމުންދާނީ އެއް ޑިޒައިނަކަށް ކަމަށް ކޮމިއުނިކޭޝަން މިނިސްޓްރީން ބުނެފައި ވެއެވެ.\nއިސްލާމިކް މިނިސްޓްރީ ރާއްޖެ މިނިސްޓްރީ އޮފް ސައިންސް، ކޮމިޔުނިކޭޝަން އެންޑް ޓެކްނޮލޮޖީ


Rah Rashuge Guesthouse Thah Fathuruverinah Alun Hulhuvaalaifi - Vaguthu\n5 ދުވަސް ކުރިން ( އޮކްޓޯބަރ 15, 2020 )\nމިނިސްޓަރު މައުސޫމް މިއަދު ކ. މާފުށީގައި. --- ފޮޓޯ: ޓޫރިޒަމް މިނިސްޓްރީ\nކޮވިޑް-19 އާ ގުޅިގެން ބަންދުކޮށްފައި ހުރި ގެސްޓްހައުސްތައް ގާތްގަނޑަކަށް ހަތް މަސް ފަހުން ފަތުރުވެރިންނަށް ހުޅުވާލައިފިއެވެ.\nރާއްޖޭގައި ހަލުވިކަމާ އެކު، ކޮވިޑް-19 ފެތުރެމުންދާތީ ރައްކާތެރިކަމުގެ ފިޔަވަޅެއްގެ ގޮތުން މާލެ އާއި ރަށްރަށުގައި ހުރި ގެސްޓްހައުސްތައް ބަންދުކުރީ މިދިޔަ މާޗް 17 ވަނަ ދުވަހުއެވެ. ގެސްޓްހައުސްތައް ބަންދު ކުރި ނަމަވެސް، މީހުން ކަރަންޓީން ކުރުމަށާއި ކޮވިޑް-19 ޖެހޭ މީހުން ބޭތިއްބުމަށް ގެސްޓްހައުސްތައް ބޭނުން ކުރިއެވެ. އަދި ހުޅުމާލޭގެ ބައެއް ގެސްޓްހައުސްތައް މިހާރު ވެސް ކޮވިޑް-19 ޖެހޭ މީހުން ބައިތިއްބަން ބޭނުންކުރެއެވެ.\nކޮވިޑް-19 ގެ ހާލަތު މަޑު މަޑުން ރަނގަޅުވަމުން އަންނާތީ ނުވަ ރަށަކުން 16 ގެސްޓްހައުސްއެއް ހުޅުވުމުގެ ހުއްދަ މީހާރު ވަނީ ދީފައެވެ.\nގެސްޓްހައުސްތައް އަލުން ހުޅުވުން ފާހަގަ ކުރުމަށް ކ. މާފުށީގައި މިއަދު ވަނީ ހާއްސަ ހަރަކާތެއް ބާއްވައިފައެވެ. މި ހަރަކާތުގައި ޓޫރިޒަމް މިނިސްޓަރު ޑރ. އަބްދުﷲ މައުސޫމް ބައިވެރިވެވަޑައިގެން ފަތުރުވެރިންނަށް މަރުހަބާ ދަންނަވާފައިވެއެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ރޭ ބޭއްވި ނޫސްވެރިންގެ ބައްދަލުވުމުގައި ޓޫރިޒަމް މިނިސްޓްރީގެ ސީނިއާ އެގްޒެކެޓިވް ޑިރެކްޓަރު އަލީ ރައްޒާން ވިދާޅުވީ ގެސްޓްހައުސތައް އަލުން ހުޅުވާލުމުގައި އަމަލުކުރުމަށް ކަނޑައަޅާފައިވާ ގައިޑްލައިނާ އެއްގޮތަށް ފުރިހަމަކުރަންޖެހޭ ކަންކަން ފުރިހަމަކުރުމަށްފަހު، 22 ގެސްޓް ހައުސްއަކުން ސްޓޭޑަޑް އޮޕަރޭޓިން ޕްރޮސިޖަ (އެސްއޯޕީ)ތައް މިނިސްޓްރީއަށް ހުށަހަޅާފައިވާ ކަމަށެވެ.\nޓޫރިޒަމް މިނިސްޓްރީން މިހާތަނަށް ހުއްދަ ދިން ނުވަ ރަށުގެ ތެރޭގައި ހިމެނެނީ މާފުށީގެ އިތުރުން ހދ. ހަނިމާދޫ، ށ. ނަރުދޫ، ނ. ފޮއްދޫ، ކ. ހުރާ،އއ. މަތިވެރި، ވ. ތިނަދޫ، އަދި ވ. ފުލިދޫގެ އިތުރުން ތ. ގާދިއްފުއްޓެވެ.\nޓޫރިޒަމް މިނިސްޓްރީގައި ރަޖިސްޓްރީކޮށްފައި 600 އަށްވުރެ ގިނަ ގެސްޓް ހައުސް އެބަހުއްޓެވެ. މިއީ ރާއްޖޭގެ ޓޫރިޒަމްގެ އެނދުގެ ނިސްބަތައް ބަލާނަމަ 20 ޕަސެންޓެވެ. މިދިޔަ އަހަރު ރާއްޖެ އައި ޓޫރިސްޓުންގެ 10 ޕަސެންޓު ޓޫރިސްޓުން ގެސްޓްހައުސްތަކުގައި ޗުއްޓީ ހޭދަކޮށްފައިވެއެވެ. މިއީ 6،000 އަށްވުރެ ގިނަ ވަޒީފާގެ ގޮތުގައި ޓޫރިޒަމް މިނިސްޓްރީން ލަފާ ކުރެއެވެ.\nގެސްޓްހައުސް ހުޅުވުމުގެ ހުއްދަ ދޭނީ ކޮވިޑް19 ސޭފް ޕްލޭން އެކުލަވާލާ ގެސްޓްހައުސްތަކަށް އެކަންޏެވެ. އެ ޕްލޭން ބަލައި ހުއްދަ ދޭނީ ރަށު ކައުންސިލުން ގެސްޓްހައުސް އަށް ގޮސް، ޕްލޭނާ އެއްގޮތަށް ހުރިތޯ ޗެކް ކުރުމަށް ފަހު ސަލާމަތާއި ރައްކާތެރިކަމުގެ ފިޔަވަޅުތައް އަޅާފައިވާ ނަމައެވެ.\nމާލެ ފިޔަވައި، ރާއްޖޭގެ ރަށްރަށުގެ ގެސްޓްހައުސްތައް އަލުން ހުޅުވާ އިރު، ގެސްޓްހައުސްތައް ހުޅުވާ ރަށްރަށުގައި ދިރިއުޅޭ އެންމެން ވެސް ގެއިން ބޭރަށް ނިކުންނައިރު މާސްކް އެޅުން މަޖުބޫރުކޮށް ހެލްތު ޕްރޮޓެކްޝަން އެޖެންސީ (އެޗްޕީއޭ) ގައިޑްލައިން ވަނީ އާންމުކޮށްފައެވެ.\nގައިޑްލައިންގައި ހިމެނޭ އިތުރު ކަންތައްތަކަށް ބަލާއިރު ވަކި ހާއްސަ ހާލަތެއްގައި ނޫން ގޮތަކަށް ގެސްޓްހައުސް ހުޅުވާފައި ހުންނަ ރަށަކުން އެހެން ރަށަކަށް މީހުން ދަތުރު ކުރުން ވަނީ މަނާކޮށްފައެވެ. ގެސްޓްހައުސް ހުޅުވާފައި ހުންނަ ރަށަކުން އެހެން ރަށަކަށް ދަތުރު ކުރުމުގެ ހުއްދަ އޮންނަނީ ހަމައެކަނި ޑޮކްޓަރަށް ދެއްކުމަށާއި، ބަލިވެފައިވާ އާއިލާ މީހަކަށް ޒިޔާރަތް ކުރުމަށާއި، ބޭންކްގެ ޚިދުމަތް ހޯދުމަށާއި، ސްކޫލަށް ދިއުމަށާއި، ކޮންމެހެން ގަންނަން ބޭނުންވާ އެއްޗެއް ގަތުމަށާއި، ކޯޓަށް ހާޒިރުވުމަށެވެ.\nގައިޑްލައިން ބުނާ ގޮތުން ފަތުރުވެރިންނަށް ހިދުމަތްދޭ މުވައްޒަފުންނާއި ރަށްރަށަށް ޒިޔާރަތް ކުރާ ފަތުރުވެރިން "ޓްރޭސްއެކީ އެޕް" ވެސް ބޭނުން ކުރުން މަޖުބޫރު ވާނެއެވެ. އަދި ގެސްޓްހައުސްތަކަށް ޒިޔާރަތްތަކުރާ ފަތުރުވެރިންނާއި އަދި އެނޫން މީހަކު ވެސް ކަރަންޓީނަށް ނުވަތަ އައިސޮލޭޝަނަށް ދާންޖެހިއްޖެ ހާލަތެއްގައި އެ ފަރާތަކުން ހާލުބެލުން ޕޯޓަލްގައި ރަޖިސްޓްރީވާން ޖެހޭނެ ކަމަށް ގައިޑްލައިންގައި ބުނެފައި ވެއެވެ.\nފަތުރުވެރިންނަށް ރަށުގެ އާންމު ރައްޔިތުން ދިރިއުޅޭ ގެތަކަށް ދިއުން ވަނީ މަނާ ކޮށްފައެވެ. ނަމަވެސް އާންމުކޮށް ހުޅުވާފައި ހުންނަ ކެފޭތަކާއި ރެސްޓޯރެންޓްތަކާއި ފިހާރަތަކަށް ވަނުމަށް ފަތުރުވެރިންނަށް އެއްވެސް ހުރަހެއް ނޯންނާނެ ކަމަށް ގައިޑްލައިން ބުނެއެވެ. ފިހާރަތަކާއި ރެސްޓޯރެންޓްތަކާއި ކެފޭތަކުގައި އެޗްޕީއޭގެ ގައިޑްލައިންތަކާ އެއްގޮތަށް ކަންކަން އިންތިޒާމް ކޮށްފައި ބެހެއްޓުމަށް ގައިޑްލައިންގައި ވަނީ އަންގާފައެވެ.\n29 ގެސްޓް ހައުސްއެއް ހުޅުވުމުގެ ހުއްދަ ދީފި\nމި މަސް ތެރޭގައި އިތުރު ތިން އެއާލައިނަކުން ރާއްޖެއަށް ދަތުރު ފަށަނީ\nއޮކްޓޯބަރ 15, 2020 14:46\nޓޫރިސްޓުން ގެންނަން ޗައިނާއާ އެކު މަޝްވަރާ އެބަ ކުރެވޭ ކަމަށް ޓޫރިޒަމް މިނިސްޓަރު މައުސޫމު ވިދާޅުވާނަމަ ރައީސް އިބޫގެ ސަރުކާރުން އެބަޖެހޭ ސަރުކާރުގެ މިނިސްޓަރުންނަކީ އެއީ ދެން ވަރަށް ޒިންމާދާރު މިނިސްޓަރުންނަށް ވާން އެމެންގެ މައިގަނޑު މަގްސަދަކަށް ވާން ޖެހޭނީ މަގާމް ދިފާއު ކުރުމެއް ނޫނޭ ބަދަލުގައި ގައުމާއި ރައްޔިތުންނަށް ފައިދާ އާއި ލާބަ އާއި މަންފާ ހުންނަ ގޮތަށް އެމެންގެ ބަސްމަގު ހުންނަން ޖެހޭނީ އެގޮތުން އެބަޖެހޭ މިރާއްޖޭގެ އިކޮން މިނިސްޓަރު ބަދަލުކުރަން އެބަޖެހޭ ރާއްޖޭގެ އިގްތިސާދު އަރުވަން ބޭނުންނަމަ...\nއޮކްޓޯބަރ 15, 2020 14:57\nޓޫރިސްޓުން އެންމެ ގިނައިން އަންނަނީ ޗައިނާ އިން ޖެނުއިން ކޮށް ރާއްޖެ އަށް ހިލޭ އެހީ އާއި އަދި ލޯން އެހީ އެންމެ އަވަސް މިނުގައި ދެނީ ޗައިނާ އިން ރާއްޖޭގެ މިނިވަން ކަމަށް ބުރޫ އަރާ ގޮތަށް އެއްވެސް ކަމެއް ނުކުރަނީ ޗައިނާ އިން އެކަމަކު މަޖްލީހުގެ ރައީސް އަދި އިކޮން މިނިސްޓަރު އެކުލެވޭ ގޮތަށް ގްރޫޕްސް ތައް ހަދައިގެން ޗައިނާ އާއި އެކު ދިވެހިސަރުކާރުން ވެފައިވާ އެފްޓީއޭ އެއްބަސްވުން އޮޅާލާނެ ކަމަށް އެމެން ބުނުން ދެން ޗައިނާ އިން ގެސްޓުން ފޮނުވާނެެތޭ\nއޮކްޓޯބަރ 15, 2020 15:10\nޓޫރިޒަމް މިނިސްޓަރު އެބަޖެހޭ ޑެޑް ސީރިއަސް ކޮށް ރާއްޖޭގެ ރިސޯރޓްސް ތަކުގައި ހުރި މެދު ފަންތި އާއި އަދި މަތީ ފަންތީގެ ވަޒީފާ ތައް ދިވެހިންނަށް ޚާއްސަ ކުރަން މަސައްކަތެއް ކުރަން އެކަމަށް ވަކި ޑިޕާރޓްމެންޓެއް ޓޫރިޒަމް މިނިސްޓްރީ ތެރޭގައި ހަދައިގެންނަމަވެސް ފުރަތަމަ ކުރަންވީ ކަމަކީ ރާއްޖޭގެ ރިސޯރޓްސް ތައް އިންސްޕެކްޓް ކުރަން ތާރޑް ޕާރޓީ ތަކާއި ހަވާލު ކުރަންވީ އެކަން ޓޫރިޒަމް މިނިސްޓްރީން ކުރަނީ އަމާބުނީތީ ފަރަށްދާ އުސޫލުން އޯލް އައިވޮނާ ސޭ ދެޓް ދޭ ޑޯންޓް ރިއަލީ ކެއަރ އެބައުޓް އަސް...


Ge eh kuyyah hifaa irahi resident visa dheykah nujehey: Rozaina\nގެެއެއް ކުއްޔަށް ހިފާ އިރަށް ރެސިޑެންޓް ވިސާ ދޭކަށް ނުޖެހޭ: ރޮޒައިނާ\nއައްޑޫ މީދޫ ދާއިރާގެ އެމްޑީޕީގެ މެންބަރު ރޮޒައިނާ އާދަމް: ރައީސް މުހައްމަދު ނަޝީދުގެ ހުށަހެޅުއްވުންތަކަށް ފާޑުވިދާޅުވި -- ފޮޓޯ: މަޖިލީސް\nރާއްޖޭގައި ދިހަ އަހަރަށް ވުރެ ދިގު މުއްދަތަކަށް ގެއެއް ކުއްޔަށް ހިފާ ބިދޭސީންނަށް ރެސިޑެންޓް ވިސާ ދޫކުރާ ގޮތަށް އިމިގްރޭޝަން ގާނޫނަށް އިސްލާހު ގެންނަން ރައްޔިތުންގެ މަޖިލީހުގެ ރައީސް މުހައްމަދު ނަޝީދު ހުށަހަޅުއްވާފައިވާ އިސްލާހާ ދެކޮޅު ކަމަށް އައްޑޫ މީދޫ ދާއިރާގެ މެންބަރު ރޮޒައިނާ އާދަމް ވިދާޅުވެއްޖެ އެވެ.\nރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީގެ މުގައްރިރު ކަން ވެސް ކުރައްވާ ރޮޒައިނާ ކުރެއްވި ޓްވީޓެއްގައި ވިދާޅުވީ އެއް ލައްކަ ރުފިޔާގެ އިންވެސްޓްމަންޓްއަކާ އެކު ވެސް ރެސިޑެންޓް ވިސާ ދިނުމަށް އޭނާ ދެކޮޅު ކަމަށެވެ.\n"ދެމެހެއްޓެނިވި، ރަނގަޅު، ބޮޑު އިންވެސްޓްމަންޓްއެއް ކޮށްގެން ނޫނީ ރެސިޑެންޓް ވިސާ ދެވިގެން ނުވާނެ، ގެއެއް ކުއްޔަށް ހިފާލާ އިރަށް ރެސިޑެންޓްއަކަށް ވާކަށް ނުޖެހޭ، ގަބޫލު ކުރެވޭ ކަމެއް ނޫން މިއީ." ރޮޒައިނާގެ ޓްވީޓްގައި ލިއުއްވާފައިވެ އެވެ.\nފާޑުކިއުންތައް އަމާޒުވެފައިވަނިކޮށް ރައީސް ނަޝީދު އިއްޔެ ވަނީ އެ ކަމާ ގުޅޭ ގޮތުން މަޒުމޫނެއް ލިއުއްވައި އެމްޑީޕީގެ ވެބްސައިޓްގައި ޝާއިއުކުރައްވައިފަ އެވެ. އެ މަޒުމޫނުގައި އެމަނިކުފާނު ލިއުއްވާފައިވާ ގޮތުގައި، ރާއްޖޭގައި ލިއެކިއުން ނެތި އުޅޭ ބިދޭސީންގެ މައްސަލަ ހައްލުވާނީ ރާއްޖޭން އެ މީހުނަށް ގޮތްތަކެއް ހޯދައިދީ ހުއްދަތަކެއް ދޫކޮށްގެންނެވެ.\nއެމްޑީޕީ ރައްޔިތުންގެ މަޖިލިސް އިމިގްރޭޝަން + ބިދޭސީން ރޮޒައިނާ އާދަމް ޕޮލިޓިކްސް


Covidun rangalhuvumun dhayiungulhaa burus badhalukurey!\nކޮވިޑުން ރަނގަޅުވުމުން ދަތްއުނގުޅާ ބުރުސް ބަދަލު ކުރޭ!\nކޮވިޑް ޖެހި ރަނގަޅުވުމާއެކު ދަތްއުނގުޅާ ބުރުސް ބަދަލުކުރަން ތަޖުރިބާކާރުން އިރުޝާދުދޭ\nކޮވިޑް-19 އާއި އެހެނިހެން ބަލި ބަލިން ސަލާމަތް ވުމުގައި ވެސް މީހާގެ ސާފު ތާހިރުކަން ވަރަށް މުހިއްމު ދައުރެއް ކުޅެ އެވެ. ހާއްސަކޮށް ކޮވިޑް ކަހަލަ ބައްޔެއްގައި އަނގައިގެ ސާފުތާހިރު ކަމަށް އިތުރު ސަމާލު ކަމެއް ދޭންޖެހެ އެވެ. ނޫންނަމަ ބަލިން ފަސޭހަ ވުމަށްފަހު ދެ ވަނަ ފަހަރަށް އެމީހަކަށް އިންފެކްޝަން ޖެހުމުގެ ބިރު އޮވެ އެވެ.\nދަތުގެ ހާއްސަ ޑޮކްޓަރުން އިރުޝާދު ދެއްވާ ގޮތުގައި ކޮވިޑް-19 ޖެހިފައި ރަނގަޅުވާ މީހުން އެންމެ ފުރަތަމަ ވެސް އެމީހުން ދަތް އުނގުޅަން ގެންގުޅުނު ބުރުސް ބަދަލު ކުރަން ޖެހޭނެ އެވެ. އަދި އެއާއެކު ދޫ ވެސް ވަރަށް ރީތިކޮށް ސާފު ކުރަން ޖެހޭނެ އެވެ.\nމިކަމުގެ ސަބަބުން އެމީހާއަށް ދެ ވަނަ ފަހަރަށް ބަލި ޖެހުމުގެ ފުރުސަތު ހަނިވުމުގެ އިތުރުން އެއް ފާހާނާ ބޭނުންކުރާ އެހެން މީހުންނަށް ވެސް މިކަމުން ރައްކާތެރިކަން ލިބޭނެ އެވެ.\nދަތްއުނގުޅާ ބުރުސް ބަދަލު ކުރުން މުހިއްމުވާ ސަބަބު ތަޖުރިބާކާރުން ވިދާޅުވެ ދެއްވި އެވެ. އެއް ކަމަކީ ދަތް އުނގުޅާ ބުރުހަކީ އާއްމުގޮތެއްގައި ވެސް ވަރަށް ގިނަ ބެކްޓީރިއާ އާއި ވައިރަސްގެ ހާއްޔަކަށް ވުމެވެ. ބުރުސް ބޭނުންކުރާ ވަރަކަށް އޭގައި ވައިރަސް އާއި ބެކްޓީރިއާ އަށަގަންނަ މިންވަރު އިތުރުވަމުން ދާނެ އެވެ. ދަތް އުނގުޅާ ބުރުގައި އަށަގަންނަ ބެކްޓީރިއާ އާއި ވައިރަހަކީ ނޭވާލުމުގެ ނިޒާމުގެ މަތީބައިގައި އިންފެކްޝަން އުފެދެން މެދުވެރިވާ އެއްޗިއްސެވެ. އެހެންކަމުން އަނގަ ދޮންނާނެ މައުތުވޮޝް ނެތްނަމަ ދަތް އުނގުޅުމަށް ފަހު ތާފަނާ ފެންފޮދަކަށް ލޮނު ކޮޅެއް އަޅައިގެން އެ ފެނުން އަނގަޔާއި ކަރުތެރެ ރީތިކޮށް ދޮވެލުމަށް ވެސް ދަތުގެ ޚާއްސަ ޑޮކްޓަރުން އިރުޝާދު ދެއެވެ.\nބައެއް ޑޮކްޓަރުން ބުނާ ގޮތުގައި ކޮވިޑް ނޫނަސް މޫސުމީ ރޯގާތައް ޖެހޭ މީހުން ވެސް ނުވަތަ އަރިދަފުސް ރޯގާ ޖެހި ކެއްސާ މީހުން ވެސް ބަލިން ރަނގަޅުވުމާއެކު ދަތްއުނގުޅާ ބުރުހާއި ދޫ ސާފުކުރަން ބޭނުންކުރާ ވަކި އެއްޗެއް ގެންގުޅޭނަމަ އެ އެއްޗެއް ބަދަލުކުރަން ޖެހޭނެ އެވެ.\nޑަބްލިޔުއެޗްއޯ އިން ބުނަނީ ކޮވިޑް-19 ބަލި ފެތުރެނީ ބަލި ޖެހިފައިވާ މީހާ ކެއްސާ، ކިނބިހިއަޅާ، ހަޅޭއްލަވާ، ހީނ ނުވަތަ ވާހަކަ ދައްކާއިރު އަނގައިން ފެން ތިކިތަކެއް ފަދައިން ނުކުންނަ ލޮލަށްވެސް ނުފެންނަ ކުދިކުދި ތިކިތަކުން ކަމަށެވެ.\nމިފަދަ ގޮތަކުން ވައިރަސް ވާސިލު ވެފައިވާ ތަންތަނުގައި ނޭނގި އަތްލެވި އެ އަތް ސާފު ނުކޮށް ހުއްޓާ ލޯ، ނޭފަތް ނުވަތަ އަނގައިގައި ޖެހިގެން ވެސް ބައެއް މީހުންނަށް ބަލި ޖެހެއެވެ.\nކޮރޯނާވައިރަހަކީ އެއާބޯން އެއްޗެއްކަން ވެސް މިހާރު ޑަބްލިޔުއެޗްއޯ އާއި އެނޫންވެސް ސިއްހީ ކަންކަން ރެގިއުލޭޓްކުރާ އިދާރާތަކުން މިހާރު ވަނީ ޔަގީންކޮށްދީފަ އެވެ. މާނައަކީ ބަލިޖެހިފައިވާ މީހަކު ކެއްސާ ކިނބިހި އަޅާ ހެދުމުން ޖައްވަށް ބޭރުވާ ވައިރަސްތައް އެތައް އިރަކު ވައިގައި ހުރެ އެހެން މީހުންނަށް ބަލި ޖެހިދާނެ އެވެ.\nމިގޮތަށް ބަލާއިރު ބަލި ޖެހިފައިވާ މީހާގެ ދަތްއުނގުޅާ ބުރުހާއި ދޫ ސާފުކުރާ ބުރުސް ކަހަލަ އެއްޗިއްސަކީ އޭގެ ޒަރިއްޔާއިން އެހެން މީހަކަށް ވަރަށް ފަސޭހައިން ބަލި އަރާފާނެ ވަސީލަތެކެވެ.\nގޭގައި އުޅޭ އެންމެ މީހަކަށް ވެސް ބަލި ޖެހިއްޖެނަމަ ފާޚާނާގައި ބޭނުންކުރާ ދަތްއުނގުޅާ ބުރުސް، ދޫ ސާފުކުރާ ބުރުސް، ތުވާލި ފަދަ އެއްވެސް އެއްޗެއް އެއްތަނެއްގައި ބެހެއްޓުން ރަނގަޅެއް ނޫނެވެ. އަވަހަށް އެމީހެއްގެ އެއްޗެހި ވަކިކޮށް އެ އެއްޗެތި ވަކި އެއްޗަކަށް އަޅައި މުޅިން ވަކި ކުރާށެވެ.\nއަދި ބަލި ޖެހިފައިވާ މީހާ ދަތްއުނގުޅާބުރުސް ފަދަ ތަކެތި ބޭނުންކުރާ ކޮންމެ ފަހަރަކު އެ އެއްޗެތި ޑިސްއިންފެކްޓްކުރުމަށް ވެސް ތަޖުރިބާކާރުން އިރުޝާދު ދެއްވަ އެވެ. އަދި ބަލިން ރަނގަޅުވުމާއެކު ރައްކާތެރި ގޮތުގައި އެ ތަކެތި ނައްތާލައި އާ އެއްޗެތި ހޯދަން ޖެހެ އެވެ.


ކިޔެވުން ފަށާއިރު ސްކޫލުތަކުން ސަމާލުކަން ދޭންވީ ކަންކަން އާއްމުކޮށްފި\nސްކޫލް ބަންދަށްފަހު ދިރާސީ އަހަރުގެ ދެވަނަ ޓާމުގެ ކިޔެވުން ފެށުމަށް ސްކޫލްތައް ހުޅުވާލާއިރު މާލޭގެ ސްކޫލްތަކުގައި ސަމާލުކަން ދޭންވީ ކަންކަން އެޑިއުކޭޝަން މިނިސްޓްރީން އާއްމުކޮށްފި އެވެ.\nއެޑިއުކޭޝަން މިނިސްޓްރީން މިއަދު ނެރުނު ނޫސްބަޔާނެއްގައި ބުނީ، އެޑިއުކޭޝަން މިނިސްޓްރީން މިއަދު ނެރުނު ނޫސްބަޔާނެއްގައި ބުނީ، އަނެއްކާވެސް ރާއްޖޭގައި ކޮވިޑް ވައިރަސް ހަލުވިކަމާއެކު ފެތުރެމުން ދާތީ، ރައްކާތެރިކަމުގެ ހާއްސަ ފިޔަވަޅުތަކެއް އެޅުމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އަންގަމުން ދާ ކަމަަށެވެ.\nއެގޮތުން ރާއްޖޭގައި ކޯވިޑް-19ގެ ހަލުވިކަމާއިއެކު ފެތުރެމުންދާތީ، ރައްކާތެރިކަމުގެ ފިޔަވަޅެއްގެ ގޮތުން ގްރޭޑް 1 އިން 8ގެ ދަރިވަރުން ފުރަތަމަ ހަފްތާގައި މަދުވެގެން2ދުވަހު ސްކޫލަށް ހާޒިރުވާ ގޮތަށް ޓައިމްޓޭބަލް ރޭވުމަށް އެދިފައިވެއެވެ.\nމީގެ އިތުރުން ކޯވިޑް ރައްކާތެރިވުމަށް އެޑިއުކޭޝަން މިނިސްޓްރީން އަޅާފައިވާ ފިޔަވަޅުތަކުގެ ތެރޭގައި ސްކޫލްގެ ހުރިހާ ހަރަކާތެއްގައި ގައި ދުރުކަން ދެމެހެއްޓުން އަދި ކްލާސްރޫމްގައި ދަރިވަރުން ތިބޭއިރު3ފޫޓް ދުރުމިނެއް ބެހެއްޓުން ހިމެނެއެވެ. އަދި ދަރިވަރުން ސްކޫލަށް ހާޒިރުވުމުން ހުންބެލުމާއި ސެނެޓައިޒްކުރުން ނުވަތަ އަތްދޮވުމަށް ވަނީ އަންގާފައެވެ. އެގޮތުން ކޮންމެ ސްކޫލެއްގައި ޤާއިމުކޮށްފައިވާ "އިންފެކްޝަން ކޮންޓްރޯލް މެޝަރސް"ގެ އެންމެހާ ކަންކަން ފުރިހަމައަށް ތަންފީޒުކުރުމަށްވެސް ވަނީ އަންގާފައެވެ.\nސްކޫލްތަކުގެ ކިޔެވުން ފެށިގެން ކުރިއަށްދާއިރު މާސްކު ނަގައިގެން ހިންގަންޖެހޭ އެއްވެސް ހަރަކާތެއް ސްކޫލްގައި ނުހިންގޭނެއެވެ. އަދި ސްކޫލްތަކުގެ ކިޔަވައިދޭ ދަންފަޅިތައް ވީހާވެސް ކުރުކުރުމަށް އެޑިއުކޭޝަން މިނިސްޓްރީން ވަނީ އިލްތިމާސް ކުރައްވާފައެވެ. އަދި ކޯވިޑް-19 އިން ރައްކާތެރިވުމަށްޓަކައި ހެލްތު ޕްރޮޓެކްޝަން އެޖެންސީ (އެޗްޕީއޭ)އިން ދެއްވާ އިރުޝާދުތަކަށް އަމަލުކުރުމަށް އެ މިނިސްޓްރީން ވަނީ އަންގާފައެވެ.\nމިދުވަސްވަރު އެއްވެސް މުވައްޒަފަކު ނުވަތަ ދަރިވަރަކުވެސް ސްކޫލްގެ ތެރޭގައި ގްރޫޕް ހަދައިގެން ކައިބޮއެ ނުވަތަ އެއްވެސް ކަހަލަ އެއްވުމެއް ބޭއްވުންވެސް ވަނީ މަނާކޮށްފައެވެ.\nއެޑިއުކޭޝަން މިނިސްޓްރީއިން ވަނީ މި ފިޔަވަޅުތައް ފުރިހަމައަށް ތަންފީޒުކުރުމަށް ހުރިހާ ސްކޫލްތަކާއި އެ މިނިސްޓްރީގައި ރަޖިސްޓްރީ ކޮށްގެން ހިންގާ ހުރިހާ ތަންތަނާއި އިދާރާތަކަށް އަންގާފައެވެ.


އަނބީންގެ މެދުގައި ހަމަހަމަކުރުން – DhiSalafiyyah\nފިރިމީހާގެ ދެއަނބިން، ނުވަތަ ތިން އަނބިން، ނުވަތަ ހަތަރު އަނބިން ތިބިނަމަ އެ އަނބިންގެ މެދުގައި ހަމަހަމަކުރުމީ ފިރިމީހާގެ ފަރާތުން އަނބިންނަށް އޮތް ޙައްޤެކެވެ. އެއީ ކާންދިނުމާ ފޭރާން ދިނުމާ އުޅޭތަން ދިނުމާ އަދި އެއްތާ ނިދުމުގެ ގޮތުންވެސްމެއެވެ. އަދި މިނޫންވެސް މިބާވަތުގެ ހުރިހާ ކެމެއްގައެވެ. އަދި ދެއަނބިން ނުވަތަ އެއަށްވުރެ ގިނައިން އަނބީން ތިބޭނަމަ ދަތުރަކު ދާއިރު އެކީގައި އަނބަކު ގެންދަން ވެއްޖެނަމަ ގުރުއަތު ލައިގެން ހޮވުނު އަނތްބަކު ގެންދިއުމީވެސް ރަސޫލުﷲ ޞައްލަﷲ ޢަލައިހިވަސައްލަމް ގެ ސުންނަތުން ފެންނަ ޢަދުލުވެރިގޮތެވެ. އަދި މުސްލިމުންނަށް ވާޖިބުވެގެންވަނީ އެކަލޭގެފާނާ ތަބަޢުވުމެވެ. މިފަދަކަންކަމުގައި ޢަދުލު ވެރިނުވެވޭ ފިރިންނަށް ވާޖިބު ވެގެންވަނީ އެންމެ އަނތްބަކު ގެންގުޅުމެވެ. މާތްﷲ ވަޙީ ކުރައްވާފައިވެއެވެ.\nفَإِنْ خِفْتُمْ أَلاَّ تَعْدِلُواْ فَوَاحِدَةً أَوْ مَا مَلَكَتْ أَيْمَانُكُمْ- النساء: ٣\nމާނައީ: “ގިނައަނބިންގެ މެދުގައި ޢަދުލު ވެރިނުވެވޭނެކަމަށް ކަލޭމެން ބިރުގަންނަންޏާ ދެން އެކަކާ އިންނާށެވެ. ދެން އަޅުއަންހެނުންނެވެ” އަބޫދާއޫދު ގެ 2119 ވަނަ ޙަދީޘްގައި ވެއެވެ.\n“مَنْ كَانَ لَهُ اِمْرَءَتَانِ فَمَالَ إِلَى إِحْدَاهُمَا جَاءَ يَوْمَ الْقِيَامَةِ وَشِقُّهُ مَائِلٌ”\nގެ މާނައީ: “ދެ އަނބިން ތިބި މީހަކު އެއް އަތްބެއްގެ ފަރާތަށް ބޮޑަށް ލެނބޭނަމަ ޤިޔާމަތް ދުވަހުން އޭނާ ހުންނާނީ އެއްފަޅި އެލިފައެވެ. ނުވަތަ އެއްފަޅި ވާވެފައެވެ.” މިއެވެ.\nނަމަވެސް މިދެންނެވި ހަމަހަމަކުރުން ވާޖިބު ވެގެންވަނީ ކެއުމާ ބުއިމާ އަދި ފޭރާމާ ނިދާތަނާ އަދިއެއްތާ ނިދުމާ މިބާވަތުގެ ހުރިހާ ކަމެއްގައެވެ. ނަމަވެސް ތިމާގެ ހިތުގައި ވަކިމީހަކަށް އުފެދޭ ލޯބިވެރިކަމާ ގާތްކަމަކީ އޭނާގެ އިޙްތިޔާރުގައި ނުވާކަންކަމެވެ. އެފަދަ ކަންކަމުގައި ބޭ އިޚްތިޔާރުން ވަކިފަރާތަކަށް ލޯބިވެރިކަން ބޮޑަށް ހުރުމީ އޭނާ ފާފަވެރި ވެދާފަދަ ކަމެއްނޫނެވެ. މާތްﷲރުއްސުންލެއްވި ޢާއިޝާގެފާނުންގެ ކިބައިން ރިވާ ވެގެންވެއެވެ. އެކަމަނާ ވިދާޅުވެއެވެ.\n“كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَقْسِمُ فَيَعْدِلُ اللَّهُمَّ هَذَا قَسْمِي فِيمَا أَمْلِكُ فَلاَ تَلُمْنِي فِيمَا تَمْلِكُ وَلَا أَمْلِكُ“\n( އަބޫދާއޫދު 2120)\nމާނައީ ރަސޫލުﷲ ޞައްލަﷲ ޢަލައިހި ވަސައްލަމްގެ އަނބިކަނބަލުންގެ މެދުގައި ކަންތައްތައް ބައްސަވާ އަދި ޢަދުލުވެރިވެ ވަޑައިގަންނަވައެވެ. އަދި ވިދާޅުވިއެވެ. އޭ މަތިވެރި މާތް ﷲ އެވެ. މިއީ އަޅާއަށް މިލްކުވެގެންވާ ކަންކަމުގައި ޔަޢުނީ މިއަޅާގެ ބާރު ހިންގޭކަންކަމުގައި މިއަޅާގެ ބެއްސުވުމެވެ. އަދި އިބަރަސްކަލާނގެ ޙަޟްރަތަށް އެކަނި ބާރުލިބިވޮޑިގެންވާ އަދި މިއަޅާގެ ބާރެއް ނެތްކަންކަމުގައި (އެބަހީ ހިތުގެ ޙަރަކާތްތަކާއި ހިތްލެބޭ ލެބުމުގައި) މިއަޅާއަށް ނުރުހުންވެ ވޮޑިނުގަންނަވާ ފާނދޭވެ.” މިއެވެ. އިސްވެދިޔަ އާޔަތާއި އަދި ދެ ޙަދީޘުން ސާފުސާފުކޮށް އެނގެނީ ފިރިމީހާ އޭނާގެ އަނބިންގެ މެދުގައި އޭނާއަށް ކުޅަދާނަ ވީހާ މިންވަރަކުން ޢަދުލުވެރިވެ ބަރާބަރުކުރުން ވާޖިބު ވާކަމެވެ. އަދި އޭނާއަށް ބާރު ނުހިންގޭކަންކަން ހުންނާނެކަމާއި އެފަދަ ކަންކަމާމެދު ޢުޤޫބާތް ނުދެއްވުމަށް ﷲގެ ޙަޟްރަތަށް ދުޢާކޮށް ދަންނަވަން ޖެހޭނެކަމެވެ.


އޭޑީކޭގެ ޓީމަށް ސާބަހެވެ. ތިޔަ ލިޔެލީ ތާރީޚުގެ އައު ސަފުހާއެކެވެ.\nއޭޑީކޭ ހޮސްޕިޓަލުން ދެއްކި ނަމޫނާ\nދަތި އުނދަގޫ އޮޕަރޭޝަންތައް ކާމިޔާބު ކުރެވުނީ ހިތްވަރާއި ތަޖުރިބާއިން\nއޭޑީކޭއަށް ގެންދެވުނީ އެއީ އެންމެ ކައިރީގައި ހުރި ހޮސްޕިޓަލަށް ވުމުން\n9 މެއި 2021 | އާދީއްތަ 11:26\nރައީސް ނަޝީދަށް ފަރުވާ ދިނުމުގައި ހަރަކާތްތެރިވި ބައެއް ޑޮކްޓަރުން: މި ޓީމުން ދައްކާފައިވަނީ އާދަޔާ ޚިލާފު ހުޝިޔާރުކަމަކާއި ކުޅަދާނަކަމެއް\nކުރީގެ ރައީސް މުހައްމަދު ނަޝީދަށް ހުސްވި ހަފުތާގެ ބުރާސްފަތި ދުވަހުގެ ރޭ އަމާޒުވި ނިރުބަވެރި ހަމަލާގައި އެމަނިކުފާނު ސީރިއަސްކޮށް ޒަޚަމްވެ ވަޑައިގަތުމާ ގުޅިގެން ނިއުޅެންފެށި ސަފުހާތަކުގެ ތެރެއިން އެންމެ ފުރަތަމަ ސަފުހާ ފަށައިދިނީ އެމަނިކުފާނުގެ ހަށިފާރަވެރިންގެ ޓީމުންނެވެ. އެ ސަފުހާއަކީ ރައީސް ނަޝީދުގެ ފުރާނަ ސަލާމަތްކުރުމާއި ފަރުވާގެ ކަންކަމެވެ. ރައީސް ނަޝީދު އެންމެ ފުރަތަމަ ވެސް ގެންދެވުނީ މާލޭގައި ހުންނަ އެންމެ ބޮޑު އަމިއްލަ ހޮސްޕިޓަލްކަމަށްވާ އޭޑީކޭއަށެވެ.\nއޭޑީކޭއަށް ގެންދެވުނީ ކީއްވެ؟\nމި ހާލަތުގައި އޭޑީކޭ އިޚުތިޔާރު ކުރެވުނީ ކީއްވެގެން ބާވައެވެ. އޭޑީކޭ އިޚުތިޔާރު ކުރެވުނީ އެއީ ހާދިސާ ހިނގި ތަނާއި އެންމެ ގާތުގައިވާ ހޮސްޕިޓަލްކަމަށް ވުމުންނެވެ. ހުކުރު ދުވަހު ބޭއްވި ނޫސް ކޮންފަރެންސެއްގައި ޗީފް އޮފް ޑިފެންސް ފޯސް މޭޖަރ ޖެނެރަލް އަބްދުﷲ ޝަމާލް ވިދާޅުވި ގޮތުން އެ ހާލަތުގައި އަމަލުކުރަން އޮންނަ އުސޫލުގެ ދަށުން ގެންދަން ޖެހޭނީ އެންމެ ގާތުގައި ހުންނަ ހޮސްޕިޓަލަކަށެވެ. އެހެންވީމާ ގެންދާނެ ހޮސްޕިޓަލް ނިންމާފައި އެވަނީ އުސޫލުގެ ތެރެއިން ރައީސް ނަޝީދުގެ ހަށިފާރަވެރިންނެވެ. އެންމެ ގާތުގައި ހުރި ހޮސްޕިޓަލަކީ އޭޑީކޭ ހޮސްޕިޓަލެވެ.\nއޭޑީކޭ ހޮސްޕިޓަލަށް ރައީސް ނަޝީދު ގެންދެވުނު ގެންދެވުމަކީ ރައީސް ނަޝީދުގެ އާއިލާއިންވެސް ސަލާމަތީ ބާރުތަކުންވެސް އަދި އެމަނިކުފާނުގެ ސަޕޯޓަރުންނާއި ޖުމްލަކޮށް ހުރިހާ ދިވެހިންވެސް ދެވަނަ ވިސްނުމަކަށް ދާން ނުޖެހުނު ބަރާބަރު ނިންމުމެކެވެ. ލިބުނު ނަތީޖާގެ ފުރިހަމަކަމާ ދޭތެރޭ އެންމެންނަށްވެސް ހިތްހަމަ ޖެހުން ލިބުނު ނިންމުމެކެވެ. އެތަނަށް ނުގެންދެވުނު ނަމައޭ، އެހެންތަނަކަށް ގެންދެވުނު ނަމައޭ ބުނަން އެއްވެސް މީހަކަށް އެއްވެސް ފުރުސަތެއް ނުލިބުނު ނިންމުމެކެވެ. ހުރިހާވެސް ސާބަހަކާއި ތައުރީފެއް އޭޑީކޭގެ ކުޅަދާނަ ޓީމަށާއި މެނޭޖްމަންޓަށެވެ.\nއޭޑީކޭގެ މަގާމަށް ބަދަލު އަތުވެއްޖެތަ؟\nރައީސް ނަޝީދަށް އެރުވުނު ފަރުވާގެ ތަފްސީލާއި އެމަނިކުފާނުގެ ޒަޚަމްތަކުގެ ތަފްސީލުތައް އާއްމުންނާއި ހިއްސާ ކުރުމަށްޓަކައި އޭޑީކޭގެ ޑޮކްޓަރުންގެ ޓީމުން ހޮނިހިރު ދުވަހު ބޭއްވި ނޫސްކޮންފަރެންސް ފެނުނީމާ، އަޑު އިވުނީމާ ހަނދާނަށް އައީ މީގެ ގާތްގަޑަކަށް 57 އަހަރު ކުރިން އެމެރިކާގެ ޓެކްސަސްގެ ސިޓީއެއްކަމަށްވާ ޑަލަސްގައި ރައީސް ޖޯން އެފް ކެނެޑީ އަވަހާރަކޮށްލެވުނު ހިތާމަވެރި ހާދިސާއެވެ. ބަޑީގެ ވަޒަން އަރާފައިވަނީ ކެނެޑީގެ ކަނދުރާއަށާއި ބޮލަށެވެ. ވަގުތުން ގެންދެވުނީ ޑަލަސްގެ ޕާކްލޭންޑް މެމޯރިއަލް ހޮސްޕިޓަލަށެވެ.\nހަމަލަ އަމާޒުވިތާ ބައިގަޑިއިރު ފަހުން އިއުލާން ކުރެވުނީ ރައީސް ކެނެޑީ އަވަހާރަވެއްޖެ ކަމުގައެވެ. ކެނެޑީއަށް ރައިފަލަކުން ހަމަލަދިނީ ލީ އޮސްވާލްޑޭ ކިޔުނު މީހެކެވެ. ކަންދިމާވި ގޮތުން އޭގެ ދެ ދުވަސް ފަހުން ފުލުހުންގެ މަރުކަޒެއްގައި އޭނާ ހައްޔަރު ކުރެވިފައިވަނިކޮށް ޖެކް ރޫބީ ކިޔުނު މީހަކު ވަނީ ފިސްތޯލަޔަކުން ހަމަލަދީ ލީ އޮސްވާލްޑުވެސް މަރާލައިފައެވެ. އިއްތިފާގުން ނަމަވެސް އޮސްވާލްޑް ގެންދެވުނީ ހަމަ ޕާކްލޭންޑް މެމޯރިއަލް ހޮސްޕިޓަލަށެވެ. އެއީ އެންމެ ގާތުގައި ހުރި ހޮސްޕިޓަލް ކަމުންނެވެ.\nފިސްތޯލައިގެ ވަޒަން އަރާފައިވަނީ އޮސްވާލްޑުގެ ބަނޑަށެވެ. ގެއްލުން ލިބުނު ގުނަވަންތަކުގެ ތެރޭގައި ގޮހޮރާއި ފުރަމެޔާއި ތަންތަން ހިމެނެއެވެ. ޑޮކްޓަރުންގެ ޓީމަކުން ފަރުވާ ދެމުން ގެންދަނިކޮށް އޮޕަރޭޝަން ތިއޭޓަރުގައި އޮސްވާލްޑް ވަނީ މަރުވެފައެވެ. މުޅި އެމެރިކާ އާއި މުޅި ދުނިޔޭގައި އެދުވަސްވަރު އެންމެ ބޮޑަށް ދެކެވުނީ މި ވާހަކަތަކެވެ. ކެނެޑީގެ އަވަހާރަވުމާއި ޑޮކްޓަރުން ބުނެފައިވާ ވާހަކަތަކެވެ. އޮސްވާލްޑްގެ މަރުވުމާއި އޭނާއަށް ލިބުނު ޒަޚަމްތަކުގެ ބާވަތާއި ކުޑަބޮޑުމިނުގެ ވާހަކައެވެ.\nޕާކްލޭންޑް މެމޯރިއަލް ހޮސްޕިޓަލަކީ ޑަލަސްގައި ހުންނަ ޕަބްލިކް ހޮސްޕިޓަލެކެވެ. ފެންވަރު ރަނގަޅު ތަނެކެވެ. އެތަނުގައި ފަރުވާ ދެމުންދަނިކޮށްވެސް ރައީސް ކެނެޑީ އަވަހާރަވީއެވެ. އަދި އޮސްވާލްޑް ވެސް މަރުވީއެވެ. އެހެން އެވީ ޒަޚަމްތަކުގެ ސީރިއަސްކަމުންނާއި ދުވަސްވަރުގެ ގޮތުންވެސް މެއެވެ. ކޮންމެއަކަސް އެ ކަމަށް 57 އަހަރުގެ ދިގު މާޟީއެއް ފާއިތުވެގެން ދިޔައިރުވެސް ޕާކްލެންޑް މެމޯރިއަލް ހޮސްޕިޓަލް އަދިވެސް މަޝްހޫރުވެގެންވަނީ ކެނެޑީއާއި އޮސްވާލްޑަށް ފަރުވާދިން ހޮސްޕިޓަލްގެ ގޮތުގައެވެ.\nއޭޑީކޭ ހޮސްޕިޓަލުގެ މެޑިކަލް ޓީމުގެ އާދަޔާ ޚިލާފު ހުޝިޔާރުކަމާއި ކުޅަދާނަކަމުން ރައީސް ނަޝީދުގެ ފުރާނަ ސަލާމަތްކޮށްދީފިއެވެ. ހަތަރު ފަސް އޮޕަރޭޝަނަކަށް ފަހު އެމަނިކުފާނު ނުރައްކަލުން މިންޖުކޮށްދީފިއެވެ. މީގެ ތެރެއިން ޚާއްސަކޮށް އެއް އޮޕަރޭޝަނުގެ ތަފްސީލުތައް ޑޮކްޓަރަކު ވިދާޅުވެ ދެއްވީމާ އާސޯޚުވެސް ވާންވެސް ޖެހުނެވެ. އެ އޮޕަރޭޝަނުގެ އުނދަގޫކަމާއި އޮޅުންބޮޅުން ބޮޑުކަމާއި ޓީމުގެ ހިތްވަރާއި ނަސީބުވެސް ހިތަށް ވަދެފައެވެ.\nމިހުރިހާ ކަމެއް މިގޮތަށް ހުރުމާއެކު ރައީސް ނަޝީދުގެ ހާދިސާއިން އޭޑީކޭ ހޮސްޕިޓަލުގެ ތާރީޚުވެސް އެދިޔައީ ބަދަލުވެގެންނެވެ. އަބަދަށްޓަކައެވެ. އެއީ ޔަގީން ކަމެކެވެ. ރައީސް ކެނެޑީގެ ހާދިސާއިން ޕާކްލޭންޑް މެމޯރިއަލް ހޮސްޕިޓަލުގެ ތާރީޚުވެސް ބަދަލުވެގެންދިޔަ ފަދައިންނެވެ.\nނޭވާ ހިފަހައްޓާލަން ޖެހުނު ވަގުތުކޮޅު\nއޭޑީކޭ ހޮސްޕިޓަލުގައި ކުރެވުނީ ރައީސް ނަޝީދުގެ އެންމެ އޮޕަރޭޝަނެއް ދެ އޮޕަރެޝަނެއް ނޫނެވެ. ކިތަންމެ އޮޕަރޭޝަނެކެވެ. އެއީ އަވަހަށް ނިމުނު ކަމެއްވެސް ނޫނެވެ. ގާތްގަޑަކަށް ސޯޅަ ސަތާރަ ގަޑިއިރަށް ދެމިގެންދިޔަ ކަމެކެވެ. އެހެންވީމާ އެ ހުރިހާ ކަމެއްގެ ތަފްސީލު ލިޔުމަކީ ނުވަތަ ކިޔައިދިނުމަކީ ފަސޭހަ ކަމަކަށް ނުވާނެއެވެ. އެކަމަކުވެސް މީގެ ތެރެއިން އެއް ކަމެއް ޚާއްސަވެއެވެ. އެއީ ރައީސް ނަޝީދުގެ ހަށިކޮޅު ފޫއަޅުވާލައިފައި ވަދެފައިވާ ރޭޒާފުއް ތަކުގެ ތެރެއިން އެންމެފަހު ފުއް ނެގުމުގެ މަސައްކަތެވެ. އެވާހަކަ އަޑު އަހަންވެސް ހުންނަން ޖެހުނީ ނޭވާ ހިފަހައްޓާލައިގެންނެވެ.\nރައީސް ނަޝީދުގެ ހަށިކޮޅުން އެންމެ ފަހުން ނެގުނު ރޭޒާފުކަކީ އެއްތަނެއްގައި ގަރާރުވެގެން އޮތް ފުކެއް ނޫނެވެ. ލެޔާއި ދަވަޔާއި ފެނުގެ ތެރޭގައި ދައުރުވޭވޭ އޮތް ފުކެކެވެ. ދުވެދުވެ އޮތް ފުކެކެވެ. އޭތި ނެގުމަށްޓަކައި ޑޮކްޓަރުންގެ ޓީމުން ކުރަންޖެހުނީ އޭގެ ކުރިން ދުވަހަކުވެސް ނުކުރާ ވަރުގެ ބުރަ މަސައްކަތެކެވެ. އުނދަގޫ މަސައްކަތެކެވެ. ތަމްރީނެއްގައިވެސް އަދި އެހެންކަމެއްގައިވެސް އޭގެ ކުރިން ކުރިމަތިލާން ޖެހިފައިނުވާ ކަހަލަ ސީރިއަސް ގޮންޖެހުންތަކަކާއި ކުރިމަތިލައިގެންނެވެ.\nޑޮކްޓަރުން ތަމްރީނުވަނީ އާއްމުގޮތެއްގައި ލޭ ހޮޅީގެ އެތެރޭގައި ހަރުލާފައި ހުންނަ ގަނޑު ލޭކޮޅުކޮޅާއި އެޒާތުގެ ތަކެތި ނެގުމަށެވެ. އެކަމަކު މިފަހަރު ނަގަން ޖެހުނީ މުޅިން ތަފާތު އެއްޗެކެވެ. ނަގަން ޖެހިދާނެ ކަމަށް ޚިޔާލަށްވެސް ގެނެވިފައި ނުވާ އެއްޗެކެވެ. އެއީ ކޮޅުކޮޅަށް ދުވެދުވެއޮތް އޮމާން ބޯލް ބެއަރިންގެކެވެ. ދިވެހިބަހުން ބުނަންޏާ ރޭޒާފުކެކެވެ.\nމި އޮޕަރޭޝަން ކާމިޔާބުކުރީ ރާއްޖޭގައި ތިބި އެންމެ ގާބިލް އަދި ތަޖުރިބާކާރު ޑޮކްޓަރުންގެ ލަފަޔާއި އެހީތެރިކަން ލިބިގެންނެވެ. ދިވެހި ކާޑިއޮލޮޖިސްޓުން ކަމުގައިވާ ޝާފިއާއި ޑރ. ޝާނީޒް ފަދަ ޑޮކްޓަރުންގެ ބައިވެރިވުން ވެސް އޮވެގެންނެވެ. މި ޑޮކްޓަރުންނާއި މުޅި އޭޑީކޭއަށް ސާބަހެވެ. ރާއްޖޭގެ މެޑިކަލް ހިސްޓްރީގައި ތިޔަ ލިޔެލީ އައު ސަފުހާއެކެވެ. އެކަން ދިވެހިން އަބަދުވެސް ހަނދާން ކުރާނެއެވެ. އުފާކުރާނެއެވެ. ފަޚުރުވެރިވާނެއެވެ.\nއޭޑީކޭ ހޮސްޕިޓަލް މަޖިލީހުގެ ރައީސް، ރައީސް މުޙައްމަދު ނަޝީދު ރައީސް ނަޝީދަށް ދިން ޓެރަރިސްޓް ހަމަލާ ހެލްތު މިނިސްޓްރީ ރައީސް އޮފީސް\nފ އަތޮޅު ވިއްކާލުން ތަރައްގީ، ކޮންސިއުލޭޓް އެޅުން އަޅުވެތިކަން\n50،000ށް ހެދެން ހުރި ހިޔާ ފުލެޓުގެ ޔުނިޓެއް ހަދާފައިވަނީ 62،000 ޑޮލަރަށް\nހެންވޭރު ގެއެއްގެ ތިންވަނަ ފަންގިފިލާއިން އަންހެނަކު ވެއްޓި ފަރުވާދެނީ\n10 މެއި 2021 | ހޯމަ 07:01\nއަނެއްކާ އަނެއް ކަންތައް. ޚިދުމަތްތެރިންގެ ޚިދުމަތްވެސް ކަލޭމެނަށް ފެންނަ ގޮތަކީ ތީ؟ އަލަށްތަ ޑޮކްޓަރުން މީހަކަށް ފަރުވާ ދީގެން އެއުޅެނީ. ނާ ހަމަ ހެޔޮކޮށް! ހަހަހ ަ ާ ާ ކެ ކެ ކެ އައްދޯއި


Vaahaka: Malak | #Dhiislam\n5 years ago | 11 comments| September 19, 2012 |\nމިވާހަކައަކީ އޮމާންގައި ދިރިއުޅުނު އޮމާންގެ ކުޑަ އަންހެން ކުއްޖެއްގެ ހަޤީޤީ ވާހަކައެކެވެ. މިއަންހެން ކުއްޖާގެ ވާހަކަ ކިޔާދީފައިވަނީ އޭނާގެ އެކުވެރިންނާއި ޢާއިލާގެ މީހުންނެވެ. މިވާހަކަ ފެށެނީ އޮމާންގެ ޒުވާން ފިރިހެނަކު ހުޅަނގުގެ އަންހެނަކާ ކައިވެނި ކުރާ ހިސާބުންނެވެ. އަންހެން މީހާ ހުރީ އޭނާގެ ދީން ކަމުގައިވާ ކްރިސްޓިއަން ދީނުގެ މަތީގައެވެ. ނަމަވެސް އޭނާ ދިރިއުޅުމަށްޓަކައި، އޭނާގެ ފިރިމީހާޔާ އެކު ޔަމަނަށް އައެވެ. ފިރިހެން މީހާއަކީ ރަނގަޅު ވަޒީފާއެއްގައި އުޅޭ މުދާވެރި މީހެކެވެ. މިދެމީހުންނަށް ލިބުނު ކުދިންގެ ތެރެއިން އެއްކުއްޖަކީ މަލަކު ނަމަކަށް ކިޔާ މި ކުޑަ އަންހެން ކުއްޖާއެވެ.\nމަލަކު ދިރިއުޅެމުން ދިޔައީ ފޯރާ މުދާވެރި ދިރިއުޅުމެއްކަމުން ދުނިޔެމަތީގައި މީހަކު ލިބުމަށް އެދޭނެ ފަދަ ކޮންމެ އެއްޗެއް އޭނާއަށް ލިބިގެންވިއެވެ. އެހެންނަމަވެސް މިއަންހެން ކުއްޖާއަށް ހަމައެކަނި އުނިވެގެންވީ އެއްޗަކީ ޢާއިލާއެކެވެ.\nމައިންބަފައިން ތިބިކަމުގައި ވީނަމަވެސް މައިންބަފައިންގެ ލޯތްބާއި އަޅާލުމުން މަޙްރޫމްވެގެންވާ މި ކުއްޖާ އޭނާއާއި އެކު ވަގުތު ހޭދަ ކުރާނެ ކޮންމެވެސް މީހާކު ވުމަށް ބޭނުން ވިއެވެ. އަދި އޭނާގެ ސިއްރުތައް ކިޔާދީ ހަދާނެ ގާތް އެކުވެރިއަކު ބޭނުންވިއެވެ. ނަމަވެސް މަލަކަށް ހަމައެކަނި ފެންނަށް ތިބިހާވެސް ބަޔަކީ އޭނާފަދައިން މިނިވަންކަމާއެކު ދިރިއުޅުމުގެ ވަގުތުތައް ހޭދަކުރަމުންދާ މުއްސަނދި އަންހެން ކުދިންނެވެ. އެކުދިން ގިނަ ވަގުތުތައް ހޭދަ ކުރަނީ އެކުވެރިންނާ އެކު މަޖަލާއި ސަކަރާތުގައެވެ. އެކުދިން ކުރާ ކަންތައްތަކަށް ހުރަސް އަޅާނެބަޔަކު ނޫޅެއެވެ. އެކުދިން ހިތްއެދޭހާ ގޮތަކަށް ކަންތައް ކުރަމުން ގެންދެއެވެ.\nމިހެންއުޅެމުން އެއްފަހަރެއްގައި، ޗުއްޓީ ހޭދަކޮށްލުމަށްޓަކައި މަލަކާއި އޭނާގެ އެންމެ ގާތް އެކުވެރިޔާ އަދި ހަފިރިހެން ކުދިން ”ސަލަސަލާ“ ކިޔާ އަވަށަކަށް، ދުވަސްކޮޅަކަށް ދިޔައެވެ. އެކުދިން ދެކޮޓަރި ހިފިއެވެ. އެއީ އެއްކޮޓަރީގައި ފިރިހެން ކުދިން ނިދުމަށްޓަކައެވެ. އަދި އަނެއް ކޮޓަރީގައި މަލަކު އާއި އޭނާގެ އެކުވެރިޔާ ނިދުމަށެވެ. އެކުދިން އެކުގައި އެއްކޮޓަރިއެއްގައި ނުވަތަ ކްލަބުގައި، މަޖަލާ ސަކަރާތުގައި ދުވާލުގެ ވަގުތުތައް ހޭދަކުރެއެވެ. އަދި މެންދަމުވެ2ޖެހުމުން ނިދަން މަސަތްކަތް ކުރެއެވެ. އެކުދިން ދެކެމުން އައިގޮތުގައި އުފަލާ އަރާމާ މިނިވަން ކަމަކީ އެއީއެވެ.\nމަލަކު އަދި އޭނާގެ އެކުވެރިޔާގެ ވެސް ރައްޓެހިވެގެންއުޅޭ (ބޯއި ފްރެންޑު) ފިރިހެން ކުއްޖަކު ހުރެއެވެ. މަލަކުގެ މި އެއްވެސް މަންޒިލެއްނެތި ދަތުރުކުރަމުންއައި ޙަޔާތުގެ ދަތުރުގައި އެއްދުވަހަކު އެހެން މީހުންގެ ފަރާތުން އެއްވެސް އުނދަގުލެއް ނުވާނޭ ފަދަ އެކަހެރި ތަނަކަށް ދިއުމަށް މަލަކު އާއި އޭނާގެ ރަހްމަތްތެރިޔާ ދެމީހުން ބޭނުންވިއެވެ. އެހެންކަމުން މަލަކުގެ އެކުވެރިޔާގެ ގެއަށް ދިއުމަށް އެމީހުން ނިންމިއެވެ. ސަބަބަކީ އެގެއަކީ އެއްވެސް ބަޔަކު ނޫޅޭ ހަމަހިމޭން ތަނެކެވެ.\nމަލަކު އާއި އޭނާގެ އެކުވެރިޔާ އަދި އެދެމީހުންނާއި އެކު އުޅޭ ދެފިރިހެން ކުދިން އެގޭގެ ފެންޑާގައި ވަގުތުކޮޅެއް ހޭދަކުރުމަށްފަހު މަލަކުގެ އެކުވެރިޔާ އޭނާ ރައްޓެހިވެގެން އުޅޭ ފިރިހެން ކުއްޖާޔާއެކު ވަކިން ކޮޓަރިއަކަށް ދިޔައެވެ. އަދި މަލަކު ބޭނުން ނަމަ އޭނާވެސް ބޭނުން ކޮޓަރިއަކަށް ދާންވީ ކަމުގައި އެކުވެރިޔާ ބުންޏެވެ.\nއެހެނަސް މަލަކު ބޭނުންވީ ފެންޑާގައި ތިބެ އޭނާ ރައްޓެހިވެގެންއުޅޭ ފިރިހެން ކުއްޖާޔާ ވާހަކަ ދެއްކުމަށެވެ. ކުޑަވަގުތުކޮޅެއް ފަހުން މަލަކުގެ އެކުވެރިޔާ އޭނާއަށް ގޮވިއެވެ. އެހެންކަމުން މަލަކާއާއި އޭނާ ރައްޓެހިވެގެން އުޅޭ ކުއްޖާ އެކޮޓަރިއަށް ދިޔައެވެ. މަލަކުއާއި އޭނާގެ ބޯއި ފްރެންޑު އެކޮޓަރިއަށް ވަން އިރު އެކުވެރިޔާ އާއި އެކުވެރިޔާ އާއި އެކު ހުރި ފިރިހެން ކުއްޖާ ތިބި ހުތުރުކަން ބޮޑުގޮތް ފެނިފައި އެދެމީހުންނަށް ކުއްލި ސިހުމެއް ލިބުނެވެ. އާދެ ޒިނޭގެ ތަންމަތީގައި ތިބި މިދެމީހުންގެ ބޭނުމަކީ މަލަކު ވެސް އެމީހުންނާއި އެކަމު އެމަޖަލުގައި ބައިވެރިކުރުވުމެވެ. ނަމަވެސް ފުރަތަމަ ފަހަރަށް މި ޅަ އަންހެންކުއްޖާއަށް ލަދުވެތިކަމުގެ އިޙްސާސްތައް ކުރެވުނެވެ. މި ފާޙިޝް ޢަމަލް ހަމަލޮލުން އޭނާގެ ކުރިމަތިން ފެނުނު ހިނދު އޭނާ އޭނާގެ ރަހްމަތް ތެރިޔާއާއި ދިމާލަށް ޤަބޫލުކުރަންދަތި މޭރުމަކުން ބަލާލިއެވެ. އެއަށްފަހު ނުހަނު ރުޅިވެރިކަމާއެކު އަތްދަމާލަފައި އޭނާގެ އެކުވެރިޔާގެ ކަންކަށިމަތީ އެތިފަހަރެއް ޖެހިއެވެ. އަދި ބުންޏެވެ. ”ކަލެއަށް ތިގޮތަށް ކަންތައް ކުރަން ކެރުނީ ކިހިނަކުން ހެއްޔެވެ؟“ އަދި ވިދުވަރެއް ފަދައިން އެގޭތެރެއިން ނިކުމެގެން ދިޔައެވެ. ފުރަތަމަ ފަހަރަށް މަލަކުގެ ހަޔާތުގައި ތިމާއަކީ އެއްވެސް ގޮތެއްފޮތެއް ނެތް މީހެއްކަމުގައި ޤަބޫލު ކުރެވި އޭނާގެ މި އެއްވެސް އަގެއް ނެތްޙަޔާތާއި މެދު ވިސްނާ ފިކުރުކުރެވެން ފެށުނެވެ. މިލިބުނު ކެހިވެރިކަމުގެ ސަބަބުން މަލަކަށް ބުނެދޭން ނޭނގޭ ފަދަ ނުތަނަވަސް ކަމެއް އިހްސާސް ކުރެވެމުން ދިޔައެވެ. އަދި ހިތްހަމަ ޖައްސާލުމަށްޓަކައި ތަނަކަށް ދުވެ ފިލުމަށް ބޭނުން ވިއެވެ.\nމަލަކު އޭނާގެ ގެއަށް އެނބުރި ދިޔައެވެ. އެތަނުން އިވޭނެހާ ވެސް އަޑަކީ މަލަކުގެ ޢާއިލާގެ ކުދިންނާއި އެމީހުންގެ އެކުވެރިން ލަވަޖަހާ މަޖާނަގާ އަޑެވެ. މަލަކުގެ އެކުވެރިޔާގެ ގޭގައި ކަންތައް އެދިމަވިގޮތާއި މެދު މަލަކު ނުރުހުންތެރި ވީ މިންވަރުގެ ބޮޑުކަމާއެވެ. ހިންހަމަޖެހުމެއް ހޯދުމަށްޓަކައި މަލަކު އޭނާގެ ކޮޓަރިއަށް ދުއްވައިގަތެވެ. އެތަނުން މަލަކަށް ފެންނަން ހުރިހާ ވެސް އެއްޗަކީ ފާރުތަކުގައި ހަރުކޮށްފައިވާ ފަސާދަވެރިކަން ބޮޑު ތަސްވީރުތަކެވެ. އެހެންކަމުން އެހުރިހާ ތަސްވީރުތަކެއް ނަގާ ވީދާ ހަލާކުކޮށް ކުދިކުދި ކޮށްލިއެވެ. މިހުރިހާ ކަމަކަށް ފަހު މަލަކުގެ ހަށިގަނޑަށް ވަރުބަލިކަމާ ލޮޑުކަން ވެރިވިއެވެ. ނަމަވެސް އޭނާއަށް ލިބިފައި ހުރި ނުތަނަވަސްކަމަށް ކުޑަ ލުއިކަމެއް ލިބުނުހެން ހީވިއެވެ.\nމިހިސާބުން އޭނާ ނަމާދު ކުރުމަށް ބޭނުން ވިއެވެ. މަލަކު އޭނާގެ ގޭގެ ފެންޑާއަށް ދިޔައެވެ. އެއީ އެތަން ހަމަހިމޭން ވާނެ ތީއެވެ. އަދި ނަމާދު ކުރުމަށް ފަސޭހަ ވާނެތީއެވެ. އޭނާއަށް ކޮންމެހެން ވެސް ނަމާދުކުރުމަށް ބޭނުން ޖެހިއްޖެހެން ހީވިއެވެ. ނަމަވެސް ހިތާމައިގެ ކޮޅެއްނެތެވެ. މުސްލިމު ބައްޕައެއްގެ ހުރި މިއަންހެންކުއްޖާ އަކަށް ނަމާދު ކުރާނެ ގޮތެއް ނޭނގުނެވެ. އެވަގުތު މަލަކު ފާހަނައަށް ގޮސް އޭނާގެ މުޅި ހަށިގަނޑު ޠާހިރު ފެނުން ތެންމާލިއެވެ. އެހެނީ އޭނާއަށް ވުޟޫ ކުރާ ގޮތާއި ބެހޭގޮތުން އެއްވެސް ކަމެއް ނޭނގެއެވެ. ދެން މަލަކަށް އޭނާގެ މާމަގެ ނަމާދުކުރާ މުސައްލަ ފެނުނެވެ. މުސައްލަ އެޅުމަށްފަހު އޭގެ މަތީގައި ކޮޅަށް ހުއްޓުނެވެ. ހަދަންވީ ކިހިނެތްކަމެއް އޭނާއަކަށް ނޭނގުނެވެ.\nއެހެންކަމުން މަލަކުގެ ހިތް އޭނާއަށް މަގުދެއްކި ގޮތަށް އެނާ ކަންތައްކުރިއެވެ. އޭނާގެ ހިތް ބުނާކަހަލައެވެ. ސަޖިދަކުރާށެވެ. އެވަގުތު މަލަކު ސަޖިދައަށް ތިރިވެ ނިކަމެތިކަމާއި އެކު ކުށްވެރިއެއް ފަދައިން އޭނާގެ ނިތްކުރި ބިންމަތީގައި ޖެއްސިއެވެ. އަދި އޭނާގެ ވެރިރައްބުގެ ޙަޟްރަތުގައި ދުޢާކުރުމުގައި އެއްގަޑިއިރު ވަންދެން ސަޖިދައިގައި އޮތެވެ. މަލަކުގެ ހިތުގައިވާ ހުރިހާ އިހުސާސްތަކެއް އޭނާގެ ވެރި ރައްބުގެ ޙަޟްރަތަށް ބަންޑުން ކޮށްލިއެވެ. މިކަންތައްތަކުގެ ސަބަބުން މަލަކަށް އިތުރު ހިތްހަމަޖެހުމެއް ލިބުނެވެ. ނަމަވެސް މިހިސާބުން ވެސް އިތުރު ކަންތައްތައް ކުރުމަށް އޭނާގެ ހިތް އެދެން ފެށިއެވެ. އެކަމަށް ބޭނުންވިއެވެ.\nކުއްލިއަކަށް ގިނަ ދުވަސްތަކެއް ވަންދެން ނުފެނި ހުރި އޭނާގެ ބޮޑުބޭބެގެ މަތިން މަލަކު ހަދާންވިއެވެ. މަލަކުގެ ބައްޕައާއި ބޮޑުބޭބެއާއި ގުޅުން މާރަނގަޅު ނުވުމުގެ ސަބަބުން އެދެބައިމީހުން ވަނީ ވަރަށް ދުރުވެފައެވެ. މަލަކަށް ވިސްނުނު ގޮތުގައި އޭނާއަށް އެހީތެރި ވެދެވޭނެ ހަމައެކަނި މީހަކީ އެއީއެވެ. ހަމަ ވަގުތުން އެގެއަށް ދިއުމަށް އޭނާ ނިންމިއެވެ. ނަމަވެސް އޭނާ ހެދުން އަޅައިގެން ހުރިގޮތަށް އެއްފަހަރު ނަޒަރު ހިންގާލުމަށްފަހު އެފަދައިން ހެދުން އަޅައިގެން ދިއުމަށް ލަދުވެތި ވިއެވެ. އެހެން ކަމުން ނިވާކަންބޮޑު ހެދުމެއް ފެނޭތޯ އޭނާގެ ހެދުންތައް ހާވަންފެށިއެވެ. ނަމަވެސް އެވަރުގެ ހެދުމެއް ނުފެނުނެވެ. ކޮންމެ ހެދުމަކުން ވެސް މަލަކުގެ ހަށިގަނޑުގެ ބައެއް ފާޅުވާން ހުރެއެވެ. ކުއްލިއަށް މަލަކުގެ ހަނދާނަށް އައީ އެއްފަހަރެއްގައި މަލަކުގެ ބޮޑުބޭބެގެ އަންހެނުން އޭނާއަށް ދިން އަބާޔާ އަކާއި މޫނުބުރުގާއަކާއި ހަތިމެއްގެ މަތިންނެވެ. މަލަކު އެހެދުން ނަގާ އަބަޔާ ލާ މޫނުބުރުގާ އަޅާ ނިވާވިއެވެ. އަދި މަލަކުގެ މާމަގެ ޑްރައިވަރު ގާތުގައި ބޮޑުބޭބެގެ ގެއަށް ގެންގޮސް ދިނުމަށް އެދުނެވެ.\nމަލަކު ބޮޑުބޭބެގެ ގެއަށް ދިޔުމުން އެ ގޭގެ ދޮރު ހުޅުވާލީ ބޮޑުބޭބެގެ އަންހެނުންނެވެ. މަލަކު ފަހަރީގެ އަތުތެރެއަށް ވެއްޓިގަނެފައި ތުއްތު ކުއްޖެއްފަދައިން ގިސްލާ ރޯން ފެށިއެވެ.\nމަލަކުގެ ފަހަރިއަށް ވެގެން އުޅޭގޮތް ކޮންމެވެސް ވަރަކަށް ވިސްނުނެވެ. އެހެން ކަމުން މަލަކުގެ ބޮޑުބޭބެއަށް ގޮވިއެވެ. މަލަކުގެ ބޮޑުބޭބެ ފެނުމުން ވެސް އޭނާއަށް ކަންތައް ކުރެވުނީ ހަމައެފަދައިންނެވެ. ބޮޑުބޭބެގައިގައި ބައްދައިގަނެފާ ރޯންފެށިއެވެ. ނިވާވެގެންހުރި މަލަކު ފެނުމުން ބޮޑުބޭބެއަށް، އެއީ މަލަކުކަން ވެސް ނޭނގުނެވެ. ބޮޑުބޭބެއަށް އެއީ މަލަކުކަން އެނގުމުން އޭނާ ހަމަޖައްސާފައި ގޮނޑިއެއްގައި ބޭންދިއެވެ. އަދި މަލަކާއި އެކު އިށީނދެ ވާހަކަ ދައްކަން ފެއްޓިއެވެ.\nމަލަކު ބުނި ގޮތުގައި މަލަކަށް އެންމެ ފުރަތަމަ ފަހަރަށް ލޯތްބާއި އަޅާލުމަކީ ކޮބައިކަން އިޙުސާސް ކުރެވުނީ އެހިސާބުންނެވެ. ދެން އޭނާ އޭނާގެ ބޮޑުބޭބެގެ ދަރިފުޅާ ބައްދަލު ކުރުމަށް އެދުނެވެ. އަދި ބޮޑު ބޭބެގެ ދަރިފުޅު އައުމުން، މަލަކަށް ނަމާދުކުރަން ދަސްކޮށްދިނުމަށް އޭނާގެ ކިބައިން މަލަކު އެދުނެވެ. މަލަކަށް ނަމާދުކުރަން ދަސްވުމުން، އޭނާ ހުރި ކޮޓަރިއަށް އެއްވެސް މީހަކު ނައުމަށް އެދުނެވެ. އަދި ތިން ދުވަސް ވަންދެން އެކަނިމައިއެކަނި ހުރުމަށް ބޭނުން ވާކަމަށް ބުންޏެވެ.\nއެއަށްފަހު މަލަކު އޭނާގެ ބޮޑުބޭބެ ގާތުން އެހިއެވެ. ”އަހަރެން ޤުރުއާން ހިތު ދަސްކުރުމަށް ކިހާ ދުވަހެއް ބޭނުން ވާނެ ހެއްޔެވެ؟“ މަލަކަށް، މަދުވެގެން ފަސް އަހަރު އެކަމަށް ބޭނުން ވާނެ ކަމުގައި ބޮޑުބޭބެ ބުންޏެވެ. ނަމަވެސް އޭނާ މިވަރުން ހިތްހަމައެއް ނުޖެހުނެވެ. އަދި ބުންޏެވެ. ”އެހާދުވަސް ވާއިރު އަހަރެން މަރުނުވެ ދުނިޔޭގައި ހުރެދާނެ ބާއެވެ؟“\nއެހެންކަމުން މަލަކު އޭނާގެ މަސައްކަތް ފެށިއެވެ. ޤުރުއާން ހިތުދަސް ކުރުމުގެ ބުރަބޮޑު މަސަތްކަތް ފެށިއެވެ. މަލަކަށް މިލިބުނު އާ ޙަޔާތުގައި އޭނާ ވަރަށް އުފާވެރިކަމާއި ހިންހަމަ ޖެހުމުގައި ވިއެވެ. އޭގެފަހުން ދެމަސް ފާއިތުވިތަނާ މަލަކުގެ ބައްޕައަށް މަލަކު ގޭގައި ނޫޅޭކަން އެނގުނެވެ. އެހެންކަމުން މަލަކު ވީތަނެއް ހޯދަން ފެށިއެވެ.\nމަލަކު ވީ އޭނާގެ ބޮޑުބޭބެގެ ގޭގައިކަން އެނގުމުން ވަރަށް ރުޅިއައެވެ. މަލަކު ބައްޕަ މަލަކު އަނބުރާ ގެންދިއުމަށް އެގެއަށް ދިޔައެވެ. ނަމަވެސް އެގެއަށް އެނބުރި ދިއުމަށް އޭނާ އިންތިހާއަށް ދެކޮޅު ހެދިއެވެ. އެންމެ ފަހުން މަލަކު ނިންމީ އޭނާގެ ކާފަގެ ގޭގައި ގޮސް އުޅުމަށެވެ. އެއީ އެމައްސަލަ ގަނޑު ނިންމާލުމަށެވެ.\nމަލަކަށް މުހިއްމު ކަމަކަށްވީ އޭނާގެ މަޤްސަދު ޙާޞިލް ކުރުމެވެ. އެއީ ޤުރުއާނު ހިތުދަސް ކުރުމެވެ. މަލަކު އެންމެ ތިންމަސް ދުވަސް ތެރޭ ޤުރުއާން ހިތުދަސްކޮށް ނިންމިއެވެ. މިކަމުގެ އުފަލުގައި އޭނާގެ ބޮޑުބޭބެއަށާއި އޭނާގެ ޢައިލާ މީހުނަށް ގުޅާ އޭނާގެ ގާތަށް އައުމަށް އެދުނެވެ. އެއީ އޭނާއަށް ޤުރުއާން އެކަށް ހިތުދަސް ވީކަމުގެ އުފާފާޅު ކުރުމަށެވެ. އަދި މި އުފާވެރި މުނާސަބާ ވަރަށް އަވަސް ކުރުމަށް މަލަކު އެދުނެވެ. އެމީހުން މިކަމާއި ވަރަށް ގަޔާވެ އުފާވިއެވެ. އެހެންކަމުން އަވަހަށް މަލަކު ގާތަށް އެންމެން ދިޔައެވެ.\nމަލަކު ހުރި ގެއަށް އެމީހުން ދިއުމުން، މަލަކު ނަމާދު ކުރަން ހުރި ކަމަށް އެމީހުންނަށް ބުނެވުނެވެ. އަދި މަލަކުގެ އުފާވެރި މޫނު ދުށުމަށް އެދި ކެތްމަދުވެފައި އިންތިޒާރުގައި ތިއްބެވެ. ވަގުތުތައް ހިނގަމުންދެއެވެ. އެތައް އިރެއް ފާއިތުވެގެން ދިޔައިރު ވެސް މަލަކުގެ ޚަބަރެއް ނުވިއެވެ. އެހެން ކަމުން މަލަކުގެ ތިމާގެ އަންހެން ކުއްޖާ މަލަކުގެ ކޮޓަރިއަށް ދިއުމަށް ނިންމިއެވެ. އާދެ ކެތްމަދުވެފައިވާ ހިތްތަކަށް ހިތާމަވެރިކަން ވެރިވެއްޖެ އެވެ. މަލަކުގެ ކޮޓަރިއަށް ވަން ހިނދު ޤުރުއާނު މޭމަތީގައި ބާއްވައިގެން މުސައްލަމަތީ އަބަދުގެ އަބަދަށް ދެމިގެންވާ ނިންޖަކުން ނިދާފައިވާ މަލަކު ފެނުނެވެ. އާނއެކެވެ. ތިބާ އެޖުމްލަ ތިކީ ހަމަ ރަނގަޅަށެވެ. މަލަކު އޮތީ ޤުރުއާނު އޭނާގެ މޭމަތީ، އޭނާ އެޤުރުއާނު ރައްކާ ކުރި ހިތުގެ ކައިރީގައި ބާއްވައިގެން އޭނާގެ ނަމާދުކުރާ މުސައްލަމަތީ މަރުވެފައެވެ.\nމަލަކުގެ މުޅި ޢާއިލާއަށް ބޮޑު ހިތާމައެއް ލިބުނެވެ. ނަމަވެސް އެމީހުންނަށް ދެން ޖެހޭނީ މަލަކު ވަޅުލާށެވެ. އެހެންކަމުން އެމީހުން މަލަކުގެ ބައްޕައަށް ގުޅިއެވެ. ނަމަވެސް މަލަކު އޭނާގެ ކާފަގެ ގާތުގައި، އޭނާގެ މަންމަ އިސްލާމްވުމުގެ ކުރިން އޭނާގަތާށް އައުމަށް ނޭދޭ ކަމުގައި ބުނެފައިވެއެވެ. މަލަކުގެ ބޭބެއިންނާއި ދައްތަމެން ވެސް އައެވެ. އަދި އެމީހުން މަލަކު ހިނަވަން ފެށިއެވެ. މަލަކު ހިނެވީ މަލަކުގެ ބޮޑުބޭބެގެ އަންހެން ދަރިފުޅެވެ. އެފަހަރުވީ މަލަކުގެ ބޮޑުބޭބެގެ އަންހެން ދަރިފުޅު މައްޔިތަކު ހިނެވި ފުރަތަމަ ފަހަރު ކަމުގައެވެ. އެހެނަސް އެމީހުން އެކަން ކުރީ އެމީހުންނަކީ މަލަކާއި އެންމެ ގާތް މީހުން ކަމުގައިވާތީ އެވެ. އެމީހުން ބުނި ގޮތުގައި އެމީހުނަށް މަލަކު ހިނެވުމުގައި އެހެން ބަޔަކުވެސް އެހީވަމުން ދިޔަކަމަށް އިޙުސާސް ކުރެވެމުން ދިޔައެވެ. ނަމަވެސް އެތަނުން އެއްވެސް އިތުރު ބަޔަކު ނުއެއް ފެނެއެވެ. މަލަކު ކަފުން ކުރުމަށް އެމީހުން ކަފުން ފޮތި ހޯދާ ތައްޔާރު ކުރިއެވެ. ނަމަވެސް ފަހުން އެހޯދާ ބެލި އިރު އެފެންނާކަށް ނެތެވެ.\nއެމީހުން އެހޯދާ ހޯދާވެސް ނުފެނުނެވެ. އެމީހުންގެ ހައިރާންކަން އިތުރުވެގެން ދިޔައީ ކޮޓަރީގެ ކަނެއްގައި ބާއްވާފައި އޮތް އެހެން ކަފުނެއް ފެނުމުންނެވެ. އޭގެން ވަރަށް ވެސް މީރުވަހެއް ދުވައެވެ. އެހެން ކަމުން އެމީހުނަށް ޖެހުނީ އެކަފުން ފޮތިގަނޑު ބޭނުންކޮށްގެން މަލަކު ކަފުން ކުރާށެވެ. ހުރިހާ ފިރިހެނުން މަލަކުގެ މައްޗަށް ކަށުނަމާދު ކުރުމަށް ދިޔައިރު، ފެހި ކުލައިގެ ފޭރާމެއްގައި ތިބި، ނުދަންނަ ބީރައްޓެހި ހަފިރިހެނުން (އެތާގައި) ތިއްބެވެ.\nއެ ހަ ފިރިހެނުން ވެސް މަލަކުގެ ކަށުނަމާދުގައި ބައިވެރިވިއެވެ. ދެން އެމީހުން (މަލަކުގެ ޢާއިލާ މީހުން) މަލަކު ވަޅުލުމަށްޓަކައި ޤަބުރުސްތާނަށް ގެންދިޔައެވެ. ފެހި ފޭރާމެއްގައި ތިބި އެ ހަފިރިހެނުންނަކީ މަލަކުގެ ޢައިލާގެ ބައެއް ނޫނެވެ. އެއީ ބީރައްޓެހިން ތަކެކެވެ. މަލަކު ވަޅުލާ ނިމުނުތަނާ މިހަމީހުންނަށް ވީގޮތެއް ނޭނގުނެވެ. އެމީހުންނަކީ ކޮން ބައެއް ކަމެއް އަދި އެމީހުން އައީ ކޮންތާކުން ކަމެއް އަދި ދިޔައީ ކޮންތާކަށް ކަމެއްވެސް އެކަކަށް ވެސް ނޭގެއެވެ. (ނިމުނީ)\nnice story..it touched my heart\nގައިން ހީބިހި ނަގައިގަނެއްޖެ!!ކުރި އަސަރުގެ ބޮޑުކަމުންނެވެ.\nއަހަރެން ގެ ގައިންވެސް ހީބިހި ނަގައިގަނެއްޖެ!!ކުރި އަސަރުގެ ބޮޑުކަމުން…..ﷲ ގަންދީބުނަން…ރޮވެންވެސް ރޮވުނު…ﷲ އަޅަމެންނައް އިސްލާމްދީން މަތީގައި ސާބިތުކޮށްދެއްވާށި…އާމީން\nވަރަށް ރީތި، ޢިބްރަތްތެރި ވާހަކައެއް..\nވަރަށް ރީތި، ޢިބްރަތްތެރި ވާހަކައެއް.:)\nވަރަށް ޢިބްރަތްތެރި އީމާންކަަން އިތުރުވާ ﷲގެ އޯގާވަންތަކަން ހާމަވާ އަސަކުރުވާ ލިޔުމެއް. މިވާހަކަ ކިޔުމުން ގައިން ހީބިހިވެސް ނަގައިފި…..\nވަރައް ރީތި ވާހަކަ އެ އަދި އެހަާމެ އިބްރަތްތެރި ވާހަކަ އެއް\nަަވ.ރިީތި އަދި އިބުރަތުން ފުރިގެންވާ ވަހަކައެއް…\nAlhamdulillahi ya rabbi\nMaasha ALLAH rovihge warah asaru\nKuruwi hageegi waahaka


Turkey ge kureege Keeper Rustu haaluboduve hospital gai admitkohfi - AO News\nތުރުކީގެ ގައުމީ ފުޓްބޯޅަ ޓީމަށް މިހާތަނަށް އެންމެ ގިނަ މެޗު ކުޅެދީފައިވާ ކުރީގެ ގޯލްކީޕަރު ރުސްޓޫ ރެކްބާ ކޮރޯނާވައިރަސް (ކޮވިޑް-19) އަށް ޕޮޒިޓިވްވެ ހާލު ސީރިއަސްވުމުގެ ސަބަބުން ހޮސްޕިޓަލްގައި އެޑްމިޓްކޮށްފި އެވެ.\nއުމުރުން 46 އަހަރުގެ ރުސްޓޫގެ އަންހެނުން އައިސިލް ރެކްބާ ބުނީ ކުއްލިއަކަށް ރުސްޓޫގެ ހާލަތު ގޯސްވުމުން ވަރަށް ބޮޑަށް ކަންބޮޑުވެ، ސިހުން ލިބުނުކަމަށާއި އެއްވެސް ބައްޔަކަށް ބޭސްކުރަމުން ނުދާ މީހަކު އެހާ ބޮޑަށް ހާލު ސީރިއަސްވާނެ ކަމަށް ކުރިން ހީ ނުކުރާ ކަމަށެވެ.\nމި ރޯގާގެ ނުރައްކާ މި ވަގުތު ޔޫރަޕަށް ބޮޑުވެފައިވާއިރު، ތުރުކީގައި ވެސް ޕޮޒިޓިވްވާ މީހުންގެ އަދަދު އަންނަނީ އިތުރުވަމުންނެވެ. އެގޮތުން، ރުސްޓޫ ޕޮޒިޓިވްވިއިރު އޭނާގެ އަންހެނުން އައިސިލް އާއި ދެ ދަރިން ވަނީ ކޮވިޑް-19 އަށް ހެދި ޓެސްޓުތައް ނެގެޓިވްވެފައެވެ.\nބާސެލޯނާ އަށް ވެސް ކުރިން ކުޅެފައިވާ ރުސްޓޫ ވަނީ ތުރުކީއާއެކު 2002 ވަނަ އަހަރުގެ ފީފާ ވޯލްޑް ކަޕްގެ ތިންވަނަ މަގާމު ހޯދާފައެވެ. މީގެއިތުރުން، އޭނާ ވަނީ 2012 ވަނަ އަހަރު ބެސިކްޓާސްއާއެކު ފުޓްބޯޅަ ކެރިއަރު ނިންމާލިއިރު ގައުމީ ޓީމަށް 120 މެޗު ހަމަކޮށްފައެވެ.\nރުސްޓޫގެ ހާލުބޮޑުވެ، ހޮސްޕިޓަލުގައި އެޑްމިޓްކުރުމާއިގުޅިގެން އޭނާ ކުރީން ކުޅުނު ކުލަބުތައް ކަމަށްވާ ބާސެލޯނާ އަދި ފެނަބާޗޭ އިން ވަނީ ޓުވިޓާ މެދުވެރިކޮށް ހެޔޮ އެދުމާއި، އަވަސް ޝިފާއަކަށް އެދޭކަމަށް ބުނެ މެސެޖް ފޮނުވާފައެވެ.\nމިހާރު މުޅި ދުނިޔޭގެ7ލައްކަ އަށްވުރެ ގިނަ މީހުން ކޮރޯނާވައިރަހަށް ޕޮޒިޓިވްވެފައިވާއިރު، ތުރުކީން ވަނީ ގާތްގަނޑަކަށް 9,217 މީހުންނަށް މި ރޯގާ ޖެހިފައެވެ. އަދި މި ބަލީގައި އެ ގައުމުން ވަނީ 131 މީހުން މަރުވެފައެވެ.


Messi ge jaadhulaa eku Barca enburi race ah - One Online\nމެސީގެ ގޯލަށްފަހު އޭނާ އުފާފާޅުކުރަނީ --- ފޮޓޯ/ ގެޓީ\nސްޕެނިޝް ލީގުގައި ރޭ ބާސެލޯނާއިން ކުޅުނު މެޗުގައި 3-2 ގެ ނަތީޖާއަކުން ވެލެންސިއާ ބަލިކޮށް، އެޓީމުން ތަށީގެ ރޭހަށް ކުރާ އުންމީދު ދަމަހައްޓައިފިއެވެ.\nރޭގެ މެޗުގައި ބާސާ ކެޕްޓަން މެސީ ދެ ގޯލް ޖަހައިދީފައިވާއިރު، އަނެއް ގޯލް ޖަހައިދިނީ ރަނގަޅު ފޯމެއްގައި ހުރި އެންޓޮއިން ގްރީޒްމަންއެވެ. މޮޅާއެކު ބާސާއިން އޮތީ ލީގު ތިންވަނައިގައެވެ. އެހެންނަމަވެސް ދެވަނައިގައި އޮތް ރެއާލް މެޑްރިޑާ ޕޮއިންޓްގެ ގޮތުން ބާސާ ވަނީ ހަމަހަމަ ކޮށްފައެވެ. އެއް ވަނައިގައި އޮތް އެތުލެޓިކޯ މެޑްރިޑާއި ދެ ވަނައިގައި އޮތް ރެއާލް މެޑްރިޑް މި ހަފުތާގައި ކުޅުނު މެޗުތަކުން މޮޅުވެފައި އޮތުމުން ރޭގެ މެޗަށް ނުކުތްއިރު، ލީގު ހޯދުމުގެ ރޭހުގައި ހިފަހައްޓާލުމަށް މޮޅެއް މަޖުބޫރެވެ.\nލަލީގާގެ ތަށްޓަށް ވާދަކުރަމުން އަންނަ ބާސާއާއި އެތުލެޓިކޯ އަދި ރެއާލްއަށްވެސް ލީގުގައި މިހާރު ބާކީ ހަތަރު މެޗު އޮތްއިރު، އެއް ވަނައިގައި އޮތް އެތުލެޓިކޯއަށް 34 މެޗުން ލިބިފައި ވަނީ 76 ޕޮއިންޓެވެ. ދެ ވަނައިގައި އޮތް ރެއާލާއި ތިން ވަނައިގައި އޮތް ބާސެލޯނާއަށްވެސް 34 މެޗުން 74 ޕޮއިންޓް ލިބިފައިވާއިރު، ރެއާލް މިވަގުތު ދެވަނައިގައި އޮތީ ހެޑް ޓު ހެޑަށް ބަލައިގެންނެވެ.\nބާސާއިން ލީގު ރޭހުގައި ހިފަހައްޓާލުމަށް ރޭގެ މެޗުގެ އިތުރުން ކުރިއަށް އޮތް އެތުލެޓިކޯ މެޗުވެސް އިންތިހާއަށް މުހިއްމު ވެފައި އޮތްއިރު، އެޓީމަށް ކުރިމަތިވި އެންމެ ބޮޑު މާޔޫސް ކަމަކީ އެންމެފަހުން ގްރަނާޑާއާ ދެކޮޅަށް ކުޅެ ބަލިވި މެޗުގައި ކޯޗު ރޮނަލްޑް ކޫމަންއަށް ރަތް ކާޑު ދެއްކުމުން ބެންޗުގައި އޭނާއަށް ނީނދެވުމެވެ.\nވެލެންސިއާ ދަނޑުގައި އެޓީމާ ދެކޮޅަށް ރޭ ކުޅުނު މެޗުގައި ފުރަތަމަ ލީޑު ނެގީވެސް ވެލެންސިއާއެވެ. ކޯނަރަކުން ފައިދާ ނަގައި ގަބްރިއެލް ޕައުލިސްޓާ ވަނީ ބޮލުން ބޯޅަ ގޯލަށް ވައްދާލައިފައެވެ. އެ ގޯލަށް މާގިނައިރެއް ނުވެ، މެސީވަނީ ބާސެލޯނާ އަށް އެއްވަރުކޮށްދީފައެވެ. މެސީ ޖެހި ޕެނަލްޓީ ވެލެންސިއާ ކީޕަރު މަތަކުރި ނަމަވެސް ރީބައުންސްގައި މެސީ ވަނީ ގޯލަށް ބޯޅަ ވައްދާލައިފައެވެ.\nމެޗުގެ ހުރިހާ ގޯލެއްވެސް ދެވަނަ ހާފްގައި ފެނިފައިވާއިރު، 63 ވަނަ މިނެޓުގައި ގްރީޒްމަން ވަނީ މެޗުގައި ފުރަތަމަ ފަަހަރަށް ބާސެލޯނާ އަށް ލީޑު ނަގައިދީފައެވެ. އަދި އޭގެ އިރުކޮޅެއް ފަހުން މެސީގެ ޖާދޫ ދައްކާލިައެވެ. މެޗުގެ 69 ވަނަ މިނިޓްގައި މެސީ ބާސާއަށް ތިންވަނަ ގޯލް ޖަހައިދިނީ ހިތްގައިމު ހިލޭ ޖެހުމަކުންނެވެ.\nމެޗު ނިމެން ހަތް މިނިޓަށް ވެފައި ވަނިކޮށް ސޮލާ ވެލެންސިއާއަށް އިތުރު ގޯލެއް ޖަހައިދިން ނަމަވެސް، އެޓީމަށް ނަތީޖާ ހަމަހަމަ ކުރެވޭނެ ގޮތެއް ނުވިއެވެ.\nރެއާލް އާއި ބާސާ ކައިރިން ހިންދެމިލައި އެތުލެޓިކޯ ލީގު ހޯދުމާ ގާތަށް\nޔުނައިޓެޑް، ލެސްޓާ އަތްދަށުވުމުން ސިޓީއަށް ލީގު ތަށި\nޗެމްޕިއަންސް ލީގު ފައިނަލް ޕޯޗުގަލްއަށް ބަދަލުވުން ގާތް\nޔުނައިޓެޑަށް ލޯބި ޖެހި އަންނަ ސީޒަންގައިވެސް މަޑުކުރަން ކަވާނީ އެއްބަސްވެއްޖެ